
Kotebe debere tsibah st.Michael church birhane hiwot sunday school




የኦርቶዶክስ ተዋሕዶ ቤተ-ክርስትያን የመሠረተ እምነት ትምህርት፡፡



ርዕስ ማውጫ

ምእራፍ አንድ ፩/ዱ

፩ መግቢያ

፩.፩. ሃይማኖት ምንድነው፣ ትርጉምና መሰረቱ ማነው?---------------------------------------------- ፩
፩.፪. ሀለወተ ፈጣሪ፣ ፈጣሪን ማመን፣ የአምላክ ስሞች እና ባህሪያት------------------------------ ፱
፩.፫. ሃይማኖትና አስፈላጊነቱ በዘመናት ሲታይ ------------------------------------------------------- ፲፮ 
፩.፬. ሃይማኖትና አንዳንድ አስተሳሰቦች ---------------------------------------------------------------- ፳፬                                              

ምዕራፍ ሁለት /፪ቱ

፪- ሥነ ፍጥረት
፪.፩. ሥነፍጥረት የተፈጠሩበት አላማ፣ መገኛና የተገኙበት ሁኔታ ------------------------------ ፴፩
፪.፪. አራቱ ባህሪያተ ሥጋ ጠበያቸው እና ----------------------------------------------------------- ፴፭
፪.፫. የስድስቱ ቀናት ፍጥረታት እና ቀዳሚት ሰንበት ---------------------------------------------- ፴፮
፪.፬. ሃያው አለማት፣ሥነፍጥረትን ለምን እንማራለን? -------------------------------------------- ፶፬
ምእራፍ ሦስት(፫.ቱ)

፫. አምስቱ አዕማደ ምስጢር
፫.፩. ምስጢረ ሥላሴ ፣የእግዚአብሔር አንድነትና ሦስትነትን ----------------------------------- ፶፮
፫.፪.  ምስጢረ ስጋዌ፣ ስለእግዚአብሔር ሰው መሆን -------------------------------------------- ፷፫ 

፫.፫. ምስጢረ ጥምቀት ------------------------------------------------------------------------ ፹
፫.፬. ምስጢረ ቁርባን  ------------------------------------------------------------------------- ፹፪
፫.፭. ምስጢረ ትንሳኤ ሙታን --------------------------------------------------------------- ፹፬

ምዕራፍ አራት (፬ቱ)

፬-ሰባቱ ምስጢራተ ቤተ-ክርስቲያን

ትርጉማቸው ---------------------------------------------------------------------------------- ፹፱

ምስጢረ ጥምቀት ---------------------------------------------------------------------------- ፺

ምስጢረ ሜሮን ------------------------------------------------------------------------------ ፺፬

ምስጢረ ቁርባን ------------------------------------------------------------------------------ ፺፰ 

ምስጢረ ክህነት ------------------------------------------------------------------------------ ፻፫

ምስጢረ ተክሊል ----------------------------------------------------------------------------- ፩፻፲፪

ምስጢረ ንስሐ -------------------------------------------------------------------------------- ፩፻፲፮

ምስጢረ ቀንዲል ----------------------------------------------------------------------------- ፩፻፲፱

  ማጠቃለያ ------------------------------------------------------------------------------------- ፩፻፲፱

ጥያቄ እና መልስ
ምዕራፍ አንድ/ ፩ዱ
፩. መግቢያ                                                           ፩.፩፡- ሃይማኖት ምንድነው?
· የሃይማኖት ትርጉም፡- ሃይማኖት ሀይመነ ፣ አመነ፣ ታመነ ከሚለው ግሥ የወጣ ሲሆን  ትርጉሙም ማመን፣ መታመን፣ ተአማኒነት፣ አመኔታ፣ ማለት ነው፡፡ ፩ ጴጥ ፩÷፰- ፱

· ማመን፡- ከሁሉ በፊት የነበረ ዓለምን አሳልፎ የሚኖር ፍጥረትን ሁሉ የፈጠረ፣ ማንኛውንም ነገር ካለመኖር ወደ መኖር ያስገኘ፣ ለእርሱ ግን አምጭ፣ አስገኝ አሳላፊ የሌለው፣ ጥንት፣ ተፈፃሚነት የሌለው፣ ምንም ምን የሚሳነው ነገር የሌለው፣ በአንድነት በሦስትነት ጸንቶ ያለ፣ ሁሉን ቻይ የማይለወጥ አምላክ መኖሩን ማመን ነው፡፡

· መታመን፡- ይሆንልኛል ይደረግልኛል ብሎ ያመኑትን በአንደበት መመስከር፣ መናገር ማመስገን ማምለክ፣ መስገድ፣ መገዛት፣ ለቃሉ ታዛዥ፣ ለመንግስቱ ተገዥ መሆን በስራ ሁሉ መግለጥ ማለት ነው፡፡ ሮሜ ፲÷፱

· ተአማኒነት፡- ይሆንልኛል፣ ይደረግልኛል፣ ይፈፀምልኛል ብሎ በፍፁም ልብ በእግዚአብሔር ላይ ተአማኒነት ማድረግ ነው፡፡

· አመኔታ፡- ዓለምን ሁሉ የፈጠረ ፈጥሮ የሚገዛ ….. አለ ብሎ ማመን ነው፡፡ዕብ
. ፲፩÷፩፡፡ በአጠቃላይ ሃይማኖት በህገ ልቦና፣ በህገ ኦሪት፣ በህገ ወንጌል በሦስቱም ሕግጋት እግዚአብሔር አንድ ነው፣ ሃይማኖትም አንዲት ናት፡፡  ዘዳ. ፮÷፬፣ አፌ ፬÷፬- ፭፡፡

· ሃይማኖት ተመራምሮ ስለማይደረስባት ምስጢር ትባላለች፡፡ /ማቴ. ፲፩÷፳፭-፳፯/
· ሃይማኖት ዕውቀትን ስለምትገልጥ ጥበብ ትባላለች፡፡ /ምሳ. ፩÷፯ ማቴ ፳፪÷፩/     ፪ኛ ጢሞ ፫÷፲፬
· ሃይማኖት ጠላትን ድል ማድረጊያ ስለሆነች ኃይል ናት፡፡/ማር ፲፮÷፲፮ ማቴ ፲፯÷፳/
· ሃይማኖት የአማኒውን ተጋድሎ ያጠቃልላል/ ፪ኛ ጢሞ ፬÷፯ ይሁ ቁ. ፳/
· ሰው በልቡ አምኖ ይጸድቃል /ሮሜ. ፲÷፰-፲፣ ማቴ.፲÷፴፪-፴፫፣ ሉቃ ፱÷፳፮/
· በአፉ መስክሮ ይድናል የዘላለም ህይወት ያገኛል  /ዮሐ ፫÷፲፮-፲፰  ዮሐ ፭÷፳፬/
· የመንፈስ ቅዱስንም ፀጋ ይቀበላል የሐዋ. ሥራ ፪÷፴፰፣ ኤፌ ፩÷፲፫-፲፬
· የሰው ሃይማኖት የሚታወቀው በስራው ነው ያዕ ፪÷፲፬-፳፮፣ ማቴ ፳፭÷፴፪-፵፮
· ተማፅኖ መዳን የሚቻለው በእምነት ነው / ኢዮ ፪÷፴፪፣ ሮሜ ፲÷፲፫    
 ስለዚህ ሁሉም ሰው ስለ ሃይማኖቱ መማር ማወቅ አባቶችን መጠየቅ ይገባል፡፡ ከአልተማሩ ማወቅ አይቻልምና  ኢሣ ፶፪÷፯፣ ሮሜ ፲÷፲፬፣ ዮሐ ፲፬÷፳     ምክንያቱም ሣይማሩ ማወቅ፣ ሳያውቁ መጠየቅ፣ ሣይጠይቁ ማግኘት ሣያውቁትና ሣያምኑ መልካም ስራ መስራት አይቻልም፡፡
ሀ. የሚቀበሉት ነው፡-  አብራሃም አባታችን ፈጣሪው ማን እንደሆነ ተመራመረ አንድ ፈጣሪም እንዳለ አመነ ከዚያን ፈጣሪውን አወቀ
፡፡ በማመንና በማወቅ ወደሚገኝ አንድነት …. ኤፌ ፬÷፲፫፡፡ እንዲሁም ቅዱስ ጴጥሮስም እኛስ አንተ ኢየሱስ ክርስቶስ የህያው እግዚብሔርልጅ እንደሆንህ አምነናል አውቀናል አለ ‹‹ዮሐ ፮÷፷፱

· ሃይማኖት ዝም ብለን የምንቀበለው ነው ምክንያቱም ፡-
· እምነት ከስሜት በላይ ስለሆነ (መንፈስ ስለሆነ) ዮሐ ፬÷፳፬

· ከአእምሮ ከውቀት በላይ ስለሆነ ( ስለማይመረመር) ሮሜ ፲፪÷፫


ለ. በተስፋ የሚረዱት ነው፡- ተስፋ ለሚያደርጓት  ሃይማኖት የተረዳች ናት፡፡ ዕብ ፲፩÷፩    የሚፈልጉትን ሁሉ ለማግኘት በተስፋ የሚጠብቁበት ነው፡፡

ሐ. በፍቅር የሚገለጥ ነው፡-  እግዚአብሔር የጎሰቆለ ባህርያችንን ሊያድስ የተገፈፈ ፀጋችንን ሊመልስ የእኛን ስጋ ከድንግል ማርያም ነሳ ተገለጦ ሊያድነን ወዷልና፡፡ ዮሐ ፫÷፲፮       ፍቅር ደግሞ ጎዶሎን መሙላት ነው፡፡
መ. በስራ የሚተረጎም ነው፡- የእስራኤል  ልጆች የኦሪቱን ህግ ብቻ በመጠበቅ እኛ የአብርሃም ልጆች ነን ይሉ ነበር፡፡ ኢየሱስ ክርስቶስም የአብርሃም ልጆችስ ብትሆኑ የአብርሃምን ስራ በሰራችሁ ነበር ብሏቸዋል ፡፡

ሠ.  የማናየውን የምናይበት ረቂቅ መሳርያ ነው፡- ፩ጴጥ ፩÷፰-፱፣ ዕብ ፲፩÷፩  ገነት መንግስተ ሰማያትን በርቀት (በመራቅ) እግዚአብሔርንና ሰራዊቱን /መላእክት/ በርቀት (በመርቀቃቸው) የማናያቸውን  የምናይበት ረቂቅ መሳርያችን ሃይማኖት ነው፡፡
 ቅዱሳን የሚጠብቃቸውን ክብር በእምነት አይተው መከራን ተቀበሉ እግዚአብሔርን አዩ፡፡ (ዘፍ ፳፰÷፲፫፣ ዮሐ ፩÷፲፬፣ ዕብ ፲፩÷፭፣ ፪ቆሮ ፲፪÷፪-፮፣ ዕብ ፲፩÷፲፫

ረ . እግዚአብሔርን ደስ የምናሰኝበት ነው፡-  እግዚአብሔርን ደስ  የምናሰኘው በእምነት አምነን  በምንሰራው በጎ ምግባራት ነው፡፡ ማቴ ፰÷፭   

   ያለ እምነት ደግሞ እግዚአብሔርን ማስደሰት አይቻልም ዕብ ፲፩÷፮  እግዚአብሔር  በልብሴ እፈውሣለሁ  አላለም ግን ያቺ ሴት  የልብሱን ጠርዝ  ከነካሁ እፈወሣለሁ  ብላ አመነች እምነቷም አዳናት፡፡ ማቴ ፲፬÷፴፮  ያዕቆብ በእምነት ብኩርናን ገዛ (በአይን ያላየውን ረቂቅ በረከት) ዕብ ፲፪÷፲፯

· እግዚአብሔርን የሚያስደስተውን ነገር በዝርዝር እንይ 
፩ እግዚአብሔር በፍጹም ልብ፣ ሐሳብ መውደድ ዘዳ ፮÷፭ ማቴ ፳፪÷፴፯ ዕብ ፲፪÷፳፰፣ ፩ጴጥ ፪÷፩- ፭
፪ ሰው እንደተፈጥሮው ቅዱስና  አዋቂ መሆን ያስደስተዋል ኤር ፱÷፳፫ ሆሴ ፮÷፩ ፪ጴጥ፩÷፭-፲፪ ምሳ ፩÷፯፣ ፲፰÷፲፭፣ ፳፪÷፲፪   ይሁ ቁ፲፣   መዝ ፵÷፲፪፣

፫ በሕገ እግዚአብሔርን  በምክረ ካህን መኖር ዘዳ ፴÷፱፣ ፳፰፣፩   ሲራ ፴፭÷፲፬  
      ዮሐ ፲፬÷፲፭፣ ጢሞ ፭÷፩-፬፣ ኤፌ ፭÷፰- ፲፫ ማቴ ፳፩÷፳፰-፴፪ መታዘዝም እንደዚሁ (ለሕገ እግዚአብሔር ብቻ ሣይሆን ለወላጆችም ፣ ለታላላቆችም ለካሕናትም መታዘዝና ማገልገል፡፡ ቆላ ፫÷፳፣ ኤፌ፮÷፱፣ ዘፍ ፳፪÷፩፣ 
ሮሜ ፲፫÷፲፯  ቲቶ ፫÷፩፣ ዘኁ ፲፮÷፩፣ ዘሌ ፩÷፩-፫፣ ፪ኛ ዜና ፳፮÷፲፮- ፳፩

  ፬ ክፋትና ሃጢአት መጥላት በቅድስና መኖር ንስሃ መግባት (መዝ፴፫÷፲፪-፲፭፣ ፴፮÷፳፯፣ ፺፮÷፲፣ ሲራ ፴፪÷፭፣ (ሉቃ ፲፭÷፯-፲፣ ፳፫÷፴፱-፵፫)

፭ ጾምን ጸሎትን፣ ምጽዋትን ማድረግ ፩ኛ ጢሞ ፪÷፩-፬፣ ዕብ ፲፫÷፲፭   ሆሴ፮÷፮፣  ማቴ ፲፪÷፯መልካም ስራ መስራት ሰንበትን ማክበር ፣ ጦቢት ፲፪÷፰-፱፣ መዝ ፵÷፩፣ ምሳ ፲፱÷፲፯

፮ ቅን፣ትሁት፣እውነተኛ መሆን ፩ኛ ዜና ፳፱÷፩፯፣ መዝ ፴፮÷፴፮ ሚክ ፮÷፰   ፯ለቅድስት ቤተክርስቲያን ቀናዒ አሳቢ መሆንና አስራት በኩራት ማውጣት ሀጌ ፩÷፯፣ መዝ ፷፯÷፱፣ ፻፲፰÷፻፴፱፣፩ኛ ጤሞ ፫÷፲፬-፲፮፣ ፪ኛ ቆሮ ፲፩÷፳፪-፳፰
፰ ኢሳ ፶፮÷፩-፰፣ማቴ ፳፭÷፴፭፣ገላ ፭÷፳፪-፳፭ 

፱ ፈቃደ ስጋን ለፈቃደ ነፍስ ማስገዛት ሮሜ ፰÷፭-፰፣ማቴ ፮÷፴፩-፴፫፣ገላ ፭÷፳፪-፳፭
፲ እርስ በርስ መዋደድና መፋቀር ዮሐ ፲፫÷፴፬፣ ፩ኛ ዮሐ ፫÷፲፩ መዝ ፻፴፪÷፩ ፊሊ ፪÷፩-፭፣ ማቴ ፭÷፵፫-፵፰ እነዚህ በሙሉ እግዚአብሔርን ያስደስቱታል፡፡

· የሃይማኖት መሠረት ምንድን ነው?

 አንዳንድ ሰዎች ሃይማኖትን የፈጠረው በራስ አለመተማመንና ፍርሃት ነው ይላሉ፡፡ ሰው ወደ ፊት የሚወጣውን ካልገመተ (ካላወቀ) እንዴት ሊፈራ ይችላል፡፡ ፍቅር ካለ ፍርሃት የለም፤ ፍርሃት ካለ ደግሞ ፍቅር የለም፤ (፩ኛ ዮሐ ፬÷፲፰) ታዲያ ያለፍቅር እንዴት ሃይማኖት በፍርሃት ሊኖር ይችላል፡፡ የሃይማኖት መሰረት የምንላቸው የተለያዩ ነገሮች አሉ እነርሱም፡-
ሀ. የፈጣሪ መኖር፡- ያለፈጣሪ ስለ ሃይማኖት ማውራት አይቻልም ፈጣሪንም አለማወቅ ፈጣሪ የለም አያሰኝም ፈጣሪ የለም የሚል ሰው የመኖር ጥቅምና ጉዳት የማያውቅ ነው፡፡ ፈጣሪ የለም የሚል ሰው ለምን ሞትን ይፈራል ምክንያቱም በህይወት ከመኖር አፈር መሆን ይሻለዋልና፡፡ ስለዚህ የፈጣሪ መኖር ሲያምን ፍጡርነቱንም ያውቃል፡፡ የፈጣሪ መኖር የሃይማኖት ዋና መሰረት የሚሆነው ፍጡር እንኳ ባያምነው ፈጣሪ በራሱ የታመነ ሆኖ የመኖር ስልጣን ስላለው ነው፡፡ 
   ጢሞ ፪÷፲፫ የማያምን ቢኖር የእግዚአብሔርን ታማኒነት አያስቀርም ሮሜ ፫÷፫

ለ. ስልጣን ያሏቸው ነገሮች፡,- እንድናምን  የማስገደድ ስልጣን ያላቸው ነገሮች አሉ፡፡

· የቤተ-ክርስቲያን ትውፊት፡- በመጀመሪያ ትውፊት ማለት ከትውልድ ወደ ትውልድ በቅብብል የሚተላለፍ ስርዓት ነው፡፡ እዚህ ላይ ግን ይህንን ስንል ከአፈታሪክ የተለየ ነው ምክንያቱም አፈታሪክ ማለት የአንድን ታሪክ አቅራቢ በራሱ ቋንቋ ጨምሮ ቀንሶ አጋንኖና አሣንሶ የሚያቀርበው ስለሆነ ከትውፊት የተለየ ነው፡፡

  
አዳም ልጆቹን ስለ ሃይማኖት፣ ስለመስዋዕቱ … ያስተማራቸው በትውፊት ነው እንጂ መጽሐፍ በዚያን ጊዜ አልነበረም፡፡ አሁንም ወንጌላዊው ከትውፊት ያገኘውን ‹‹በነቢያት ናዝራዊ ይባላል የተባለው ይፈጸም ዘንድ ናዝሬት ወደ ምትባል ከተማ መጥቶ ኖረ ብሏል›› ማቴ ፲፮÷፲፭ /የሰሙትን፣ የተቀበሉትን ነው/ ክርስቶስም ማስተማር ሲጀምር ንሰሐ ግቡ በወንጌል እመኑ አለ ማር ፩÷፲፭ መጽሐፍ ላይ የተጻፉት ከትውፊት የተገኘ ስለሆነ ትውፊት የእምነት ምንጭ ናቸው፡፡ ትውፊት፡- ከቤተ-ክርስቲያን ከሊቃውንት ከመምህራን ነው፡፡ በዚህ ሁኔታ ይቀጥላል የቤተ-ክርስቲያን ማንነትና ጥቅም ደግሞ ኤፌ ፪÷፳፫ ላይ ተገልጧል፡፡

· ቅዱስ መጽሐፍ፡- ቅዱሳት መጽሐፍት የእምነት መሰረት ያሰኛቸው እውነቱን የሚናገሩና መለኮታዊ ስልጣን ስለ አላቸው ነው፡፡ መጽህፍትን ካላመናችሁ ቃሌን እንዴት ታምናላችሁ ዮሐ ፭÷፵፯ ትንሳኤውን ባለማመን ወደ ኤማሁስ የሚጓዙትን መጽሐፍ ትርጉም ልባቸው ያቃጥላቸው ነበር ሉቃ ፳፬÷፲፫፡፡ ስለ አላዓዛርና ነዌን ጌታችን ባስተማረበት ወቅት አብርሃም ነዌን ሙሴና ነበያት አሉላቸው ባለው ጊዜ ነዌ መልሶ አብርሃም አባት ሆይ ነገር ግን ከሙታን አንዱ ቢሄድላቸው ንሰሐ ይገባሉ አለ፡፡ ነገር ግን ሙሴና ነቢያትን የማይሰሙ ከሙታን አንዱ ቢነሳም አያምኑም አለ አንድም መፃፎቻቸውን ያላመኑ ሙታን ቢነሳ ተዓምራትን/ ምልክት የሚሹ ይሆናሉ እንጂ አይመለሱም ሲል ነው፡፡ ‹‹ክፉና አመንዝራ ትውልድ ምልክትን ይሻል›› ማቴ ፲፪÷፴፱ ‹‹እንግዲህ በልሣን መናገር ለማያምን ምልክት ነው እንጂ ለሚያምን አይደለም›› ብሏል ፩ኛ ቆሮ ፩፬÷፳፪
· ሃይማኖትና የሚያምኑ ፍጥረታት

በሃይማኖት የሚያምኑ ፍጥረታት እና እንዴት ተጀመረ የሚለውን ከሃይማኖት በፊት ሃይማኖት ለእነማን የሚለውን እናያለን፡-

· ሃይማኖት ለእነማን፡-  በስድስት ቀን ከተፈጠሩት ፳፪ ፍጥረታት ሃይማኖትን መያዝ ምግባር መሰረት ከነማን ይጠበቃል፡፡ በስድስቱም ቀን የተፈጠሩት ፍጥረታት በሙሉ ፈጣሪያቸውን ያውቃሉ ፈጣሪውን የማያውቅ ፍጡር አለ ማለት ግን የፈጣሪ ስራ ጎደሎ አለበት ማለትና መናቅ ነው፡፡ ሁሉም ምልካም ነውና ዘፍ ፩÷፴፩ ለዚህም ማረጋገጫችን በስነ-ስቅለቱ የታዩት ተዓምራት ሉቃ ፳፫÷፵፬፣ ማቴ ፳፯÷፴፭ የሆሣዕና ያመሰገኑት ድንጋዮች ሉቃ ፲፱÷፵ እና የበለዓም አህያ ምስክር ናቸው፡፡ ነገር ግን ሃይማኖት የተሰጠው ስሙን ቀድሰው ክብሩን ለመውረስ ለተፈጠሩት ሰውና መላእክት ብቻ ነው፡፡ እነዚህ ፍጥረታት ግዕዝን አእምሮ የተሰጣቸው ሲሆኑ ከሌሎች የሚለዩትም አዋቂ እና የማይሞቱ መሆናቸው ነው፡፡ እነዚህ ሁለት ፍጥረታት ሦስት ነገሮች ተሰጥተዋቸዋል እነርሱም፡-

Kotebe debere tsibah st.Michael church birhane hiwot sunday school



     ነፃ ፈቃድ              ምርጫ   

    ኃላፊነት ናቸው፡፡
· ሃይማኖት መቼ እና እንዴት ተጀመረ?
   ፍጥረታት መፈጠር በተጀመሩ ጊዜ በቅዱሳን መላእክት ተጀመረ እግዚአብሔር  ከፈጠራቸው በኋላ ለሁለት ነገር ተሰወራቸው፡፡
፩. እንደማይመረመር ማንም ፍጡር ሊያየው እንደማይችል /በመለኮቱ/ ማለት፡፡ ዮሐ ፩÷፲፰፣ ፩ኛ ጢሞ ፮÷፲፮ እውቀት /ግዕዛን/ አእምሮ ስለሰጣቸው መርምረው ይወቁኝ በማለት ነው፡፡ እነርሱም ባያውቁት አስገኝ እንዳላቸው ግን አመኑ አወቁ፡፡ በዚህ ጊዜ ሣጥናኤል ነፃ ፈቃዱን ተጠቅሞ ሲክድ ገብርኤል ባለንበት እንቁም አለ፡፡ አንዳንድ ሰዎች ሃይማኖት በሰዎች የተጀመረ ከፍርሀት የተነሳ ነው ይላሉ፡፡ ጣኦት የሚያመልኩ ጣኦት አስገድዷቸው ነው እውነታው ግን ሌላ ነው፡ አዳምና ሔዋን እፀበለስን ከበሉ በኋላ ከእግዚአብሔር ለመሸሸግ የሞከሩት ከዚያ በፊት ግንኙነት ቢኖራቸው ነው፡፡ ዘፍ ፫÷፩-፰ ነፃ ፈቃድን ተጠቅመው አትብሉ የተባሉትን በሉ ፀጋቸውም ተገፈፈ ከዚያም ወደ ንሰሐ ተመለሱ፡፡

· ሰው ያለ ሃይማኖት መኖር ይችላልን?

ሰው እውነተኛም ይሆን አይሁንም የሚያምነው ነገር ሳይኖር መኖር አይችልም በተለያየ ነገር ሰው ይመካል ጎልያድ በጉልበቱ ይመካ ነበር ፩ኛ ሳሙ ፲፯÷፩-፶፰ በቤተ-ክርስቲያናችን አንድ ሰው ከሐይማኖት ወጣ የሚባለው ወልድ ዋሕድ ብሎ ከማመን ከሙሉ ትምህርቷ ሲለይ ነው፡፡ ሰው ያለ ኦክስጂን መኖር እንደማይችል ሁሉ ያለ ሃይማኖት መኖር አይችልም ነገር ግን ኦክስጅን የሚጠቀም ስለ ኦክስጅን ላያውቅ ይችላል፡፡ አለማመን ደግሞ ለራሱ እምነቱ ነው፡፡

· የክርስትና ሃይማኖት፡- ማለት በወንጌል ማመን ነው፡፡

የክርስትና ሃይማኖት የራሱ የሆነ መገለጫዎች አሉት፡፡ ለምሳሌ፡-

ሀ. የመገለጥ ሃይማኖት ነው፡-  ከላይ በወንጌል ማመን ነው እንዳልነው ወንጌል ደግሞ የሚያወራው የኢየሱስ ክርስቶስ ልደት እስከ እርገት ያለውን ነው እንደ አብርሃም በፍኖተ አእምሮ እንደ ሙሴ ከእግዚአብሔር በመጠራት ሣይሆን ሰው ሆኖ እንደተገለጠ ያስተምረናል፡፡

· ቅዱስ ጳውሎስ እግዚአብሔር /ወልድን/ የመምሰል ሚስጢር ታላቅ ነው. በስጋ የተገለጠ፣ በመንፈስ የፀደቀ፣ ለመላእክት የታየ፣ በአህዛብ የተሰበከ በዓለም የታመነ በክብር ያረገ ሲል ያስቀምጣል ፩ጢሞ ፫÷፲፮ 
· ቅዱስ ዳዊትም የአማልክት አምላክ እግዚአብሔር በፅዮን ይታያል ያለው ሰው ሆኖ ይመጣል ማለቱ ነው፡፡ መዝ ፹፯÷፯

· ኢየሱስ  ክርስቶስ ከእርገቱም በኋላ የሚገለጥበት ሁኔታ ልዩ ነው ለምሣሌ ቅዱስ ጳውሎስን ‹‹ተነስተህ ወደ ከተማ ግባና ታደርገው ዘንድ የሚስፈልግህን ይነግሩሃል›› ሐ.ሥራ ፲÷፬ በተጋድሎ ለማፅናናትም እንዲሁ ይገለጣል፡፡ ሐ.ሥራ ፯÷፵፭

· ሐዋርያትንም በርናባስና ሳኦልን ለጠራኋቸው ስራ ለዩልኝ አለ ሐ.ሥራ ፲፫÷፪ እንጅ ሌላ እምነት መስርቱ ብሎ አልነገራቸውም፡፡ በአጠቃላይ በእርሱ ሰው መሆን የተመሰረተ በሐዋርያት ስብከት የታነጸማለት እንጂ በቅዠት መመራት አይደለም ይሁዳ ቁጥር ፫

ለ. በር ነው፡- ወደ ገነት መግቢያ በሩ ሰው የሆነው ኢየሱስ ክርስቶስ ማመን ነው በሩ እኔ ነኝ በእኔ የሚገባ ቢኖር ይድናል፡፡ ዮሐ. ፲÷፱ ፮÷፯ መንገድና ሕይወትም እኔ ነኝ ዮሐ ፲፬÷፮ 

ሐ. ልዩ ነው፡- ክርስቶስ ሐዋርያትን የሰውን ልጅ ማን ይሉታል ከአላቸው በኋላ ቅዱስ ጴጥሮስ ትክክለኛውን መልስ ከሰጠ በኋላ ይህን የገለፀልህ ስጋና ደም አይደለም ብሎታል፡፡

· በአጠቃለይ ልዩ የሚያደርጉትን ነገሮች ስንመለከት

፩. እምነቱ በአንድ አምላክ ከማመን በላይ ነው አንድና ሦስት ብለን እናምናለን በዚሁም ከሌሎች ይለየናል አንድነቱም ሦስትነቱም አይከፍለውም፡፡
፪. ሥላሴን በስልጣን ዕሩያን ብለን ከማመናችን የተነሳ በተለየ አካሉ ሰው ለሆነው አምላክ የምንሰጠው መልስ ልዩ ነው፡፡ ”አንተ የህያው እግዚአብሔር ልጅ ነህ የባህርይ አምላክ ነህ የሚል ነው፡፡ ለሌሎች ግን አንዴ ፍጡር አማላጅ ይሉታል፡፡ እኛ ግን አንድ አምላክ ብለን እናምናለን በስጋና በደም ባህርይ ሊታወቅ አይቻልምና ማቴ ፲፮÷፲፮

፩.፪. ሀ ል ዎ ተ ፈ ጣ ሪ
  ሀልዎት ማለት ሀለወ ከሚለው የግእዝ ግስ የወጣ ሲሆን ትርጉሙም መኖር ማለት ነው፡፡ ሰው በተፈጥሮው በተሰጠው አእምሮው ፈጣሪውን የማመን ዝንባሌ ቢኖረውም ዕውቀቱ ውስን በመሆኑ በተለያየ መንገድ እራሱን ባይገልጽ ለማወቅ በጣም ይከብዳል፡፡ ይህ ርእስ የፈጣሪን መኖር የምንማርበት ሲሆን የፈጣሪ መኖር የሚታወቅባቸው መንገዶችን ለማወቅ ስንሞክር ፍጥረታት ህግና ስርአታቸውን ጠብቀው እንዲንቀሳቀሱና በተለያየ ጊዜ እንዲሰለጥኑ  የሚያደርግ አንድ ኃይል እንዳለ እንድናምን ያስገድደናል፡፡ ሁሉም ፈላስፎች ከላይ የገለጽናቸውን ነገሮች ጠብቆ የሚያንቀሳቅስ እራሱ ግን የማይንቀሳቀስ አንድ ሀይል አለ ይሉናል፡፡ የዚህ ባለቤት ለመሆኑ ማነው እርሱንስ እንዴት ለማወቅ እንችላለን ከዚህ ቀጥሎ እንመለከታለን፡፡

ሀ. ስነ-ፍጥረት፡- በዚህ ስራ አስተዋይ አእምሮ ያለው ሰው ፍጡራን ከፈጣሪ ጋር የማያቋርጥ ግንኙነት እንዳለው ያስረዱናል፤ በራሱ የተፈጠረና ለራሱ ዓለም ብቻ ስልጣን ያለው ፍጥረት ማግኘት አይቻልም፡፡ ይህም አንድ ያልተፈጠረና የሁሉ ፈጣሪ የሆነ አንድ አምላክ እንዳለ ግልጽ ነው፡፡

ለምሳሌ፡- ዕጽዋትና ሰው ምንም ስምምነት ሳይፈራረሙ /በሳይንስ እንደምንረዳው/ከሰው የሚወጣውን /CO2/ እፅዋት፤ ከእፅዋት የሚወጣውን /O2 /ሰዎች ሲጠቀሙ ይታያል፡፡ ታድያ ይህን ቃልኪዳን ያጸና አምላክ የለም ማለት ይቻላል፡፡ ለዚህ ደግሞ መዝ ፲፰÷፩፣ ሮሜ ፩÷፳፣ ሐዋ ስራ ፲፬÷፲፯፣  ኢዮ ፲፪÷፯-፲፣   መክ ፲፫÷፩ ያሉትን ማንበብ በቂ ነው፡፡

ለ. ሕገ ልቡና /የሕሊና ምስክርነት/፡- ሰው አዋቂ እንደመሆኑ መጠን በህሊናው የተቀረጸ ሕግ አለ፡፡ አማኝም ይሁን ኢ-አማኝ በሚሰራው ትክክል ያልሆነ ስራ የራሱ ሕሊና ይወቅሰዋል፡፡ ከራሱ ህሊና ጋር ይሟገታል፡፡ ምክንያቱም የተጻፈበት ሕግ አለና ፩ኛ መቃ ፮÷፲-፲፫፣ ሮሜ ፪÷፲፬-፲፭

  ሐ. እግዚአብሔር በመግቦቱ ይታወቃል፡- ሁሉንም በየመልኩ የፈጠረ አምላክ ፍጥረታትን ይመግባል በቸርነቱ ያኖራቸዋል፡፡

  መ. የሰው ልጆች የተፈጥሮ ዝንባሌ፡- በየትኛውም ክፍለ ዓለም ያሉ ሰዎች አምልኮ ስርአታቸው ይለያይ እንጂ አንድ አምላክ እንዳለ ያምናሉ የሚያምኑትም በቅዱሳት መጽሐፍት ብቻ ሳይሆን በተፈጥሮ ዝንባሌ ጭምርም ነው፡፡ ምሳ ፲፯÷፳፪-፴፬ ሰው በተፈጥሮው ረዳት ፈላጊ ነው፡፡ የሚረዳውና ጎዶሎውን የሚሞላለት አምላክ ይፈለጋል፡፡ የአቴና ሰዎች የሚረዳቸውን አምላክ ማምለክ ተፈጥሮ አስገደዳቸው ግን ማወቅ ሲከብዳቸው ለማይታወቅ አምላክ ብለው በመጻፍ ያመልኩ ነበር፡፡ በኋላ ግን ቅዱስ ጳውሎስ አሳወቃቸው፡፡ ሐዋ ስራ ፲፯÷፳፪-፴፬

ሠ. ቅዱስ መጽሀፍ፡- ፅሑፉን የሚጀምረው ፈጣሪን በፈጣሪነቱ እንዴት መቸና ለምን እንደፈጠረ በማስረዳት ነው፡፡ ዘፍ ፩÷፩ ስለዚህ የፈጣሪን መኖር ዋና ማረጋገጫችን ነው፡፡

· አስማተ አምላክ (የአምላክ ስሞች)

     የአንድ አምላክን መኖር ለአመነ ሰው የአምላኩን ስም ማወቅ ይጠበቅበታል የአምላክ ስሞች በራሱ የወጡ ስለ ባህሪይው ክብር የሚገልጹ እና እራሱ በተለያየ ጊዜ ለሰዎች የገለጻቸው ናቸው፡፡ ለሙሴና ከዚያ በፊት ከዚያም በኋላ በተለያዩ ዘመናት ለቅዱሳን አባቶች ሲገለጥላቸው የነገራቸው ስሞች ቀጥሎ እንመልከት፡፡
፩. ቅዱስ፡- “እኔ ቅዱስ እንደሆንኩ እናንተም ቅዱሳን ሁኑ፡፡” ዘሌ ፲፱÷፪፣  ፩ኛጴጥ  ፩÷፲፮፣ ኢሳ ፮÷፫፣ ሉቃ ፩÷፴፭
፪. ጻድቅ፡- ጻድቅና እውነተኛ ስለሆነ እውነትን ይፈርዳል፡፡ ፩ኛ ሳሙ ፪÷፪ ፪ኛጢሞ ፬÷፰ ዮሐንስ አቡቀለምሲስ በራዕዩ ፲፮÷፯ ፍርድህ እውነተኛና ቅን ነው፡፡

፫. አኃዜ ኩሉ /ሁሉን ቻይ/፡- ሰው እንቁላልን በመዳፉ እንደሚይዝ ሁሉ ሐዋርያት አመክንዩ በተባለው ቀኖና ሐይማኖት ‹‹አእመርናሁ በኦሪት ወበነበያት ከመ ውእቱ አኃዜ ኩሉ ወስሉጥ ላዕለ ኩሉ ፍጥረት›› ብለውታል፡፡

፬. አምላከ አማልእክት፡- /የአማልክት አምላክ/ አምላክነቱ የባሕሪው ሲሆን የሰዎች አምላክነት ግን የጸጋ ነው፡፡ እነርሱም ከአምላክ የተሰጣቸው ሲሆን መምህራን ካህናት ናቸው፡፡ መዝ ፹፩÷፮፣ ዮሐ ፲÷፴፬-፴፮

፭. የጌቶች ጌታ፡- አሁንም ጌትነቱ የባሕሪው ሲሆን ቅዱስ ዳዊት ‹‹እግዚአብሔር እግዚእ አስተርአየ ለነ›› ጌታ እግዚአብሔር ተገለጠልን መዝ ፻፲፯÷፳፯፣ ዮሐ ፳÷፳፰፣ ፩ኛ ጢሞ ፮÷፲፭፣ ዕብ ፲፫÷፲፯፣ መዝ ፮÷፩ ሕዝ ፪÷፬፣ መዝ ፴፬÷፳፫

፮. ሁሉን ቻይ፡-እግዚአብሔር ለአብርሃም ለይስሐቅ ለያዕቆብ ሁሉን ቻይ ነኝ ኤልሻዳይ ነኝ እያለ ይገለፅላቸው ነበር፡፡ ለሙሴ ግን እኔ እግዚአብሔር ነኝ በማለት ራሱን ገልጾለታል፡፡ ዘፍ ፲፯÷፩፣፴፭÷፲፩፣፲፰÷፲፬ ሉቃ ፩÷፴፯ አሣ ፵÷፳፮፣ ዳን ፬÷፴፭
፯. የነገስታት ንጉስ፡- እግዚአብሔር ዘላለማዊና የነገስታት ንጉስ ነው ዳን ፬÷፫፣ መዝ ፳፫÷፯፣ ፸፫÷፲፪፣ ፵፬÷፮፣ ፵፪÷፬፣ ፻፵፬÷፩፣ ኢሣ ፱÷፯

፰. በሁሉም ቦታ ምሉዕ፡- መዝ ፻፴፰÷፩-፲፣ ፩ኛ ነገ ፰÷፳፯፣ ዜና ፮÷፲፰ ኢሳ ፷፮÷፩፣ ኤር ፳፫÷፳፫-፳፬ እግዚአብሔር በሁሉም ቦታ እንዳለ ይገልፁልናል፡፡

፱. ሁሉን አዋቂ፡- በባህሪው ሁሉን አዋቂና ከመሆናቸው በፊት እግዚአብሔር ያውቃል መዝ ፻፴፰÷፩-፭፣ ዮሐ ፪÷፳፭፣ ኤር ፲፯÷፲፣ ፩ቆሮ ፪÷፲፩፣ ሕዝ ፲፩÷፭፣

፲. ዘላለማዊ፡- ከዘመናት በፊት የነበረ ዘመናትን አሳልፎ የሚኖር ነው፡፡ መዝ ፹፱÷፩፣ ኢሳ ፵፬÷፮፣ ራዕ ፳፪÷፲፫ መጀመሪያም መጨረሻም የለውም /ወሰን የለውም/ ከዚህም በተጨማሪ እግዚአብሔር ተዘርዝረው የማያልቁ ባህርዩን የሚገልጡ ብዙ ስሞች አሉት 
· ጌታ እግዚአብሔር መዝ ፯÷፩፣ ሕዝ ፪÷፬፣ ልዑል እግዚአብሔር ዘፍ ፲፬÷፲፰-፳፫፣ ዳን ፮÷፳፮፣ እግዚአብሔር አምላክ ዘፍ ፪÷፬፣ ሕያው እግዚአብሔር ዳን ፭÷፲፰፣ የሰራዊት ጌታ ኢሳ ፮÷፫ ከዚህም በተጨማሪ አዶናይ፣ ኤሎሄ፣ ኤል፣ ኤልሻዳይ 
   ወዘተ በማለት እስራኤላውያን ይጠሩታልና የአምላክ ስሞች በርካተ ናቸው፡፡

· የእግዚአብሔር ባሕርያት
ከላይ ቀደም ብለን የአምላክ ስሞች ላይ እንደጠቀስነው ባህርያቱም ከስሞቹ ጋር የተያያዙ ናቸው ስለዚህ የተወሰኑትን ባህርያተ ፈጣሪን ቀጥሎ እንመለከታለን፡፡ ምክንያቱም የእግዚአብሔርን ባሕርያት ለመግለጽ የሰው ህሊና ሊሸከም ከሚችለው በላይ ስለሆነ ብቻ ሣይሆን ባህርያቱንና ያደረገውን ለመግለጽ ቋንቋ ስለሚያጥር ነው፡፡ ከእለተ ምፅዓት በፊት እግዚአብሔርን በመለኮት ማየት አይቻልም፡፡ ፩ዮሐ ፫÷፪

ድንግል ማርያም በጎሎጎታ በፀሎት ሣለች በብርሃነ መለኮቱ ስታየው በጣም ተደንቃለች ቅዱስ ጳውሎስ የእግዚአብሔርን ባሕርይ ለመግለፅ ቃላት እንደሌለው ተናግሯል ፩ቆሮ ፲፪÷፬ ይሁን እንጂ ለልበ ንፁሀን ይገለፃል /እንደ አቅማቸው/ ማቴ ፭÷፰

      ፩. ቅዱስ ነው፡- መዝ ፺፰÷፭ ኢሳ ፮÷፫ ዘሌ ፲፱÷፪

  ፪. መንፈስ ነው፡- አካላዊ መንፈስ ነው ሰማያትም የእጅህ ስራ ናቸው መዝ ፻፩÷፳፭    መዝ ፻፴፩÷፯ ፩ኛነገ ፱÷፫ አካላዊ መንፈስነቱን ያረጋግጡልናል፡፡

እርሱም ሰውን በመልካችን እንደምሳሌያችን እንፍጠር ዘፍ ፩÷፳፮ ብሏል ዮሐ ፬÷፳፬ ኢሳ ፵÷፲፰ መንፈስነቱን ይገልጻሉ መንፈስ ነው ስንል ግን ስራው የረቀቀ ነው ለማለት ነው፡፡  
ለንጽጽር የሚከተሉት ጥቅሶች ያንብቡ መዝ ፲፮÷፲፩ ሆሴ ፮÷፫ ማቴ ፭÷፰ ዘጸ ፳፬÷፱ ዮሐ ፩÷፲፬ ፪ጢሞ ፮÷፲፮ መዝ ፻፴፰÷፯ ቅዳሴ ማርያም ቁጥር ፵፯-፶፫ ሃ.አበ.ገጽ ፪፻፸፮ በአጠቃላይ ቢሰጥ የማይጎድልበት ከማንም ያልተቀበለው ባህርይ ነው፡፡
· እርጅና የለበትም/መለወጥ/፡- ሚል ፫÷፮ በመንግስቱ ሽረት የለበትም መዝ ፻፵÷፲፫

· ፊተኛም ኋለኛም ነው፡- ኢሳ ፵፬÷፰፣ ራዕ ፩÷፰፣ ፳፪÷፲፪
· ጥበበኛ ነው፡- መዝ ፻፫÷፳፬፣ ሮሜ ፲፩÷፴፫፣ ዳን ፪÷፳፩፣ ያዕ ፩÷፭

· ይቅር ባይ ነው፡- ሰቆ ኤር ፪÷፳፪፣ መዝ ፻፪÷፰፣ ሮሜ ፪÷፬፣ ዮና ፬÷፪-፲፪
· ፈታሂ በጽድቅ ኮናኔ በርትዕ ነው፡- ኢሳ ፱÷፩-፭፣ ኢሳ ፰÷፲፣ ኤር ፲፰÷፰፣፴፩፣፴፮ የሚሉ በርካታ ባህርያት አሉት ከላይ እንደተጠቀሰው ለመግለጽ ቃላት ያጥራል፡፡
· እግዚአብሔር ከፍጥረቱ ጋር ያለው ግንኙነት

 እግዚአብሔር ከፍጥረቱ ጋር ያለው ግንኙነት ከማየታችን በፊት ፍጥረታቱ  እነማን ናቸው፡፡ መቼ ተፈጠሩ የሚለውን ብንመለከት ይቀላል፡፡ ስነፍጥረትን 
እግዚአብሔር የፈጠረው  በስድስት ቀናት ነው ከእሁድ እስከ አርብ በሰባተኛው ቀን ከስራው ሁሉ አረፈ ይለናል ቅዱስ መጽሐፍ፡፡ ይህ የሚታየው ዓለምና በውስጡ ያሉ ከዚህም ዓለም/በማይታየው ዓለም ውስጥ ያሉ ረቂቅ ፍጥረታት በሙሉ በእግዚአብሔር ተፈጥረዋል፡፡ ዘፍ ፩÷፩፣ መዝ ፻፩÷፳፭፣ ኢሳ ፷፮÷፩-፪፣ ዕብ ፲፩÷፫ እግዚአብሔር ፍጥረታትን የፈጠረው ከምንም ተነስቶ የሚያገኛቸው የሚያዋህዳቸው ነገር ሣይኖር/እምኅበ አልቦ/ነው፡፡ መዝ ፴፪÷፱፣ ፪መቃ ፲፬÷፲ ጥበብ ፲፩÷፲፰፣ የሐዋ ፲፯÷፲፬፣ ዕብ ፲፩÷፫፣ መዝ ፻፵፰÷፭ እንዲሁም ፍጥረታት ለሁለት ነገር ፈጥሯቸዋል፡፡ እነርሱም፡-

· ሰውና መላእክትን ስሙን ቀድሰው ክብሩን ለመውረስ ሌሎችን ፍጥረታት ለአንክሮ ለተዘክሮ፣ ለምግበ ስጋና ለምግበ ነፍስ ነው፡፡ መዝ ፻፵፰÷፩-፲፫፣ ራዕ ፬÷፲፩

· እግዚአብሔር በስድስቱ ቀናት ውስጥ ፍጥረታትን ፈጥሯል፡፡ ዘፍ ፩÷፩፣ ፪÷፩፣ ዘዳ ፳÷፱-፲፩ የስድስቱ ቀናት በባህርያቸውና በአኗኗራቸው በ፳፪ ይከፈላል፡፡ ኩፋል ፫÷፱
· የተፈጠሩትም በሦስት መንገድ ነው፡፡
ሀ. በአርምሞ/በዝምታ/፡- አራቱን ባህርያተ ስጋ፣ ጨለማን መላእክትንና ሰማያትን  
ለ.  በነቢብ/በመናገር/፡- ብርሃን፣ጠፈር፣እንስሳት፣እጽዋትን

ሐ. በገቢር/በመስራት/፡- ሰውን ብቻ ፈጥሯል፡፡ ከዚህ በመቀጠል እግዚአብሔር ከነዚህ ፍጥረታት ጋር ያለውን ግንኙነት እንመለከታለን፡፡ 
· ከግንኙነቶችም መካከል ዋና ዋናዎቹን በሁለት ከፍለን እንመልከት፡-

፩. ከጠቅላላው/ከሁሉም ፍጥረታት ጋር/፡- ከሁሉም ጋር ረቂቅ የሆነ ግንኙነት አለው፡፡
ሀ. በሀልወቱ፡- በሁለም ቦታ ያለ ስለሆነ ማቴ ፮÷፱ 
ለ. በመግቦቱ፡- እስከ አለም ፍጻሜ ፍጥረቱን ይመግባል ዘፍ ፪÷፮፣መዝ ፻፫÷፲፫ ለእያንዳንዱ ፍጡር የሚያስፈልገው አስቀድሞ ፈጥሯል፡፡ ለአማኒም ለከሃዲም ለሁሉም እስከመጨረሻው ይመግባል፡፡ ማቴ ፭÷፵፭ 

ሐ. በጥበቃው፡- ሁሉም ፍጥረት የእግዚአብሔር ጥበቃ ያስፈልገዋል፡፡ ማቴ ፲÷፳፱-፴ እግዚአብሔር ከተማን ካልጠበቀ ጠባቂ በከንቱ ይተጋል፡፡ መዝ ፻፳፮÷፩ 


ሰዎችስ ሰዎችን ሲገድሉ ሲያሰቃዩ ለምን እግዚአብሔር አይጠብቅም እንዳንል ክፋትን ያመነጨ ሠይጣን ስለሆነ ይህን የሚያደርጉ የእርሱ አገልጋይ ስለሆኑ ዮሐ ፰÷፵፬ ሠይጣን ያደረባቸው ሰዎች የሰይጣን ስራ ይሰራሉ፡፡ ጌታችንም ስጋን የሚገድሉትን አትፍሩ ነፍስን ግን መግደል አይችሉምና እኛ በህግና በስርአት ከኖርን እርሱ ይጠብቀናል ማቴ ፲፰÷፲ ደዌያትም በተለያየ ምክንያት ሊመጣብን ይችላል፡፡

· የመጀመሪያው ስጋችን ታማሚ ሟች፣ ፈራሽ፣ በስባሽ ከመሆኑ የተነሳ

· እንደገናም ከምንመገበው ምግብ አለመስማማት ይህ እንደ ጌልጌላው ወጥና እንደ ኢያሪኮ ውሃ ባለው ምክንያት ይመጣል ፪ኛነገ ፪÷፲፱፣ ፬÷፴፰

· እንደዚሁም ከአለመታዘዝ እንደሄሮድስ ሐዋ ፲፪÷፴፫

· እንደመጻጉ በኃጥያት ዮሐ ፭÷፩

· እንደቅዱስ ጳውሎስና ጢሞቲዎስ ለክብር ስጋችን/እንዳይታበዩ/ ፩ኛ ጢሞ ፭÷፳፫፣ ፪ኛቆሮ ፲፪÷፰-፲ 
· እንደ ኢዮብ ለንጽሕ /ለመፈተን/ ግን ንስሐ ብንገባና በመከራ ብንጸና እንፈወሳለን፡፡ የዳሰሱትም ሁሉ ዳኑ ማቴ ፲፬÷፴፯
፪. እግዚአብሔር ከሰው ጋር ያለው ግንኙነት፡- የሁለቱ ግንኙነት መላእክትንም ያሰደነቀ ነው፡፡ ይህንንም ክብር ስላየ ሰይጣን በሰው ላይ ተንኮልን እንዲጠነሰስ አድርጎታል፡፡

ሀ. በአፈጣጠሩ፡- እግዚአብሔር በእለተ እሁድ አክብሮ የፈጠረው ሳጥናኤል በበደለውና በክፉ ህሊናው እንዲጸና ባየ ጊዜ ሰውን በመልካችን እንደምሳሌያችን እንፍጠር አለ፡፡ 
    በዚህን ጊዜ ሳጥናኤል ተቆጣ መላእክትን በአምላካቸው ምሳሌ የሚፈጠረውን ፍጥረት  ለማየት ጓጉ፡፡ ባህርያተ ስጋና ባህርያተ ነፍስ ስላሉት እንዲሁም ከመላእክትም ከእንስሳትም ይለያል፡፡ መልኩም ፈጣሪን መምሰሉ ጌትነት ከልጅነት፣ ምግበ ስጋን ከምግበ ነፍስ፣ መዋቲነትን ከህያውነት አንድ አድርጎ የያዘ ሌላ ፍጡር የለም፡፡

ለ. በሃይማኖት፡-  በምእራፍ አንድ ካየነው በተጨማሪ ሊቃውንተ ሃይማኖት “ፍኖተ እግዚአብሔር ይላሉ /እግዚአብሔር ወደሰው ያደረገው ጉዞ ነው/፡፡ ሉቃ ፲፭÷፫-፯ መቅድመ ወንጌል እንዲህ ይለናል “አልቦቱ ካልዕ ሕሊና ለአዳም ዘእንበለ ብካይ ላእለ ኀጥያቱ” ስለኃጥያቱ ከማልቀስ በቀር ለአዳም ሌላ ህሊና /አሳብ/ አልነበረውም፡፡ ቅዱስ ዳዊት ሰው ዘንድ ምንድን ነው እንዳለ እግዚአብሔር ሰው በመሆኑ በፍጡርና በፈጣሪ መካከል የነበረውን ግንኙነት ወደ አባትነትና ልጅነት አሻጋገረን፡፡ ሥጋችንን በመንሳቱ ወንድሞች ብሎ ሲጠራን የባህሪ አባቱን አባታችን እንላለን፡፡ የልጅነት ስልጣን ስለሰጠን ዮሐ ፩÷፲፪ ገላ ፬÷፮ ልዩ የሚያደርገውም ሰው ሆኖ ሰውን አምላክ ያደረገበት ሚስጢር ነው፡፡ 

ሐ. በፍቅሩ እግዚአብሔር በባሕሪው ፍቅር ነው አንድነቱና ሦስትነቱ ፍቅርን ያመለክታል ምክንያቱም የአብ ልብነት ለሁሉም ነውና… ዮሐ ፲፮÷፭፣ ፲፯፡፳፪-፳፬፣ ፲፭÷፩ እግዚአብሔር ሰውን ሲቀጣ አብሮ ሌሎችንም ፍጥረታት ቀጥቷል ስለዚህ ለሰው ያለው ፍቅር ለሌሎች ፍጥረታት ነው፡፡ ዮሐ ፫÷፲፯ ደግሞ ልዩ የሚያደርገው ዮሐ ፮÷፶፮፣ ዮሐ ፲፭÷፬፣ ቤተ መቅደስም አደረገን ፩ኛ ቆሮ ፫÷፲፯፣ ብልቶችም አደረገን፡፡ ፩ኛ ቆሮ ፮÷፲፭
መ.  በቃል ኪዳን፡- በቃል ኪዳን ልዩ የሆነ ግንኙነት አለው፡፡ እግዚአብሔር ከምርጦች ጋር ቃኪዳኑን ያደርጋል መዝ ፹፰÷፫፣ ለኖህና ለልጆቹ ለሰማይ ወፎችም ሳይቀር ቃልኪዳን ገብቶላቸዋል፡፡ ዘፍ ፱÷፰-፲፩
     በአጠቃላይ እግዚብሔር ለአዳም የገባውን የምህረት የይቅርታ ኪዳን ለእነአብርሃም፣ ለይስሀቅ፣ ለሙሴ፣ ለዳዊትና ለነበያት ሁሉ የገባውን ቃል ኪዳን የፈፀመው በእመቤታችን በኩል ስለሆነ ይህ ፍፁም ኪዳን ‹‹ኪዳነ ምሕረት›› ተብሎ ይጠራል፡፡ ይህ ምህረት ከሁሉ የሚበልጥ ነው፡፡ ከኖህ ቃል ኪዳንም ይበልጣል፡፡ እኔ የአባቴን ትዕዛዝ እደጠበቅሁ በፍቅሩም እንደምኖር ትዕዛዜን ብትጠብቁ በፍቅሬም ትኖራላችሁ ብሏልና ትዕዛዙንም በመጠበቅ ግንኙነታችንን ልናፀና ይገባልና፡፡         

፩.፫ የሃይማኖት አስፈላጊነት በዘመናት ሲታይ

 የሃይማኖት አስፈላጊነት አስቀድመን ሃይማኖት ሰው ወደ እግዚአብሔር እግዚአብሔር ወደ ሰው ያደረገውን ጉዞ ነው ብለናል አሁን ደግሞ ለነፍስ ህይወቷ የእግዚአብሔር ቃል ነው ፍጥረት ለምን ይፈራሉ? ረዳት ስለሚያስፈልጋቸው ነው መልሱ ታዲያ ፈጣሪን ካላወቅነው እረዳትነቱን እንዴት እናገኛለን? 

ዓለምን ሁሉ በኃይለ እግዚአብሔር ድል የነሱና ከፍቅረ እግዚአብሔር የተነሣ ፍርሃት የጠፋላቸው ቅዱሳን እግዚብሔርን ብቻ ይፈራሉ፡፡ እግዚአብሔርን እናየዋለን በፀሎት እናነጋግረዋለን የምናስደስተውም በፀሎት ነው፡፡ ዕብ ፲፩÷፮

· በአጠቃላይ ሃይማኖት ለስጋና ለነፍስ ያለው ጥቅም እንመለከታለን 

፩. ለስጋ፡- ነፍስ ያለ ስጋ መኖር አትችልም ስጋም እንደዚህ ስለዚሁ ሰው በሃይማኖት ቢኖር 
   ሀ. ሰላምን ያገኛል፡- ሰላምን ሁሉም ሰው ይፈልጋታል በተለያዩ ነገሮች ጊዚያዊ ሰላም ሊገኝ ይችላል፡፡ ነገር ግን ከጊዜ በኋላ ከኅሊና ወቀሳና ሌላውን ከመበጥበጥ አያልፍም እውነተኛውን ሰላም ለማግኘት ግን በሃይማኖት መኖር ያስፈልጋል፡፡ ዮሐ ፲፬÷፳፯፣ ፊል ፬÷፯፣ ኢሳ ፳፮÷፫፣ መሳ ፲፮÷፯

ለ. በርከተ ስጋን፡-  የበረከት ስጋ መጀመሪያው ልጅ ነው፡፡ ለፍጥረት የሰጠው የመጀመሪያ በረከት ስለሆነ ዘፍ ፩÷፳፪ ለአብርሃም የበረከት ቃልኪዳን የገባለት በልጁ ነው ዕብ ፲፩÷፲፯ እንዲሁም ‹‹ልጆች የእግዚአብሔር ስጦታዎች ናቸው ተብሏል››  በሃይማኖትም በረከት ያገኙ አሉ ከአለቻት ትንሽ ዱቄት ጋግራ ቀድማ ለነበዩ የሰጠችው ሴት ፩ኛ ነገ ፲፯÷፩-፯ በሃይማኖት ጥንካሬ ጥሬ ሽምብራ በመብላት ጠጅና ስጋ ከሚበሉት በልጠው እንዲታዩ ዳን ፩÷፩-፳ 

ሐ. ድኅነት ስጋ ያስገኛል፡- ሰዎች ከለባቸው ደዌ ስጋ በእምነት ይፈወሳሉ፡፡

· በርጠለሜዎስን እምነትህ አድኖሃል ሉቃ ፲፰÷፵፪

· ለምፃሙን ተነሳና ሂድ እምነትህ አድኖሃል ሉቃ ፲፯÷፲፱

· ፲፪ ዓመት ደም የፈሰሳት ሴት አይዞሽ እምነትሽ አድኖሻል ማቴ ፱÷፳፪

መ. ከመከራ ስጋ ይጠብቃል፡- ሰው በባሕሪ እንስሳዊ ባሕሪይ ስለ አለበት መከራ ስጋ ይገጥመዋል በስጋዊ አስተሳሰብ የሚመጣ መከራን ለማለፍ ይጠቅማል በሃይማኖት የሚመጣ መከራ ግን ለበረከት ስለሆነ እግዚአብሔርን ማመስገን ይፈልጋል፡፡ ፩ኛ ጴጥ ፬÷፲፭ በሃይማኖት ጥንካሬያቸው ሶስናን ከመውገር፣ዳንኤልን ከአናብስት ሠለስቱ ዲቂቅን ከእሳት፣አይሁድ በአስቴር ፀሎት ከሞት እንደዳኑ ማየት በቂ ነው፡፡ 

፪. ለነፍስ፡- ስጋ ተፈውሶ ነፍስ ሳትፈወስ ብትቀር ሰው ፍፁም ፈውስ አገኘ ማለት አይቻልም፡፡ ‹‹ሰው ዓለሙን ሁሉ ቢያተርፍ ነፍሱን ግን ቢያጠፋ ምን ይረባዋል›› ተብሏልና፡፡ የሃይማኖት ዋናው ጥቅም ለነፍስ ነው፡፡ ይህንንም ጥቅም በሁለት ከፍለን እንመለከታለን፡፡
ሀ. ድኅነት ነፍስ፡- ያመነ የተጠመቀ ይድናል ማር ፲፮÷፲፮ የድህነት መጀመሪያው ሃይማኖት መሆኑን እንረዳለን ዮሐ ፫÷፲፮፣ ፮÷፶፫ ሐዋ ፲፮÷፴፩፣ ዘኁ ፮÷፳፪-፳፯ በረከትን እንደሚገኝ በተመረጡ ሰዎች መባረክ ያለውን ጥቅም ያስረዳናል፡፡   

ለ. ክብረ ነፍስ፡- ሰው በሃይማኖት ከኖረ ክብረ ነፍስ ያገኛል፡፡ የጥህም ከተጋድሎ በኋላ የሚገኝ ፍሬ ነው፡፡ ማቴ ፲፫÷፳፫ ቅዱስ ጳውሎስ ቅዱሳን በክብረ ነፍስ ከብረው በጸጋ በትሩፋት በልጽገው የሚበላለጡ እንደሆነ ሲናገር እናያለን ፩ኛ ቆሮ ፲፭÷፵፩ የክብራቸውንም መበላለጥ የምናውቀው በሚሰጣቸው ፀጋ እና ቃልኪዳን ነው እንጂ የመጨረሻ ክብራቸው ግን እኩል መሆኑን መዘንጋት የለብንም፡፡ የሚሰጠውም ፀጋ እንደ ሃይማኖት እና ተጋድሎ ስፋት ነው፡፡ ማቴ ፲፮÷፳፣ ፳፩÷፳፩፣ ፩ኛ ዮሐ ፫÷፪ የፀኑ ብዙ ትምህርት ያደርጋሉ፡፡ 
· ሃይማኖት በተለያዩ ዘመናት 


 ሃይማኖት በዘመናት ቢከፋፈልም አንድ ነው፡፡ ኤፌ ፬÷፬ እግዚአብሔር በተለያዩ ዘመናት ለተለያዩ ቅዱሳን አባቶች በተለያየ መልኩ ይገለፅና ጥያቄቸውን ይመልስ ነበር፡፡ በመጨረሻም ዘመን በልጁ ለእኛ እንደተናገረ ሐዋርያው ገልጧል ዕብ ፩÷፩-፪ በተለያዩ ዘመናት የነበሩት አባቶች የአምልኮ ስርዓታቸውን በሦስት ከፍለን እናያለን፡፡

፩ በዘመነ አበው፡- ይህ ዘመን ከአባታችን አዳም እስከ ሙሴ ያለውን ዘመን ያጠቃልላል፡፡ በዚህ ዘመን ሰዎች የሚመሩት በሕገ ልቦና ነው መፅሐፍ አንብበው ሣይሆን ልጅ ከአባቱ በመስማት በትውፊት ይመሩ ነበር፡፡ በዚህ ዘመን የነበሩ አባቶች ስለ እግዚአብሔር ጠንቅቀው አያውቁም ነበር፡፡ ግን ይፈልጉት ነበር እርሱም ይገለፅላቸው እንደነበር ተገልጧል፡፡ ሐዋ ፲፯÷፳፮-፳፰፣ ዘፍ ፭÷፳፪-፳፰፣ ዕብ ፲፩÷፭ ዘዳ ፮÷፫ በሕገ ልቦና የሚመሩ ቢሆንም በየትኛውም ዘመን ከሚኖሩት ቅዱሳን ቢበልጥ እንጅ አያንስም ለምሳሌ ብንመለከት፡- 
ሀ. እምነተ አብርሃም፡- ይህ አባት የሚዳሰስ ጣኦት /አምላክ ነው የሚሉትን/ ይዞ በሚጓዝበት ጊዜ የሚፈልገውን ሊያሟላለት ባለመቻሉ ጣለውና ሳባበረው ከዚያም      የተለያዩ ፍጡራንን አመለከ ነገር ግን አንዱ በአንዱ ሲሸነፍ አየ ከዚህም በኋላ   አምላከ ፀሐይ አነጋግረኝ አለ የፀሐይ አምላክ የፍጡራን ባለቤት እግዚአብሔር    ተገልፀለት፡፡ ከዚህም በኋላ አነጋግሮ ዝም አላለውም የተለያዩ ትዕዛዞችን አዞታል፡፡ 

  ፩. ከዘመዶችህ ተለይተህ እኔ ወደ ማሣይህ ምድር ውጣ አለው፡፤ ዘፍ ፲፪÷፩-፱
   ፪. አይንህን አንሳና ወደ ሁሉም አቅጣጫ እይ ከዚያም የምታያትን ምድር ለአንተና ለዘርህ እሰጣለሁ ዘርህንም እንደምድር አሸዋ አበዛዋለሁ፡፡ ዘፍ ፲፫÷፲፬-፲፰ ይህ ቃልኪዳን የተሰጠው በእስማኤል በኩል ያሉትን ህዝቦች ነው፡፡

    ፫. ወደ ሜዳም አወጣውና የሰማይን ክዋክብት አሳየው ዘርህን እንዲህ አበዛዋለሁ  አለው፡፡ ዘፍ ፲፭÷፭ ይህ በይስሐቅ በኩል ያለው ሕዝብ ነው 

      ፬. ሌላው ደግሞ የኪዳኑ ምልክት ግርዘትን ሰጠው፡፡ ዘፍ ፲፯÷፩-፲፬

      ፭. አብርሀም ይህንን ሁሉ ቃልኪዳን ሲቀበል አመነ እንጂ ልጅ አልነበረውም፡፡ ግን ሁሉን የሚያደርግ አምላክ ልጅ እንደሚሰጠው በመምሬ አድባር ስር ተገልፆ  አነጋገረው፡፡ (ሐምሌ ፯) ዘፍ ፲፰÷፱



ይህንን ሁሉ ካደረጉለት በኋላ እግዚአብሔር አብርሃምን ፈተነው አንድ ልጅህን ሰዋልኝ አለው፡፡ ዘፍ ፳፪÷፪ የብዙሃን አባት አብርሃም በይስሃቅ በኩል ዘር ይጠራል ብሰዋውም ያስነሳዋል ብሎ በማሰብ በእምነት ሁሉን አደረገ፡፡ ዕብ ፲፩÷፲፯-፲፱ እግዚአብሔር የይስሐቅ ደም አይፈልግም በአብርሃም እኛን ሊያስተምረን ነው እንጂ፡፡ 

ለ. እምነተ ያዕቆብ፡- አባቱ ይስሃቅ እናቱ ርብቃ ወንድሙ ኤሣው ነው፡፡ ይህ ታላቅ አባት የብኩርናን ታላቅነት መጽሐፍ በሌለበት ሰዓት በእምነት ያውቅ ስለነበረ የማይታየውን በሚታይ በእምነት ገዛ፡፡ ዘፍ ፳፭÷፴፩-፴፬ ስለ ብኩርና በጊዜው በትውፊት በመፅሐፉ የለም ነበር ግን እርሱ በምግብ ገዛ፡፡ ቅዱስ ጳውሎስ ስለኤሳው እንዲህ ይላል ስለ አንድ መብል ብኩርናውን እንደሸጠ እንደ ኤሣው እንዳትሆኑ ተጠንቁቁ፡፡ ዕብ ፲፪÷፲፮-፲፯ 

ሐ. እምነተ ሥራ፡- እናታችን ሣራ ከአረጀችና ከሸመገለች በኋላ ዘርን የመፀነስ ኃይልን በእምነት እንዳገኘች ቅዱስ ጳውሎስ በዕብ ፲፩÷፲፩ ይገልፀዋል፡፡ ዕብ ፲፩÷፲፫-፲፮

፪. ዘመነ ነበያት፡- ይህ ዘመን ከሙሴ እስከ መጥምቁ ዮሐንስ ያለውን ነው፡፡ በዚህ ዘመን ነበያቱ ብቻ ሣይሆን በሙሴ መሪነት ከግብፅ የወጡ እስራኤላውያን በሕግ በስርዓትና በመፅሐፍ እየተመሩ ከእግዚአብሔር ጋር የኖሩበት ዘመን፡፡ ሥርዓተ ቤተ መቅደሱም በሙሴ የተሰራው እግዚአብሔር ለሙሴ በተራራው ላይ በገለፀለትና ባሳየው መልክ ነበር፡፡ ዕብ ፰÷፮ ኪዳኑንም በደም መርቆታል /በመሥዋዕት እንስሳ አፅንቶታል/ ዕብ ፱÷፲፰፣ ዘሌ ፱÷፰-፳፬፣ ዕብ ፲÷፪፣ ዕብ ፲÷፬፣ ዘዳ ፲፱÷፲-፲፫፣ ፲፱÷፲፮፣ ዕብ ፲፪÷፳፩

በዚህም ዘመን የነበሩ ህዝቦች በተለያዩ ኃጢያት ተቀጥተዋል

· በጦኦት አምልኮ የተቀሰፋት ዘዳ ፴፪÷፩-፳፭፣ ፩ኛ ቆሮ ፲÷፯

· ከፊሎች በዝሙት ተቀጥተዋል ዘኅ ፳፭÷፩-፱፣ ፩ኛ ቆሮ ፲÷፰

· በማንጎራጎር ዘኁ ፲፬÷፴፮፣ ፩ኛ ቆሮ ፲÷፲

· በምኞት ዘኁ ፲፩÷፬-፴፭፣ ፩ኛ ቆሮ ፲÷፮ 

· እግዚአብሔርን በመፈታተን ዘኁ ፪÷፬-፱ ፩ኛ ቆሮ ፲÷፱ ቅጣት ደርሶባቸዋል፡፡ 


 ከዚህ በተጨማሪ የነበሩት ህዝቦች በተለያዩ አስተሳሰብ የመሲሁን መምጣት ቢጠባበቁም ትክክል ባለመሆናቸው ብዙ ነገር እንዳደረጉ ታረክ ያስረዳል ዕብ ፲፫÷፲፭-፲፱ ነበያቱ ግን የደረሰባቸውን መከራ ቅዱስ ጳውሎስ እንዲህ ገልፆታል፡፡ ዕብ ፲፩÷፳፫ በአጠቃላይ እንደ አበው ተስፋን ሰንቀው በመጓዝ እግዚአብሔርን አስደስተውታል፡፡

፫. በዘመነ ወንጌል፡- ይህ ዘመን ጌታችን ከመጣበት ጊዜ በኋላ ያለው ነው፡፡ እምነት እየተባለ በዘመነ ወንጌል የተጠራውን ነገር እና ሃይማኖት በዚህ ዘመን እንዴት እንደነበረ እንመለከታለን፡፡  
ሀ. ስለእምነት የጌታችን ትምህርት፡- ጌታችን በዚች ምድር ላይ ሲያስተምር ከምን እስከ ምን ድረስ ማመን እንዳለብን ያስተምረናል ትምህርቱንም የጀመረው በዮሐንስ    ስብከት ነው፡፡ ማቴ ፬÷፲፯ በአንቀጸ ብጹዓን ጀምሮ እስከ መጨረሻው ድረስ ያለውን /ማቴ ፭÷፩-፮፣   ፳-፱/ እምነትን በስራ መግለፅ እንዲገባ አስተምሯል፡፡ 

· በእምነት ሁሉን ማድረግ እንደሚቻል ማቴ ፲፯÷፲፯-፳

· በእምነት እና በስራ ካልተጉ መንግስተ ሰማያትን መውረስ እንደማይቻል ማቴ ፯÷፳

· በእምነት የተነገረውን ማስተዋል እንደሚገባ ሉቃ ፳÷፳፭

· ስለ እምነታችን ጌታችን ከፈተና ስለሚጠብቀን ሉቃ ፳፪÷፴፩-፴፪


      መንግስተ ሰማያትን በተለያየ ምሳሌ አስተምሯል ማቴ ፳፭÷፩-፲፫፣ ማቴ ፯÷፲፮-፲፱ ሁሉም ነገሮች የሚሆኑት በምግባር እና በእምነት መሆኑን አስተምሯል፡፡ 

· ኃይልና ተዓምራት የሚደረገው በእምነት እንደሆነ አስተምሯል፡፡

· እውነት እላችኋለሁ በእስራኤል እንኳ እንዲህ ያለ ታላቅ እምነት አላገኘሁም ማቴ ፰÷፱-፲፫

· ተጠራጣሪዎችን ሙሉ እምነት የሌላቸውን ትምክህተኞችንም 

- የአብርሃም ልጆች ብትሆኑ የአብርሃምን ሥራ ባደረጋችሁ ነበር፡፡ዮሐ፰÷፴፱

- አንተ እምነት የጎደለህ ስለምን ተጠራጠርህ አለው ማቴ ፲፬÷፴፩

ለ. ስለእምነት የሐዋርያት ትምህርት፡- የመምህራችን ፈለግ ተከትለው ስለ እምነት አስተምረዋል ብዙ ነገርም ብለዋል፡፡
· ሥራ የሌለው እምነት ቢኖር በራሱ የሞተ ነው፡፡ ያዕ ፪÷፲፬-፳፮

· በኋለኛው ዘመናት አንዳንዶቹ የሚያስቱ መናፍስትንና በውሸተኞች ግብዝነት የተሰጠውን የአጋንንትን ትምህርት እያደመጠ ሃይማኖት ይክዳል፡፡ ፪ጢሞ ፬÷፩

· በሃይማኖት ብትኖሩ ራሳችሁን መርምሩ፡፡ ፪ኛ ቆሮ ፲፫÷፭

· ወንድሞች ሆይ እምነታችሁ እጅግ ስሚያድግ እግዚአብሔርን በሚገባ ልናመሰግን ግድ አለብን፡፡ ፪ኛ ተሰ ፩÷፫፣ ገላ ፭÷፮፣ ፩ኛ ጴጥ ፭÷፱
ሐ. በእምነት መግለጥ፡- በእምነት መግለጥ ስንል ማንን መምሰል እንዳለበን ያሳየናል፡፡ እንዚህንም በሦስት ከፍለን እናያቸዋለን፡፡ (በመጽሐፍ በእምነት የተገለጡትን ማለታችን ነው፡፡)

· ፍፁም እምነት ያላቸው፡- እንዚህ ሰዎች ጌታችን የሰናፍንጭ ቅንጣት ያህል እምነት ቢኖራችሁ የሚሳናችሁ የሚለው እምነት የመሰለ ያላቸው ናቸው፡፡ 
· ይህንንም ጌታችን ‹‹ታላቅ እምነት›› እያለ ገልፆለታል ማቴ ፰÷፲፣ ፲፭-፳፰፣ 

ዕብ ፲፩÷፩፣ ያዕ ፪÷፲፬-፳፮ ይህ እምነት በሰዎች ህይወት ላይ የሚገለጠው በሁለት መንገድ ነው፡፡

  ፩. ለራስ፡- የፈለጉት እንዲደረግላቸው ተከፍሎ በፍፁም መታመን ከእግዚአብሔር ጋር    ለሚያደርጉት ግንኙነት ነው፡፡ ለምሳሌ፡- ፲፪ ዓመት ደም የፈሰሳት ሴት ማቴ ፱÷፳፩ ልብስ በመዳሰስ እንድሚዳን አላስተማረም ግን ስለ አመነች ዳነች፡፡ ከነዓናዊቷ ሴት ማቴ ፲፭÷፳፩-፳፰፣ ሮማዊ መቶ አለቃ ማቴ ፰÷፭-፲፫ ተጠቃሽ ናቸው፡፡

፪. ለሌላው፡- እንዚህን ከአመኑ በኋላ እምነታቸውን ለሌላ በማድረግ የሚገልፁ ናቸው ለምሳሌ፡- ጋለሞታይቱ ረዓብ እግዚአብሔር ወዳጆቹን የሚታደግ አመፀኞችንም የሚያጠፋ መሆኑን ማመኗን የገለጠችው ለሁለት ሰላዮች መጠለያ በመስጠትና ከአመጸኞቹ በማዳን ነው፡፡ ቅዱስ  ያዕቆብ ‹‹ሰው በእምነት ብቻ ሳይሆን በስራ እንዲፀድቅ ታያላችሁ ብሏል››፡፡ 
· የሚያደግ እምነት፡-  እነዚህ ደግሞ በእግዚአብሔር ቢያምኑም ባሕርይውን ሰው የሚያውቀውን ያህል ካለማወቅና ተዓምራቱንም የሚገባቸውን ያህል ካለመረዳት የተነሣ መታመናቸው ተከፍሎ (ጥርጣሬ) የሚታይበት ነው፡፡ ለምሣሌ፡- አለማመኔን እርዳው ያለው መቶ አለቃ ማር ፲፱÷፳፰ ሌላው ደግሞ ሉቃስን ቀልዮጳ እኛ ግን እስራኤልን ይቤዣል ብለን ነበር አሉ በጥርጣሬ ሉቃ ፳፬÷፲፫-፳፭፣ ፪ኛ ተሰ ፩÷፫ በእምነቱ የሚያድግ ሰው ወደ ፍፁም እምነት የመድረስና የመፅት ኃይል ያገኛል፡፡ በሃይማኖት ቁሙ፣ ጉልምሱ፣ ጠንክሩ በእናንተ ዘንድ ሁሉ በፍቅር ይሁን ፩ኛ ቆሮ ፲፮÷፲፫፡፡
· የሞተ እምነት፡- ይህ እምነት የአጋንንት እምነት ተብሎ ይለፃል፡፡ ይህንን በሁለት ከፍለን እንመለከታለን፡፡                                                                                                                                                                                                                                                                                                                                    
፩. ከስራ አንፃር፡- አንዳንድ ሰዎች ወንጌል ተሰብኮላቸዋል ሃይማኖት አለን ቢሉም በመቀማጠል ምቾትን ከመፈለግ የተነሳ እንደ ከሀዲ አድርጎታል፡፡ ለምሳሌ ያህል ፪ኛ ጢሞ ፭÷፲፪፣ ፩ኛ ጢሞ ፭÷፰፣ ፩ኛ ጢሞ ፬÷፩ እና ፩ኛ ጢሞ ፮÷፳ ተመልከቱ፡፡

፪. ከሌሎች አንፃር፡- ከላይ የተመለከትናቸው ለስራ፣ ለገንዘብ እና ለስጋ ምኞት ከመስገብገብ በእምነት የሞቱትን ስናይ አሁን ደግሞ ለሌሎች  ማድረግ የሚገባቸውን ካለማድረግ የተጎዱትን ወይም የሞቱትን እንመለከታልን፡፡ ስለእነዚህ ወገኖች ቅዱስ ያዕቆብ ሲናገር የአጋንንትን እምነት ብሎታል፡፡ ለምን ብንል እምነት ያለስራ የለምግባር እንደማያድን ሲገልፅልን ነው፡፡ ያዕ ፪÷፲፱ ማመኑን አጋንንትም እንደሚያምኑ ያዕ ፪÷፲፰-፳፮ እምነት ያለስራ እንደማያድን ያዕ ፪÷፲፬-፲፯ ምፅዋት መስጠት እንደሚያድን ፩ኛ ዮሐ ፪÷፲፩-፲፰ ፍቅር ለወንድም መልካም ማድረግ እንደሆነ በአጠቃላይ ስለሌሎች የማያስብ እግዚአብሔር ቸር ነው እያሉ መኖር እንደማያድን ነው፡፡ 

እምነታችን ምንድን ነው

 ስለ እምነታችን አጋንንት እኛን ለመፈተን ይለምናሉ ይነሣሉ ግን አባታችን አሣልፎ አይሰጠንም ስለቅዱሳኑ ሲል ይጠብቀናል ሉቃ ፳፪÷፴፩ ጠላታችን እኛን ለመፈተን እንደለመነ እግዚብሔር ባይጠብቀን እስከ መካድ ያደርሰን ነበር፡፡ ስለዚህ እኛ እንድናምን፣ የሚስጠራት ቤተክስቲያን ተከፋይ እንድንሆን በእውቀትና በፍልስፍና ተመክተን እንዳንስት እምነታችን ፍሬ የሚያፈራው በስራ ስለሆነ በስራ መተርጎመና እንደህጉ መኖር ያስፈልጋል፡፡ ቅዱስ ጳውሎስ መሰረቱ አንድ መሆኑን ሲገልፅ ‹‹የእግዚአብሔር ፀጋ እንደተሰጠኝ መጠን አንደብልሃተኛ የአናጺ አለቃ መሰረትን መሰረትኩኝ ይላል፡፡ እያንዳንዱ በላዩ ላይ ግን ያንጽ እንጂ ሌላ እንዳያንጽ ይጠንቀቅ፡፡ መሰረቱ አንዱ እርሱም ኢየሱስ ክርስቶስ ነው፡፡ በዚህ ላይ ግን እያንዳንዱ በወርቅ፣ በብር፣ በከበረ ድንጋይ፣ በእንጨት፣ በሣር እና በአገዳ ሊያንጽ ይችላል፡፡ ግን በእነዚህ የእያንዳንዱ ስራ ይገልጣል፡፡ ሁሉም እንደስራው ደመወዙን ይቀበላል በእሳት ሲፈተን የተቃጠለበትም ይጎዳል›› ፩ኛ ቆሮ ፫÷፲-፲፭፡፡ ነገር ግን የሰው ልጅ በመጣ ጊዜ በምድር እምነት ያገኝ ይሆን ሉቃ ፲፰÷፰ በዚህ ላይ ስለመጨረሻው ይነግረናል በእምነት ፀንቶ የእግዚአብሔር መሆንን የማዕዘኑ እራስ ክርስቶስ መሆኑን ይነግረናል፡፡ ኤፌ ፪÷፳-፳፪

፩.፬. ሃይማኖት እና አንዳንድ አስተሳሰቦች


 በአሁኑ ዘመን በብቁ አጀንዳዎች ዙሪያ ግልጽ የሆነ አቅጣጫ መያዝና መራመድ ሲያቅታቸው አስተሳሰባቸውን በቅዱስ መጽሐፍ አስጠልሎ ማስተላለፍ የሚፈልጉ በዝተዋል፡፡ በሌላ ጽንፍ ደግሞ ለብዙ ነገሮች አለመሳትና እነርሱ በሚፈልጉት አቅጣጫ መሄድ የማቃት መንስኤ ሃይማኖትና መጻሕፍትን ተጠቃሽ አድርገው ለማቅረብ የሚጥሩት ጥቂቶች አይደሉም፡፡ እንዲህ ዓይነት ብዙ አስተሳሰቦች አሉና ድንበራቸው እስከምን ድረስ እንደሆነ ለግንዛቤ የሚሆኑ አሳቦችን እንደሚከተለው እንመለከታልን፡፡

ሃይማኖትና ፍልስፍና

ሀ. ፍልስፍና (Philosophy) 
ፈላስፎች፡- ስለፍልስፍና ብዙ ብያኔዎች (Definitions) እንዳለ መገመት አያዳግትም፡፡ ለአብነት ያህል ‹‹Philosophy›› የሚለው የእንግሊዘኛ ቃል ከጽርዕ (ግሪክ) ቋንቋ የተገኘ ሲሆን ትርጓሜው ፍቅረ ጥበብ፣ ጥበብን መከተል የሚል ነው፡፡ ስለዚህም ፈላስፋ ማለት ጥበበኛ፣ የዕውቀት ሰው ማለት ሲሆን ፍልስፍና ማለት ደግሞ ዕውቀት ወይም ጥበብ ማለት ነው፡፡ እንደየቅርብ ጊዜ ሰዎች (ፈላስፎች) ከሆነ ፍልስፍና ስድስት ንዑሳን ዘርፎች አሉት፡፡ እነዚህም፡-  

፩. ሜታ ፊዚክስ (Meta Physics)፡- ስለ እውነት የሚያጠና ነው፡፡

፪. ኤፒስቲሞሎጂ (Epistemology)፡- ይህ ደግሞ ስለ እውቀት የሚያጠና ጽንሰ ሐሣብ ነው፡፡
      ፫. የጥቅም (ዋጋ) ጽንሰ ሐሳብ (Vlaue Theory)፡- ጠቅላላ ስለ ሁሉም ነገር ጥቅም ወይም ዋጋ የሚተነተን ነው፡፡ 
፬. የሥነ ምግባር ትምህርት (Ethics)፡- ለግብረገብነት ጥሩው ምንድን ነው? የሚለውን የሚያጠና ዘርፍ ነው፡፡
፭. የሥነ ጥበብ ጥናት (Aesthetics) :-  ስለ አንድ ሞያ ጥቅም፣ የውበት ጥቅምና የመሣሠሉት ላይ የሚያተኩር ነው፡፡ 
 


፮. ትክክለኛ አስተሳሰብ (Logic)፡- ምርምር ማለት ነው፡፡ እግዚአብሔር አለ? የለም? የሚለው ጥያቄና ፍልስፍናዊ መልሱ እንዲሁም ፋይዳው፡፡
· ፍልስፍናውና ውጤቱ፡- ፈላስፎችና ሁሉ ረጅም ጊዜ ያወዛገባውና በፍልስፍና መስመር ሲያከራክር የኖረው ጥያቄ እግዚብሔር አለ? እንዴት ማረጋገጥ ይቻላል?... የሚሉትና የመሳሰሉት ናቸው፡፡ ለዚህ ጥያቄ የተለያዩ ፈላስፎች ከሰጡት ምላሽ ጥቂቶቹን ለግንዛቤ እንዲረዳን እንመለከታለን፡፡ 

ሀ. የታለስ አስተሳሰብ፡- የመጀመሪያው ፈላስፋ እንደሆነ ይነገርለታል፡፡ እንደርሱ አስተሳሰብ ከሆነ ፍጹም እውነት ውኃ ነው፡፡ ውኃ ለፍጥረት ሁሉ ያስፈልጋል፡፡ ውኃነት የሌለው ፍጥረት የለም፡፡ ይሁን እንጂ ውኃን ማን አስገኘ? ራሱ በራሱ ሊገኝ ይችላልን? የሚሉትን መሰል ጥያቄዎች መልስ አይሰጥም፡፡ 

ለ. የኒዝቼ (Nietzsche)፡- ይህ ሰው በ፲፱፻፷ዎቹ እንደ ፈረንጆቹ አቆጣጠር አምላክ ሙቷል (በባሕርይው) እያለ የጻፉና በደረቁ ግራ ለማጋበት የሞከረ ሰው ነው፡፡ ይህን ሰው ጥያቄ መጠየቅ ይቻል ነበር፡፡ አምላክ በባህሪው ሟች ነው ካልን ለመሆኑ አምላክ ማለት ምን ማለት ነው? ራሱን የማያድን ሌላውን ሊያድን ይችላልን? እርሱ ሲሞት ሌላው ፍጥረት በማን ተጠብቆ መኖር ቀጠለ?... በእርግጥ የዚህ ሰው አስተሳሰብ ወዲያው የወደቀና ብዙ መልስ የተሰጠበት ነው፡፡
ሐ. የቶማስ አኩናስ፡- (Thomas aquians) ፡- ማረጋገጫ፡- ይህ ሰው ማረጋገጫውን ለማቅረብ የረዳው የጥናተ ዓለም (Cosmology) መረጃ እርስ በእርሱ መጋጨት ነው፡፡ ኮስሞሎጂስቶች ዓለም ወይንም ጊዜና ቦታ አለ ዓለም ወይም ጊዜ ራሱን  አስገኘ ማለት አይቻልም፡፡ ስለዚህ ለራሱ ምክንያት በሌለው (ባልተፈጠረና) ፍጹም፣ ከቦታ ጊዜ ውጭ በሆነ የተፈጠረ (የተገኘ) መሆን አለበት ብለው ያምናሉ፡፡ ይህ አስተሳሳበቻው ከመጀመሪያም ነበር ከሚሉት እሳታዊ ኳስ ጽንሰ አሳብ ጋር ይጋጭባቸዋል፡፡ ይህ መነሻ በማድረግ ቶማስ አኩናስ አምስት ማረጋገጫዎቹን በማቅረብ የአንድ ኃይል (አምላክ) መኖርን ያስረግጣል፡፡ ሌሎችም ፈላስፋዎች የራሳቸው የሆነ የተለያየ አስተሳሰብና አቀራረብ ይኑራቸው    እንጂ ከዚህ አንድ አካል (አምላክ) አለ የሚል አዎንታ አልወጡም፡፡
· ፋይዳው 


  በፍልስፍና ወደ ሃይማኖት የመጡና እየመጡ ያሉትም ብዙዎች ናቸው፡፡ በምንም መንገድ ይሁን ሰው ሃይማኖት መፈለጉ በአርያ ሥላሴ ለመፈጠሩ አስረጂ ነው፡፡ በዚህ በጥንተ ተፈጥሮ ጸጋው በፍኖተ አእምሮም ወደ እግዚአብሔር ሊደርስ ይችል ነበር፡፡ ይህ ግን የተቻለው አብርሃምን ለመሰሉ ለጥቂቶች ብቻ ነው፡፡ አብዛኛዎቹ በሥነ ፍጥረቱ አስረጂነት እንደ አብርሃምና እንደ ሙሴ ጸሊም ስላልፈለጉት ፍጻሜያቸው ፍልስፍናዊ ሃይማኖት ባዕድ አምላክ መከተል ሆኗል፡፡ 


 ክርስትና ከተሰበከም በኋላ ፈላስፋዎች ፍልስፍናቸውን ይዘው ወደ ቤተክርስቲያን በመግባታቸው ለክርስትናው ከሰጡት ጥቅም ይልቅ ያደረሱት ጉዳት በእጅጉ ይልቃል፡፡ ቤተክርስቲያንንም ለሁለት የከፋላት ከዚያም ደግሞ ራሳቸውን ከቤተክርስቲያን ከለዩ በኋላ በየጊዜው እየተበጣጠሱና እየተለያዩ የሄዱት በዚሁ በፍልስፍና ጦስ ነው፡፡ 


 አምላክን በፍልስፍና መመልከት የሚችል ቢሆን ኖሮ ይህን ጥበብ ደብቀው ሊኖሩ የሚችሉ ፈላስፎች የሉም፡፡ ስለዚህ አምላክን በምንም ዓይነት ፍልስፍና አውቆ ማመን አይቻልም፡፡ አምኖ ግን ማወቅ፣ ደስ ማሰኘት ይቻላል፡፡ በዚህ ዘመን እየተፈጠሩ ያሉትን የእምነት ድርጅቶች ስንመለከታቸው ደግሞ መነሻቸው ፍልስፍና መዳረሻቸው ሰይጣኒዝም ሆኖአል፡፡

· ፍልስፍና (ጥበብ) በሊቃውንተ ቤተክርስትያንና በቅዱሳት መጻሕፍት   

 
ስለ ፍልስፍና (ጥበብ) ከሊቃውንት አንዱ የሆነው ቅዱስ ኤጲፋኒዮስ በቅዳሴው ‹‹የጥበብ ሀገሯ ወዴት ነው? ማደሪያዋ ወዴት ነው?  አውራጀዋ ወዴት ነው? የጎዳናዋስ ፍለጋ ወዴት ተገኘ (ባሕርይዋን ማን ይመረምራታል)? ባሕሩን በመርከብ ተሻግሮ በዝማም ወርቅ የገዛት ወደ ደመና ወጥቶስ ያወረዳት ማነው? ሟች መንገዷን ሳያውቅም፣ ሰውም አይመረምራትም ከሰው ሁሉ (ባለመመርመር) ተዘነጋች፣ ከመላእክትም (ስንኳንስ ከአጋንንት) ተሰወረች ‹‹፫÷፪-፬ በማለት ጥበብ (እግዚአብሔር) ራሱን በራሱ ካልገለጠ በቀር የሚገልጠው ሌላ ጥበብና ፍልስፍና እንደሌለ አረጋግጧል፡፡ 


በቅዱሳት መጸሕፍት ጥበብ ፍልስፍና ማለት ተሊወተ እግዚአብሔር እንደሆነች የሚከተሉትን ጥቅሶች መመልከት ይቻላል፡፡ ፍልስፍና ከፈሪሃ እግዚአብሔር በኋላ ያለች ጥበብ ናትና፡፡

· ‹‹በሰነፍ እጅ የጥበብ መግዣ ገንዘብ መኖሩ ስለምንድን ነው? ጥበብን ይገዛ ዘንድ አእምሮ የለውምና፡፡ ምሳ ፲፯÷፲፮ እያለ ጥበብን የሚጠላን ይዘልፋል፡፡
· ‹‹በአዋቂ ልብ ጥበብ ትቀመጣለች በሰነፎች ውስጥ ግን አትታወቅም›› ምሳ ፲፬÷፴፫  
· ተጨማሪ ጥቅሶች ‹‹ምሳ ፯÷፲-፲፪፣ መዝ ፻፲÷፲፣ ኢዮ ፳፰÷፳፰፣ ምሳ ፫÷፲፱፣ ያዕ ፩÷፭፣ ኢሳ ፴፩÷፪፣ ዳን ፪÷፳፣ ሮሜ ፩÷፳፪፣ ፩ኛ ቆሮ ፩÷፲፱-፳፱፣ ፩ኛ ቆሮ ፫÷፲፰-፳፩፣ ያዕ ፫÷፲፩

ማጠቃለያ 

 
 ተፈላስፎ እግዚአብሔርን ማወቅና ማመን አይቻልም፡፡ አምኖ ማወቅ በራሱ በእግዚአብሔር ገላጭነት መመራመር መፈላሰፍና መራቀቅ ግን ይቻላል፡፡ አበው ተራቅቀውበታል፡፡ ፍልስፍናቸው ድንቅ ነው፡፡ ለአብነት ለቅዱስ ድሜጥሮስ የተገለጸውንና ዓለምን በግዜ የምንለካበት ባሕረ አሳብን መመልከት ይቻላል፡፡
ለ. ሃይማኖትና ሳይንስ
ሳይንስ፡-  ማለት ሥርዓት ባለው ጥናት የተገኙ ጭብጦች፣ መርሖች፣ወይንም ከሥልጣንና የሚገኝ ሞያ በእነዚህና መሰል ቃላት የእንግሊዘኛ መዝገበ ቃላት ይተረጉሙታል፡፡ 

ሥርዓት ባለው ጥናት የተገኙ ጭብጦችንና ሙያዎች በመከተል አጥንተው የሚያቀርቡት ትንታኔ፣ የአሳብ መዋሃድ፣ቀመር፣መርሕ ወይም ግኝት ሳይንስ ይባላል፡፡ ከነዚሕ ሁሉ ነገሮች ለመድረስ ግን መነሻ አሳቦችን በመቀበል ካልሆነ በቀር ዝም ብሎ ከምንም ተነስቶ ማረጋገጥ አይቻልም፡፡ ለምሳሌ የሒሳብ ትምህርት ውስጥ ጆኦሜትሪን ብንወስድ Proof (ማስረገጥ) ከጀመሩ በፊት ለማስረገጥ አስፈላጊና መነሻ የሆኑ አሳቦች አሉኝ በማለት ያቀርባል፡፡ እነዚህ አሳቦች “እሙን” (Axiom) በማለት ያቀርባል፡፡ እነዚህ ሃሣቦችን ለምን ማለት አይቻልም፡፡ ዝም ብሎ መቀበል ነው፡፡ ይሕ የሚያሳየን የሳይንስ መሰረቱ እምነት ነው ማለት ነው፡፡ የእምነት የመጀመርያ ደረጃ ዝም ብሎ መቀበልና በዚያ መሰረት እንደገና ማወቅ ማለት ነው፡፡

· ሃይማኖት ለሳይንስ ያበረከተው
ማንኛውም ሳይንስ መሰረቱ እምነት ነው፡፡ መጸሐፍ ቅዱስ ለመሬት ጥናት፣ለፊዚክስ፣ለሕግ፣ለማኀበራዊ ሳይንስ፣ለቋንቋ ጥናት፣ለሥነ ከዋክበት ተመራማሪዎች…ሌሎችም ጥልቅ ጥናት በማድረግ የሚያስችሉ ጥበባትን ይዞ የሚገኝ መጸሐፍ ነው፡፡
· ሳይንስ ለሃይማኖት

ሳይንስ ለሃይማኖት አደረገው የምንለው ይልቁንም በቁስ አካል አጠቃቀም ያደረገው አስተዋፅኦ ነው፡፡ ለምሳሌ ሬድዮ፣ ቴሌቪዢን (Audio Video) በሆነ መንገድ በተለያየ ቦታ ያሉ ሰዎችን ማስተማርና የማያውቋቸውን ቅዱሳት መካናት ማሳየትና ማሳወቅ አስችሏል፡፡ ይሁን እንጂ ሁሉንም የሳይንስና የቴክኖሎጂ ውጤቶች ለቤተክርስቲያን ያስፈልጓታል ማለት አንችልም፡፡

ሐ. ሃይማኖትና ባህል

  ባህል ማለት አባባል፣ አነጋገር፣ ትርጓሜ፣ ምሥጢር፣ ድርሳን፣ ልማድ፣ ሕግ ሥርዓት ማለት ነው፡፡ ባህል የአንድ ሕዝብ ልማድ፣ አነጋገር… በመሆኑ ለዚያ ሕዝብ ተለይቶ የሚታወቅበት የማንነቱ መገለጫ ነው፡፡ የአብዛኛው ህዝብ የባህል ምንጭ እምነት ነው፡፡ ለምሳሌ፡- የአይሁድ ባህል ከመጽሐፍ ቅዱስ ወይም ከሃይማኖት የተቀዳ ነው፡፡ 
ወደ እኛ ሀገርም ስንመለስ የኢትዮጵያ ባህል አብዛኛው በጣም ከጥቂቶች በቀር የተቀዳው ከመጽሐፍ ቅዱስ ነው፡፡ ለአብነትም አመጋገባችን፣ የግዝረት ሥርዓት፣ የበዓል አከባበራችን፣ ዝክር መዘከሩ፣ በበዓለ ደብረ ታቦር ችቦ ማብራቱ፣ በበዓለ ልደት ገና መጫወቱ ሁሉ ትውፊታዊና መጽሐፍ ቅዱሳዊ ነው፡፡ ሌላው ደግሞ ነጭ ልብስ ለብሰው በዓል ማክበሩ፡፡ ይህም በጌታ ትንሣኤ ዕለት ነጭ ልብስ ለብሰው ከታዩት መላእክት የተወሰደ መጽሐፍ ቅዱሳዊ ነው፡፡ 

ኢትዮጵያውያን የሚታወቁበት ሌላው ባህል እንግዳ አቀባበል ነው፡፡ ይህም አብርሃም ሥላሴን ለመቀበል፣ሎጥ መላእክትን ለመቀበል ያደረሰ መሆኑን ከመጽሐፍ ቅዱስ ስለተማሩ ነው፡፡ ከላይ ያሉት በሰፊው የሚታወቁት በመሆናቸው በጣም ገነው ከሚታወቁት ጥቂቶቹን እንመልከት፡- 

ሀ. ግብረ ሰላም፡- የቃሉ ትርጉም የሰላም ሥራ የሚል ሲሆን ከትንሳኤ በኋላ ካህናት በሰዓታት፣ በማኅሌት፣ በቅዳሴና በምህላ በመቀበል በረከት የሚሳተፉበት ደስታውንም የሚገልጥበት በዓል ነው፡፡ 
ለ. ሰርግ፡- 

ሐ. እርጥባንና እልፍ
· የባህል ተጽእኖ

 የሀገራችን ባህል በአብዛኛው ከመጽሐፍ ቅዱስ የተወሰደ በመሆኑ ነቀፌታ የሌለለበት ቢሆንም አሁን አሁን እየተዘነጋ መምጣቱና በምትኩ ከባዕዳን የተወረሰ አጉል ባህል ውጥንቅጥና ዥንጉርጉር ከማድረጉም በላይ አንድ አስተሳሰብና አመለካከት ላይ እንዳንደርስ ተጽእኖ ሲፈጥር ይስተዋላል፡፡ 

መ. ሃይማኖትና ሥራ 
    በእኛ እምነት ሥራ እግዚአብሔር ትዕዛዝ ነው፡፡ እግዚአብሔር አዳምን ከፈጠረ በኋላ ወደ ገነት አስገብቶ ተቀመጥ አላለውም፡፡ እንዲያበጃትና እንዲጠብቃት አዝዞት ነበር፡፡ ዘፍ ፪÷፲፭ ከዚህም በኋላ በቅዱሳት መጻሕፍት የተጻፈው ሰው ያለስንፍና ተግቶ እንዲሠራ ነው፡፡ የማይሰራ ሰው መጸለይ፣ የማይጸልይም መስራት አለበት፡፡


ቤተክስቲያናችን ሰነፍን ትወቅሳለች እንጂ አታበረታታም፡፡ ለአብነት የሚከተሉትን ጥቅሶች አንመልከት፡- 

  ‹‹አንተ ታካች ወደ ገብረ ጉንዳን ሂድ፣ መንገድዋንም ተመልከት ጠቢብ ሁን… አንተ ታካች እስከ መቼ ትተኛለህ… ድህነት እንደ ወንበዴ፣ ችጋርም እንደታጠቀ ሰው ይመጣብሃል፡፡›› ምሳ ፮÷፮-፲፩

‹‹ጠቢብ ልጅ አባቱን ደስ ያሰኛል፣ ሰነፍ ልጅ ግን ለእናቱ ሃዘን ነው›› ምሳ ፲፡፩ 

ምዕራፍ ሁለት/ ፪ቱ
፪- ሥነ - ፍጥረት
ሥነ ፍጥረት የሚለው ቃል ሠነየ ተሰነዐወ እና ፍጥረት ከሚሉት ቃላት የተገኘ ነው፡፡ ትርጓሜውም የፍጥረት መበጀት፣ ያማረ፣ የተዋበ ፍጥረት ማለት ነው፡፡ ይህም በዘፍ ፩÷፫ “ሁሉ መልካም እንደሆነ አየ”፡፡ ይላል፡፡ ፩ም የፍጥረት መስማማት የተስማማ ፍጥረት ማለት ነው፡፡ 

· የእግዚአብሔር ህልውና


ህልውና ሀለወ ከሚል የግእዝ ቃል የተገኘ ሲሆን አኗኗር፣ መኖር የሚል ትርጉም አለው፡፡ የእግዚአብሔር ህልውና ስንልም የእግዚአብሔር አኗኗር የእግዚአብሔር መኖር ማለት ነው፡፡ ለእግዚአብሔር መኖር ጊዜ ዘመን አይቀመርለትም፡፡ በዚህን ጊዜ ነበር፣ በዚህኛው ጊዜ ደግሞ አልነበረም አይባልም፡፡ እግዚአብሔር ከዓለም መፈጠር አስቀድሞ መኖሩ ይታወቃል፡፡ እንጂ ለእርሱ ዘመን አይቆጠርለትም፡፡ እግዚአብሔር ከዓለም በፊት እንደ ዛሬው በሙሉ ክብሩ ነበር፡፡ ከዓለም በፊት እስከ ዘለዓለም ድረስ እግዚአብሔር በመለኮቱ በመንግስቱ በሦስትነቱ አለ፡፡ ለዘመኑ ጥንትና ፍጻሜ የሌለው እግዚአብሔር የአኗኗሩም ሁኔታ በቦታ አይወሰንም፡፡ እግዚአብሔር በሚታየውም ሆነ በማይታየው በሚዳሰሰውም ሆነ በማይዳሰሰው ዓለም በላይ በሰማይ በታች በምድር ከምድርም በታች እስከ ጥልቁ ጨለማ እስከ በርባሮስ የሌለበት ቦታ የለም፡፡ እግዚአብሔር ምሉዕ በኩለሄ የሆነ አምላክ ነው፡፡ በመሆኑም እግዚአብሔር በዓለምም ከዓለም ውጪም በሁሉ የመላ ነው፡፡ ቅዱስ ዳዊትም በመዝ ፻፴፰ ÷ ወደ ሰማይ ብወጣ አንተ በዚያ ነህ ወደ ሲዓልም ብወርድ በዚያ አለህ … በማለት ተናግሯል፡፡ 
፪.፩ ሥነ ፍጥረት የተፈጠሩበት ዓላማ

እግዚአብሔር ፍጥረቱን ሲፈጥር ዓላማ አለው፡፡ ዓላማው የፈጠራቸው ፍጥረታት ክብር              ሊሆኑት አይደለም፡፡ ከዓለም በፊትም እግዚአብሔር በሙሉ ክብር በሙሉ ምስጋና ነበር፡፡ 
ይህም ምስጋናቸው ከሌላ አካል ወይም ፍጡር የተገኘ ሳይሆን ሥላሴን ባሕርያቸው ባሕርያቸውን ያመሰግን ነበር፡፡ ጌታችን መድኃኒታችን ኢየሱስ ክርስቶስም በመዋዕለ ሥጋዌው ከዓለም በፊት ምሉዕ የሆነ ክብር እንደነበረው ገልጧል፡፡ ዮሐ ፲፯÷፭ 

ዓላማውም፡- ፩. ስሙን ቀድሰው /አመስግነው/ ክብሩን መንግስቱን እንዲወርሱ ኤፌ ፪÷፲
         ፪. የህልውናው /የመኖሩ/ መታወቂያ እንዲሆኑ መዝ ፻÷፫ ዕብ ፲፩÷፩   

       ፫. ምግበ ሥጋ ምግበ ነፍስ እንዲሆኑ (ምግበ ሥጋ አዝርዕት አትክልትና ፍራፍሬ ምግበ ነፍስ ከስንዴ እና ከወይን ቅዱስ ሥጋው እና ክቡር ደሙ ይዘጋጅበታል፡፡ 

        ፬. መማሪያ ማስተማሪያ ይሆኑ ዘንድ መዝ ፲፰÷ ኢዮ ፴፮÷፴፫ መዝ ፷፯÷፮ ለምሳሌ በፀሐይ ምሥጢር ሥላሴን ማወቅ መረዳት እንችላለን፡፡ ፀሐይ አንዲት ስትሆን ሦስትነት ክበብ፣ ብርሃንና ሙቀት ይታይባታል፡፡ ሥላሴ በመለኮት አንድ ሲሆኑ በአካል፣ በስም፣ በግብር ሦስት ናቸው፡፡ በተጨማሪም ብርሃኗ ከዓይን እንደሚዋሀድ ሁሉ እንዲሁ አካላዊ ቃል ከምልዓቱ ሳይወሰን ክብሩ ጌትነቱ ሳይቀነስ ሥጋ ሆነ ሥጋም በተዋህዶ የቃልን ገንዘብ ገንዘቡ በማድረጉ የባህርይ አምላክ ሆነ፡፡ 

         ምሥጢረ ትንሣኤ እንዲሁ በዘር ይመሰላል፡፡ ዘር ይዘራል ይበሰብሳል ደግሞም ይበቅላል የሰውም ልጅ ይወለዳል ያድጋል ይሞታል ኋላም ይነሣል፡፡ ሥነ ፍጥረታቱ መማሪያ ማስተማሪያ ይሆን ዘንድ ተፈጠሩ የሚባለውም ለዚህ ነው፡፡ እግዚአብሔርም ሥነ ፍጥረቱን ሲያስገኝ ያማከረው አካል የረዳው ኃይል የለም፡፡ ኢሳ ፵÷፲፫ ሮሜ ፲፩÷፴፬ ዮሐ ፩÷፫
· የሥነ ፍጥረታትን መገኛ ደግሞ ስንመለከት

ሀ. እምኀበ አልቦ ኀበቦ፤ ካለመኖር ወደ መኖር 
እግዚአብሔር በሥልጣኑ በልዕናው ሲኖር እርሱ ላዘጋጀው ዓለም ፍጥረታትን ለመፍጠር አሰበ፡፡ በባህሪው ባለች ሥልጣኑ ብርሃንን፣ መሬትን፣ እሳትን፣ ውኃን፣ ንፋስን፣ መላእክትንና ጨለማን ፈጠረ፡፡ ፍጥረታቱ ሁሉ በሥልጣኑ ተገኙ እንጂ ሌላ መገኛ ምክንያት የላቸውም፡፡ ሮሜ ፬÷፲፯

ለ. ግብር እምግብር፣ ከተፈጠረው የተፈጠረ 

እነዚህ ደግሞ አራቱ ባሕርያተ ሥጋ ከተባሉት ከመሬት፣ ከውኃ፣ ከነፋስና ከእሳት የተገኙ ናቸው፡፡ ለምሳሌ ብንመለከት ምድር እንደወገኑ ዘር ያለበትን ፍሬን የምታፈራ ዛፍን ታብቅል ብሎ ባዘዛት ጊዜ አዝርዕት፣ አትክልትና ዕጽዋትን አስገኘች፡፡ ዘፍ ፲÷፲፩ ከባህር ውኃ አደር ፍጥረታት ከመሬት የብስ አደር እንስሳትና የሰው ልጅ ተፈጥረዋል፡፡ ዘፍ ፩÷፲፬
· እግዚአብሔር ሥነ ፍጥረትን ያስገኘበት ሁኔታ 
እግዚአብሔር እምኀበ አልቦ ያስገኛቸውንም ሆነ ከተፈጠሩት ላይ የፈጠራቸውን ፍጥረታት ያስገኘበት መንገድ አለው፡፡ ይኸውም በሦስት ወገን ነው፡፡ 

ሀ. በሐልዮ፡- ሐልዩ ማለት ማሰብ ሐሳብ ማለት ነው፡፡ ሊሰራ፣ ሊፈጥር የወደደውን ፍጥረት   በአንደበቱ ሳይናገር በኅሊናው ብቻ አስቦ በመፍቀድ በሥልጣኑ ያስገኛቸው ናቸው፡፡ እግዚአብሔር በሐልዩ ያስገኛቸው ፍጥረት ሰባት ናቸው፡፡ እነርሱም፡-                                   

· አራቱ ባሕርያተ ሥጋ    


 - ጨለማ   

· ሰባቱ ሰማያት እና መላእክት ናቸው፡፡ 
ለ. በነቢብ /በመናገር/፡- እግዚአብሔር በመናገር ቃል በማሰማት ወይም በአንደበት ቃል በማዘዝ ብቻ የፈጠራቸው ፍጥረታት አስራ አራት ናቸው እነርሱም፡- 

· ብርሃን   - ፀሐይ - ጠፈር  - ጨረቃ  - ከዋክብት
· አዝርዕት -  አትክልት  -  ዕፅዋት                

· ውኃ አደር የሆኑ እንስሳት አራዊት አዕዋፍ





  -  የብስ አደር የሆኑ እንስሳት አራዊት እና አእዋፍ
ሐ. በገቢር /በሥራ፡- በዘፍ ፩÷፳፮ ላይ እንደተፃፈው “ሰውን በመልካችን እንደ ምሳሌአችን እንፍጠር” እንዳለ ሰውን ከምድር አፈር አበጀው፡፡ ነቢየ እግዚአብሔር ቅዱስ ዳዊትም በመዝ ፻፲፰÷፸፫ ላይ “እጆችህ ሠሩኝ አበጃጁኝም” በማለት በእግዚአብሔር እጅ በገቢር የሰው ልጅ መፈጠሩን ገልጧል፡፡ ልዑል እግዚአብሔር በሐልዩ፣ በነቢብና በገቢር ሥነ ፍጥረታትን በማስገኘቱ በሁሉም መንገድ የወደደውን ነገር ማድረግ የሚቻለው መሆኑን እንረዳለን፡፡

፪.፪ አራቱ ባሕርያተ ሥጋ እና ጠባያቸው

አራቱ ባሕርያተ ሥጋ መሬት፣ ውኃ፣ ነፋስና እሳት የፍጥረታት መገኛዎች በመሆናቸው አራቱ ባሕርያት ተብለው ይጠራሉ፡፡ የየራሳቸው የሆነ መለያ ጠበይ አላቸው፡፡

አራቱ ባሕራያት እያንዳንዳቸው ሦስት ሦስት ጠባያት አላቸው፡፡ ይኸውም ለምሥጢረ ሥላሴ ምሳሌ ነው፡፡ እግዚአብሔር በመለኮት፣ በህልውና፣ በሥልጣን፣ በአገዛዝ አንድ ሲሆኑ በስም፣ በአካል፣ በግብር ሦስት ናቸው፡፡

ሀ. መሬት፡- አፈር ትቢያ ማለት ነው፡፡ መሬት ገና ከውኃ ሳትለይ ደብር ትባል ነበር፡፡ ጭቃ ማለት ነው፡፡ ለፍጥረታቱ ሁሉ ማደሪያ ትሆን ዘንድ በመሰጠቷ ምድር ተብላለች፡፡ መሬት ሦስት ጠባይ አላት፡፡ ይኸውም ይቡስነት (ደረቅ መሆን)፣ ጽሉምነት (ጨለማነት) እና ቆሪርነት (መቀዝቀዝ) ናቸው፡፡
 ለ. ውኃ፡- ከአራቱ ባሐሪያት አንዱ የሆነው ውኃ ሦስት ጠባያት አሉት፡፡ ይኸውም ብሩህነት (ብርሃን)፣ ርጡብነት (መርጠብ) እና ቆሪርነት (መቀዝቀዝ) ናቸው፡፡

ሐ. ነፋስ ፡-የነፋስ ጠባያቱ ርጡብነት(መርጠብ)፣ ውዑይነት (መሞቅ) እና ጽሉምነት (ጨለማነት) ናቸው፡፡ 

መ. እሳት፡- የእሳት ጠባያቱ  ውዑይነት(መሞቅ)፣ ብሩህነት (ብርሃን) እና ይቡስነት (ደረቅ መሆን) ናቸው፡፡
· እነዚህ ባህሪያተ ሥጋ ምሳሌነትም አላቸው

· መሬት፡- የእግዚአብሔርን ባለጠግነት ያስረዳል፡፡ መሬት ለሰው ልጅ ምግብ መጠለያና ልብስ ታስገኛለች፡፡ እንደዚሁ ሁሉ ልዑል እግዚአብሔር የማያበድሩት ባለጠጋ ለሁሉ የሚበቃ የማያልቅ ሀብት ያለው ምግበ ሥጋን ምግበ ነፍስን ለፍጥረቱ የሚሰጥ አምላክ ነው፡፡ መዝ ፻፴፭÷፳፭ 
- እንዲሁም መሬት ታጋሽ ናት ቢያርሷት ቢቆፍሯት ለምን አትልም፡፡ ጻድቁንም ኃጥኡንም ሁሉንም እንደ ጠባዩ ችላ ትኖራለች፡፡ እግዚአብሔርም ታጋሽና ቻይ ስለሆነ የፍጥረቱን ሁሉ ክፋትና ኃጥአት ችሎ ታገሶ ይኖራል፡፡ ኃይል ኖሮት ሳለ እንደሌለው ሆኖ ይታገሳል፡፡ መዝ ፯÷፲፩ 

· ውኃ፡- የልዑል እግዚአብሔርን ርህራሄውንና ቸርነቱን ይገልጣል፡፡ ውሃ ያደፈውን ያጠራል፡፡ የተጠማውን ያረካል፡፡ እግዚአብሔርም ሰው በኃጢአት ምክንያት ሕጉን ተላልፎ ሲኖር በኋላ ተጸጽቶ ንስሀ ቢገባ በርህራሄው በቸርነቱ ኃጢአቱን ይተውለታል ያጠራዋል፡፡ ዮሐ ፮÷፴፯
· ነፋስ፡-  የእግዚአብሔርን ፈታሂነት /ፈራጅነት ያሳያል ነፋስ ፍሬን ከገለባ ይለያል፡፡ እግዚአብሔርም በፈራጅነቱ ጻድቃንን ከኃጢአት ይለያል፡፡እንደየስራውም ይከፍላል፡፡
· እሳት፡- የእግዚአብሔርን ከሃሊቱን/ሁሉንቻይነቱን/ ያስረዳል፡፡ እሳት ሲቀጣጠል ባህር ገደል ካልከለከለው በቀር ደረቅ ርጥቡን ያቃጥላል፡፡ እግዚአብሔርም ቸርነት ርህራሄው ካልከለከለው በቀር ሁሉን ላጥፋ ቢል ይችላል፡፡  
፪.፫ የስድስቱ ቀናት ፍጥረታት

እግዚአብሔር የሚታየውንና የማይታየውን ዓለም ያስገኘው በስድስት ቀናት ውስጥ ነው፡፡ ይህም በአንድ ቀን ለመፍጠር ይችል ነበር፡፡ ነገር ግን እርሱ ባወቀ ሁሉን በሥርዓትና በአግባቡ ለማድረግ ብሎ በስድስት ቀናት ውስጥ አከናወነ፡፡
· የዕለተ እሑድ ፍጥረታት

እሑድ የሚለው ስም ‹‹አሐደ›› ካለው የግእዝ ግስ የተገኘ ነው፡፡ አሐደ ማለትም አንድ አደረገ የሚል ትርጉም ይኖረዋል፡፡ ዕሁድ ማለትም አንድ፣ አንደኛ፣ መጀመሪያ ማለት ነው፡፡ እግዚአብሔር ክብሩ እንዲገለጥና እንዲመሰገን ፍጥረታት መፍጠር የጀመረበት ዕለት ነው፡፡

የእሑድ ሰዓተ ለሊት ፍጥረታት - እግዚአብሔር በዕለተ እሑድ በመጀመሪያ ሰአተ ሌለት አራቱን ባህርያትን መሬት፣ ውኃ፣ነፋስ እና እሳትን ፈጠረ፡፡ የፈጠራቸውም ከምንም ተነስቶ ካለመኖር በሐልዩ በማዘዝ ብቻ ፈጠራቸው፡፡

በሁለተኛው ሰዓተ ለሊት ከእሳት ዋዕዩን(ሙቀቱን፤ማቃጠሉን) ትቶ ብርሃኑን ወስዶ ሰባቱን ሰማያት ማለትም ሰማይ ውዱድ፣መንበረ ስብሐት፣ጽርሃ አርያም፣ ኢዮር፣ ራማ፣ ኤረርና ኢየሩሳሌም ሰማያትን ፈጠረ፡፡

· ሰማይ ውዱድ - ኪሩቤል የሚሸከሙት የሥላሴ ዙፋን ነው፡፡

· መንበረ ስብሀት - ሥላሴ ለቅዱሳን በፈለጉት መልክ የሚታዩበት የሚገለጡበት ሰማይ ነው፡፡ ኢሳ ፮÷፩-፪ ዘፍ ፳፰÷፲፪-፲፯
· ጽርሃ አርያም- ከሰማያት ሁሉ በላይ የሆነች ሰማይ ናት፡፡

· ኢዮር፣ራማ፣ኤረር - እነዚህ ሦስቱ ሰማያት ዓለመ መላእክት የመላእክት ከተሞች ይባላሉ፡፡
· ኢየሩሳሌም ሰማያዊት- እንደ ቤተ መቅደስ አራት ማእዘን ያላት ናት ፲፪ በሮች አሏት፡፡ ምሰሶዎቿ ክዳኗ መርገፉ ሁለንተናዋ ብርሃናዊ የሆነ ነው፡፡ የእመቤታችን ምሳሌ የሆነችውና ከብርሃን የተቀረጸችው  ታቦት ዘዶር የምትገኘው በኢየሩሳሌም ሰማያዊት ነው፡፡

በዘጠነኛው ሰዓተ ለሊት መላእክት ‹‹እምኃበ›› አልቦ ካለመኖር ወደ መኖር አስገኘ፡፡   

በአስረኛው ሰዓተ ለሊት ኢዮርን ለአራት ከፈላት፡፡ ከመቶው ነገደ መላእክትም አርባውን ወስዶ፤
· በኢዮር በላይኛው ከተማ አስሩን አጋዕዝት ብሎ ሰየመ፡፡ አለቃቸውን ሳጥናኤልን  አድርጎ ሾመላቸው፡፡

· በኢዮር ሁለተኛው ከተማ አስሩን ኪሩቤል ብሎ ሰየመ፡፡ አለቃቸውን ኪሩብ አድርጎ ሾመላቸው፡፡
· በኢዮር ሦስተኛው ከተማ አስሩን ሱራፌል ብሎ ሰየመ፡፡ አለቃቸውን ሱራፊ አድርጎ ሾመላቸው፡፡
· በኢዮር አራተኛው ከተማ አስሩን ኃይላት ብሎ ሰየመ፡፡ አለቃቸውን ቅዱስ ሚካኤል አድርጎ ሾመላቸው፡፡
በአስራ አንደኛው ሰዓተ ለሊት ራማን ከሶስት ከፍሎ ከስድሳው ነገደ መላእክት ሰላሳውን ወስዶ፤

· በራማ በላይኛው ከተማ አስሩን አርባብ ብሎ ሰየመ፡፡ አለቃቸውን ቅዱስ ገብርኤል  አድርጎ ሾመላቸው፡፡
· በራማ በሁለተማው ከተማ አስሩን መናብርት ብሎ ሰየመ፡፡ አለቃቸውን ቅዱስ ሩፋኤል አድርጎ ሾመላቸው፡፡
· በራማ በሶስተኛው ከተማ አስሩን ሥልጣናት ብሎ ሰየመ፡፡ አለቃቸውን ቅዱስ ሱርያል አድርጎ ሾመላቸው፡፡
በአስራ ሁለተኛውን ሰዓተ ለሊት ኤረርን ከሶስት ከፍሎ የቀሩትን ሰላሳውን ነገደ መላእክት አሰፈራቸው፡፡








· በኤረር በላይኛው ከተማ አስሩን መኳንንት ብሎ ሰየመ፡፡ አለቃቸውን ሰዳካኤልን አድርጎ ሾመላቸው፡፡
· በኤረር በሁለተኛው ከተማ አስሩን ሊቃናት ብሎ ሰየመ፡፡ አለቃቸውን ሰላታኤልን አድርጎ ሾመላቸው፡፡
· በኤረር በሦስተኛው ከተማ አስሩን መላእክት ብሎ ሰየመ፡፡ አለቃቸውን አናንኤልን አድርጎ ሾመላቸው፡፡

በኢዮር በላይኛው ከተማ በአስሩ ነገደ መላእክት በአጋዕዝት ላይ አለቃ አድርጎ የሾመው ሳጥናኤልን ነበር፡፡ ከካደ በኋላ ግን ቅዱስ ሚካኤል በአጋዕዝት ላይ አለቃ ሆኗል ከኃይላት በተጨማሪ ማለት ነው፡፡ 

· ክህደተ ሳጥናኤል

ሳጥናኤል በአጋእዝት ለተባሉት ነገደ መላእክት አለቃ ሆኖ የተሾመ መልአክ ነበር፡፡ ሥላሴ መላእክትን ፈጥረዋቸው በየቦታቸው ከደራጇቸው በኋላ ድምጽ ሳያሰሟቸው በረቂቅ ባርያቸው ተሰወሯቸው፡፡ በመሰወራቸው መላእክት ባገኙት ዕውቀት ተመራምረው ፈጣሪቸውን እንዲያውቁ ለማድረግ ነበር መላእክትም እርስ በርሳቸው እኛ ምንድን ነን? ከየትስ መጣን? ብለው ተጠያየቁ፡፡ ሳጥናኤልም ለጥያቄው መልስ እንዳላገኙ ባየ ጊዜ ከላይም ቀና ብሎ ቢያይ ከበላዩ ማንም የለም፡፡ በዚህን ጊዜ እኔ ፈጠርኳችሁ ብሎ መልስ ሰጠ፡፡ ይህች የአመጽ ቃል ከመዝገቧ ከዲያብሎስ ልቦና መንጭታ በቃሉ በተገለጠች ጊዜ መላእክትን በሶስት ወገን ተከፈሉ፡፡ 

አከፋፈላቸውም፡-
ሀ. ፈጣሪያችን ነው ብለው የሰገዱለት 

ለ. ህልዎተ እግዚአብሔር ሳይመረምሩ ቀርተው ያለ እርሱ ፈጠርኳችሁ ያለ   አምላክ የለም ፈጥሮን ይሆን? አይሆን? ብለው የተጠራጠሩ፡፡ 
ሐ. በቦታ ከበላያችን በመሆኑ ፈጠርኳችሁ የሚለን ከሆነ መች እኛ ከበታቻችን ያሉትን ፈጥርናቸውና? ፈጣሪ ነን ካልህ ደግሞ ፈጣሪ በፍጡሩ ይታወቃልና ፈጥረህ አሳየን በማለት የተከራከሩ ናቸው፡፡ 

ሳጥናኤልም እስከ ክህደቱ ወድቋል፡፡ 

· የእሑድ ሰዓተ መልዓት ፍጥረት 

 እሑድ በቀዳመይ ሰዓት መዓልት (ጧት በ፩ ሰዓት) እግዚአብሔር “በጨለማው መካከል ብርሃን ይሁን” ብሎ ቢያዝ ብርሃን በስተምስራቅ በኩል ተፈጠረ፡፡ ይኸውም ብርሃን የተገኘው ከአራቱ ባህርያት መካከል አንዱ ከሆነው ከእሳት ነው፡፡  ብርሃን በሆነ ጊዜ መንፈስ ቅዱስ አንድ ክንፉን ወደ አርያም ዘርግቶ (በአብና በወልድ ላይ ረቦ) አንድ ክንፉን ወደ ምድር ዘርግቶ ለመላእክት ታያቸው፡፡ በዓለመ መላክት ያሉት መላእክት እርስ በርሳቸው ተያዩ፡፡ በብርሃኑም እውቀትን ገለጠላቸው ፈጣሪያቸውንም አወቁት፡፡ እየሰገዱም “ቅዱስ ቅዱስ ቅዱስ አሸናፊ እግዚአብሔር ምስጋናህ በሰማይና በምድር የመላ ነው” ብለው አመሰገኑት፡፡
· ሥላሴ እስከ እሑድ ቀዳማይ ሰዓተ መዓልት ድረስ  አራቱን ባርያት፣ ሰባቱን ሰማያትና መላእክትን፣ ጨለማንና ብርሃንን ፈጠረ፡፡ ጨለማውን አስቀድሞ ብርሃንን በስተኋላ የፈጠረው ጨለማ የዚህ ዓለም፣ ብርሃን የወዲኛውም ዓለም ምሳሌ ስለሆነ ነው፡፡ በጨለማ ይህቺ ዓለም መመሰሏ ኅሊናን የሚያደነዝዝ ኃጢአት ይሰራባታልና የዲያብሎስ ፈቃድ ይፈፀምባታልና ነው፡፡ በወዲያኛው ዓለምን ብርሃናዊ ሥራ (ስብሐተ እግዚአብሔር) ብቻ ይቀርብበታል፡፡ ይልቁንም የእግዚአብሔር ብርሃን ስለሚበራባት በብርሃን ትመሰላለች፡፡

· ጨለማ የኦሪት ብርሃን የወንጌል “በጨለማ የሄደ ሕዝብ ብርሃን ወጣለት...” እንዳለ ኢሳ ፱÷፪ ፩ጴጥ ፪÷፱ ሮሜ ፲፫÷፲፪ 

· ጨለማ ያለማወቅ /የአላዋቂነት/ ብርሃን የእውቀት ምሳሌ ነው፡፡

· በሁለተኛው ሰዓተ መዓልት እግዚአብሔር መንፈስ ቅዱስ ጽርሐ አርያምን፣ ሰማይ ውዱድን፣ መንበረ ስብሐትን መሠረቷን ሁለንተናዋን ቀብቶ አከበራት ንጽሕት ብርህት አደረጋት፡፡ 

· በሦተኛው ሰዓት መዓልት አጋዕዝትን ቀባቸው ኢዮርንም ቀባት ቀደሳት፡፡
· በአራተኛው ሰዓት መዓልት ኪሩቤልን ቀባቸው፡፡ 

· በአምስተኛው ሰዓት መዓልት ሱራፌልን ቀባቸው፡፡
· በስድሰተኛው  ሰዓት መዓልት ኀይላትን ቀባቸው፡፡
· በሰባተኛው ሰዓት መዓልት አርባብን ቀባቸው፤ ራማንም ቀባት ቀደሳት፡፡ 

· በስምነተኛው ሰዓት መዓልት መናብርትን ቀባቸው፡፡ 

· በዘጠነኛው ሰዓት መዓልት ሥልጣናትን ቀባቸው፡፡ 
· በአስረኛው ሰዓት መዓልት መኳንንትን ቀባቸው፤ ኤረርንም ሁለንተናዋን ቀባት ቀደሳት፡፡ 

· በአስራአንደኛው ሰዓተ መዓልት ሊቃናትን ቀባቸው፡፡ 

· በአስራሁለተኛው ሰዓተ መዓልት መላእክትን ቀባቸው፡፡ 

በዚህ በአሥራ ሁለተኛው ሰዓት መዓልት ኢየሩሳሌም ሰማያዊትንና በውስጧ ያሉትን ታቦት ዘዶርን ፲፪ቱን በሮቿን ምሰሶዎቿን ቀባ ቀደሰ አነጸ፡፡ 

ቀባቸው ማለት ከዝንጋኤ የራቁ ባለአእምሮ የሆኑ እውቀት ያላቸው ይዋሄን ትዕግሥትን ገንዘብ እንዲያደርጉ ለዘለዓለም የማያቋርጥ ምስጋና ሰጣቸው፡፡ ሞት፣ ሕማም፣ ድካምና ዕረፍት የሌላቸው አደረጋቸው ማለት ነው፡፡ 

· ልዑል እግዚአብሔር መላእክትን ሲቀባቸው

· የብርሃን መጎናጸፊያ አጎናጽፎ 

· የብርሃን ዝናር አስታጥቆ 

· ማኅተመ መስቀል የሆነ የብርሃን መስቀል አስይዞ

· የብርሃን ጫማ አጫምቶአቸው 

· የብርሃን አክሊል ደፍቶላቸው 

· የብርሃን ዘውድ አቀዳጅቷቸዋል 

· የብርሃን መነጽር (መስታወት) አድርጎላቸዋል፡፡

ይህም ምሳሌ አለው 

· መጎናፀፊያ፡- የእግዚአብሔር ፍጥረታት ፍጡራን መሆናቸውን እንዲያውቁ 

· ዝናር፡- ተገዚዎች ናችሁ (ተገዢነታችሁን) ዕወቁ ሲል

· ማኅተመ መስቀል፡- (የብርሃን ዘንግ ወይም በትር) ሠራዊቶቼ መሆናችሁን ዕወቁ ሲል

· ጫማ፡- ለተልእኮ መውረድ መላክ እንዳለባችሁ እወቁ ሲል
· የብርሃን አክሊል፡- የብርሃን ዘውድ፣ የጸጋ ክብርና የጸጋ መንግስት አነግሳችኋለሁ ሲል
· የብርሃን መነጽር/መስታወት/፡- እኔን ማየት በወደዳችሁ ቀን ያለ ምክንያት ልታዩኝ አይቻላችሁም ሲል፡፡ 

ሁሉንም ቀብቶ ከመንበሩ በክብር በልእልና በይባቤ መልእክት ተቀመጠ፡፡ ከነገደ ኪሩቤል ገጸ ሰብእና ገጸ አንበሳ ያላቸው፣ ከነገደ ሱራፌል ገደ ንስርና ገደ ላህም ያላቸውን ወስዶ ከኢየሩሳሌም ሰማያዊት በላይ ከሰማይ ውዱድ በታች በአራቱ ማእዘን በምስራቅ፣ በምእራብ በሰሜንና በደቡብ አቆማቸው፡፡ 

ሃያ አራቱ ካህናት ሰማይ የሚባሉትን ከሩፋኤል ሠራዊት ከአራቱ ሊቃናት መርጦ በመንበረ ስብሐት ዙሪያ አቆማቸው፡፡ እነዚህም ጳዝዮን የሚባል እሳታዊ የሆነ የእንቁ አክሊል የደፋ የብርሃን ካባ ላንቃ የለበሱ የብርሃን መስቀል የያዙ ናቸው፡፡ አገልግሎታቸውም ያለማቋረጥ የስላሴን መንበር ማጠን ነው፡፡ ራእይ ፬÷፬

· መላእክት ረቂቃን መንፈሳውያን በመሆናቸው ምግብ መጠጣቸው የፈጣሪያቸው  ፍቅርና ምስጋና ነው፡፡ መላእክት የጾታ መለያ የላቸውም፡፡ ሁሉም እሳታውያን መንፈሳውያን ረቂቃን ናቸው፡፡

· የሰኞ ፍጥረታት

ሰኞ ሁለተኛይቱ ዕለት ስትሆን በግዕዝ ሰኑይ (ሠነየ) ትባላለች፡፡ ሰነየ ከሚለው ግስ የወጣ ሲሆን መሰነይ ሁለት ማድረግን ሁለት መሆንን ያመለክታል፡፡ ሰኑይ ሁለተኛ ዕለት ማለት ነው፡፡

በሌላ ደግሞ ሰኑይ (ሠነየ) ካለው ግሥ ሲወጣ አማረ ተዋበ የሚል ትርጉም ይይዛል፡፡

 እግዚአብሔር ሰኞ ዕለት በመጀመሪያው ሰዓት ሌሊት ጠፈርን ፈጠረ፡፡ ጠፈር ማለትም ሰማይ የምድር ባጥ ማለት ነው፡፡ ጠፈር ከመፈጠሩ በፊት ከምድር እስከ ኤረር ድረስ ውኃ ሞልቶ ነበር፡፡ “እግዚአብሔር በውኃና በውኃ መካከል ይለይ ዘንድ ጠፈር ይሁን” ብሎ አዘዘ፡፡ ውኃውም ከአራት ተከፈለ፡፡ ዘፍ ፩÷ ፱ 

ሀ. የምናየው ሰማይ (ጠፈር ) (ሥዕለ ማይ )

ለ. ከጠፈር በላይ የተሰቀለው ሐኖስ 

ሐ. ለምድር ምንጣፍ የሆነው ውኃና
መ. በምድር ዙሪያ የተጠመጠመው ውኃ ናቸው፡፡
እግዚአብሔር ጠፈርን ከታች ባቢል የተባለውን የረጋ ነፋስ ከመካከል ሐኖስን ከላይ አድርጎ ሁሉን በየቦታቸው አፀናቸው፤ አንፅቶም አከበራቸው፡፡ ሐኖስ የተባለው ውኃ ከላይ ሆኖ ጠፈርን ባያቀዘቅዘው ኖሮ የፀሐይ ትኩሳት ይሰብረው ይበሳው ነበር፡፡ የጠፈር መልኩ የበዛ ነጭ የበዛም ቀይ አይደለም፡፡ ነጭ ቢሆንም እያንፀባረቀ፣ ቀይም ቢሆን ለዓይን በከበደና መደብዘዝን ባስከተለ ነበር፡፡ ነገር ግን ለሰው ልጅ አይን በሚመች መልኩ የቢጫና የአረንጓዴ ቅልቅል አስመስሎታል፡፡
· የማክሰኞ ፍጥረታት
ሶስተኛይቱ እለት እለተ ስሉስ ትባላለች፡፡ ሶስተኛም ቀን ማለት ነው፡፡ ይህችም እለት በአማርኛ ማክሰኞ ትባላለች፡፡ ይህም የሰኞ ማግስት እንደማለት ነው፡፡ 

ምድር ሰኞ መዓልት ከውኃ እንደተለየች ከአራቱ አቅጣጫ በነፈሰባት ነፋስ ረግታ ጸናች፡፡ እጅግም ሳትረጥብ እጅግም ሳትደርቅ እንደሰኔ እርሻ ለሰለሰች፡፡ ምድር ዘርን የሚሰጥ ሳርን ቡቃያን ታብቅል ብሎ በአምላካዊ ቃሉ ቢያዝ መሬት አትክልትን፣ አዝርዕትንና ዕፀዋትን አስገኘች፡፡ ዘፍ ፩÷፲፪

      የማክሰኞ ፍጥረታት ምሳሌነት 

ከዕፀዋት፣ ከአዝርዕትና ከአትክልት በሥራቸው በጎናቸው በጫፋቸው ፍሬ የሚያፈሩ አሉ፡፡ 

በሥራቸው የሚያፈሩ 

· በሚስታቸው/ በባላቸው/ በልጆቻቸው የሚጠቀሙ ሰዎች
· በጌታ ትምህርት አምነው ክርስቶስን በኩር ያሉ ሰዎች ምሳሌ ነው፡፡




በጎናቸው የሚያፈሩ 

· በሰራተኞቻቸው በረዳቶቻቸው የሚጠቀሙ ሰዎች 

· በሐዋሪያት ስብከት ያመኑ ሰዎች 


· ከጌታ ጎን በወጣ ውኃ/ ማየገቦ/ ተጠምቀው በመስቀሉ የዳኑ ሰዎች ምሳሌ ናቸው፡፡



   በጫፋቸው የሚያፈሩ
· ጥረው ግረው ራሳቸውን የሚረዱ ሰዎች
· በሌሎች መመህራን ትምህርት ያመኑ ሰዎች  

· የጌታችንን ሞቱን ትንሣኤውን አምነው በመስቀሉ የዳኑ ሰዎች ምሳሌ ናቸው

  ዕፀዋት፣ አዝርዕትና አትክልት
· አበባ የሌላቸው ፍሬ የሌላቸው እንደ ሾላ ያለ፤ሃይማኖት ሳይኖራቸው ምግባር ያላቸው ሰዎች ምሳሌ  

· አበባ ያላቸው ፍሬ የሌላቸው እንደ ደጋ ቁልቋል ያለ፤ ሃይማኖት እያላቸው ምግባር የሌላቸው ሰዎች ምሳሌ 

· አበባና ፍሬ የሌላቸው እንደ ቅንጭበ ሃይማኖትም ምግባርም የሌላቸው ሰዎች ምሳሌ

· አበባም ፍሬም ያላቸው እንደ ሎሚ፣ ወይን ያለ፤ ይህም ሃይማኖት ከምግባር አስተባብረው የያዙ ሰዎች ምሳሌ ነው፡፡

በዕለተ ማክሰኞ እግዚአብሔር ‹‹ምድር ዘርን የሚሰጥ ቡቃያን - - - ታብቅል›› ብሎ ቢያዝዛት በቃሉ ስልጣን ሁሉን እንደወገኑ አስገኘች፡፡ እነዚህም በማጭድ የሚታጨዱ፣ በመጥረቢያ የሚቆረጡ እና በእጅ የሚለቀሙ ይባላሉ፡፡

ምድርም ሦስት ስሞች አሏት ከውኃ ሳትለይ ደብር (ጭቃ) ትባላለች፡፡ ከውኃ ከተለየች በኋላ ምድር ተብላለች፤ ማኅደር ማለት ነው፡፡ ደርቃ ከተፍታታች በኋላ ደግሞ መሬት ተብላለች፤ አፈር ትቢያ ማለት ነው፡፡

· የረቡዕ ፍጥረታት
ረቡእ የሚለው “ራብእ” ካለው የግእዙ ቃል የተገኘ ሲሆን አራተኛ ማለት ነው፡፡ አራተኛነቷም ለእሁድ ነው፡፡ ቀድሞ በእለተ ሰኑይ ጠፈርን ፈጥሯል፡፡ የጠፈርን ጥቅም ደግሞ ስንመለከት፡-
ሀ. በእለተ ረቡእ ለሚፈጠሩት ለጸሐይ፣ ለክዋክብትና ለጨረቃ መመላለሻ ማህደር ይሆን ዘንድ 

ለ. ከፀሐይ፣ ከክዋክብትና ከጨረቃ የሚወጣውን ብርሀን ጎበብ ባለ ቅርጹ ወደ ላይ ሰይነዛ ወስኖ ገትቶ እንድይዝ 

ሐ. ዋዕየ ፀሐይን /ሙቀት መፋጀትን/ እንዲቀዘቅዝ እንዲሁም 

መ. ሰው ጠፈርን /ሰማይን/ እያየ ሰማያዊ ርስቱን ተስፋ እንዲያደርግ ነው፡፡    
የጠፈርን ጥቅሙን ከተመለከትን የእለተ ረቡእ ፍጥረታትን ስንመለከት ጸሐይን፣ ክዋክብትና ጨረቃ ናቸው፡፡ ዘፍ ፩÷፲፬

ፀሐይ ከእሳትና ከነፋስ በመፈጠሯ ትሞቃች፡፡ በመዓልት (በቀን) ብርሃኗን ትሰጥ ዘንድ የተፈጠረች በመሆኗ ከተፈጠረችበት እለት በምዕራብ ገብታ በሰሜን ዞራ በምስራቅ  ወጥታ መዓልቱን ገዛች፡፡ ስታበራም ዋለች በዚህ ኡደት እስከ ኀልፈተ ዓለም ጸንታ ትኖራለች፡፡ ጨረቃና ክዋክብት የተፈጠሩት ከነፋስና ከውኃ ነው፡፡ ከነፋስ እንደተፈጠሩ ይሄዳሉ ከውኃ እንደተፈጠሩ ይቀዘቅዛሉ፡፡

 ፀሐይ፣ ከዋክብትና ጨረቃ በመፈራረቃቸው በመውጣትና በመጥለቃቸው መሸ ጠባ፣ አንድ ቀን አንድ ለሊት፣ አንድ ሳምንት አንድ ወር፣ ዓመት… እየተባለ ጊዜ ይቆጠርባቸዋል፡፡

· መጋብያነ ከዋክብት

ከዋክብት መካከል ዕለትን፣ ወርንና ወቅትን የሚመግቡ የሚመሩ ከዋክብት ተሹመዋል፡፡ እነዚህም

· መገብተ ዕለት፡- ሰባት ናቸው፡፡ ሸምሽ፣ ቀመር፣ መሪህ፣ መሸተሪህ፣ ዙሐል፣ አጣርድና ርድ ይባላሉ፡፡ ከእሑድ እስከ ቅዳሜ ያሉትን ይመግባሉ፡፡

· መገብተ አውራህ፡- አስራ ሁለት ናቸው፡፡ የአመቱን ወራት ተከፋፍለው የሚመግቡ የሚመሩ ናቸው፡፡ 
· እነርሱም፡- አልሐመል፣ አልሰውር፣ አልጀሙዛ፣ አልሸርጣን፣ አልአሳድ፣ አልሰንቡላህ፣ አለሚዛን፣ አልአቅረብ፣ አልቀውስ፣ አልዛዲፍ፣ አልደለው እና አልሀት ይባላል፡፡

· መገብተ አዝማን፡- አራት ናቸው፡፡ አራቱን ወቅቶች ተከፋፍለው የሚመግቡና የሚመሩ ናቸው፡፡ አራቱ ወቅቶች የሚባሉት ጸደይ፣ ክረምት፣ መጸውና በጋ(ሐጋይ) ሲሆኑ ሊቃነ ከዋክብት ናርኤል፣ ብርክኤል፣ ምልኤልና ሕል መልመሌክ ናቸው፡፡

· ዘመነ ፀደይ ከመጋቢት ፳፮ - ሰኔ ፳፭ የሚመራው/ የሚመግበው ምልኤል ነው፡፡

· ዘመነ ክረምት ከሰኔ ፳፮ - መስከረም ፳፭ የሚመራው/ የሚመግበው ሕልመልመሌክ ነው፡፡
· ዘመነ መፀው ከመስከረም ፳፮ - ታህሣሥ ፳፭ የሚመራው/ የሚመግበው ብርክኤል ነው፡፡

· ዘመነ በጋ (ሐጋይ) ከታህሣሥ ፳፮ - መጋቢት ፳፭ የሚመራው/ የሚመግበው ናርኤል ነው፡፡

የዕለተ ረቡዕ ፍጥረታት ምሳሌነት አላቸው ይኸውም

· ፀሐይ የጻድቃን ምሳሌ በብርሃኗ ጸንታ እንደምትኖር ጻድቃንም በምግባር በሃይማኖት የጸኑ ናቸው፡፡

· ፀሐይ የኃጥአን ምሳሌ በብርሃኗ ጸንታ እንደምትኖር ሁሉ ኃጥአንም በክፉ ሥራቸው ጸንተው ይኖራሉ፡፡

· ጨረቃ የኃጥአን ምሳሌ በሙሉ ብርሃን ተፈጥራ ብርሃኗን እየቀነሰች መኖሯ ኃጥአንም ንጹሐን ሆነው ተፈጥረው በኃጥአት እግዚአብሔር ሲወጡ ከሞተ ነፍስ ይደርሳሉ፡፡
· ጨረቃ የተነሣህያን (ንሳህን የሚገቡ ሰዎች ምሳሌ ሙሉ የነበራቸው መጉደሏ ኃጢአትንም በንስሐ ኃጢአታቸውን ማጉደላቸውን በይቅርታ ከእግዚአብሔር ጋር የመኖራቸው ምሳሌ ነው፡፡ 

· ፀሐይ፣ ጨረቃና ከዋክበት በብርሃን በመጠን ይበላለጣሉ፡፡ ቅዱሳንም በክብር ይበላለጣሉ ማቴ ፲፫÷፰  ፩ ቆሮ ፲፭÷፵
· የሐሙስ ፍጥረት
ሐሙስ የሚለው የዕለተ ስም “ሐመሰ” ከሚለው የግእዝ ቃል የተገኘ ነው አምስተኛ ማለት ነው፡፡ አምስተኛነቱም እግዚአብሔር ፍጥረታትን መፍጠር ለጀመረበት ለዕለተ እሑድ ነው፡፡

እግዚአብሔር ሐሙስ በቀዳማይ ሰዓተሌሊት “ውኃ ሕያው ነፍስ ያላቸውን ተንቀሳቃሾች ታስገኝ” ብሎ በማዘዝ ሦስት ዓይነት ፍጥረታትን ፈጠረ፡፡ ዘፍ ፩÷፳ ፍጥረታቱም ዘመደ እንሰሳ የሚባሉት ዓሣዎች፣ ዘመደ አራዊት የሚባሉት አዞ፣ ጉማሬና እንቁራሪት፣ ዘመደ አዕዋፍ የሚባሉት ደግሞ ዳክዬዎች ናቸው፡፡ የተፈጠሩትም ፍጥረታት ተፈጥሯቸው ከአራቱ ባሕርያተ ሥጋና ደም አፅምና ጅማት ሲሆን በደመ ነፍስ ይንቀሳቀሳሉ፡፡ የደመነፍስ እውቀት አላቸው፡፡
  ደመነፍስ ማለት በደመነፍስነት ኃይልነት የሚንቀሳቀሱ የደም ነፍስ ያላቸው ደማቸው ሲቆም እንቅስቃሴያቸው የሚቆም ማለት ነው፡፡

የዕለተ ሐሙስ  ፍጥረታት ተፈጥሮአቸው ከአራቱ ባሕርያተ ሥጋ፣ ከመሬት፣ ከውኃ፣ ከነፋስና ከአፈር ነው፡፡ በአካሄዳቸው በሦስት ይከፈላሉ፡፡ በልብ የሚሳቡ፣ በእግር የሚሽከረከሩ (የሚሄዱ) በክንፍ የሚበሩ ይባላሉ፡፡ አኗኗራቸውም በባሕር ውስጥ የሚኖሩ፣ በረው ከባሕር የወጡና አንዴ ከባሕር አንዳንዴ ከየብስ እያሉ የሚኖሩ ይባላሉ፡፡ ከነዚህም ፍጥረታት የሚበሉና የማይበሉ ለሰው የሚገዙና የማይገዙ አሉ፡፡ 

የሐሙስ ፍጥረታት ምሳሌነት

· በባሕር ውስጥ የሚኖሩት፡- በእግዚአብሔር አምነው በስሙ ተጠምቀው በዚያው ጸንተው የሚኖሩ ሰዎች፣ በሕገ እግዚአብሔር ጸንተው በትዳር ተወስነው መልካም ሥራ እየሠሩ የሚኖሩ የሕጋውያን ፩ም ሀገራችንን ግብራችንን አንተውም ብለው ሲሠርቁ፣ ሲቀሙ፣ ሲምሉና ሲገዘቱ የሚኖሩ የኃጥአን ምሳሌ ናቸው፡፡ 

· ወጣ ገባ እያሉ የሚኖሩበት፡- አንድ ጊዜ ወደ ዓለም አንድ ጊዜ ወደ ገዳም ሲመላለሱ የሚኖሩ መነኮሳት ፩ም አንድ ጊዜ ወደ ሃይማኖት አንድ ጊዜ ወደ ክህደት የሚያወላውሉ ሰዎች ምሳሌ ነው፡፡ ፩ም በቅድስና ከአስሩ ማእረጋት ከደረሱ በኋላ ተመልሰው ”አባታችን ሆይ በሰማያት የምትኖር…” እያሉ የሚጸልዩ የሚናገሩ የተነሳህያን/ የተጸጻቾች ምሳሌ ናቸው፡፡
· አስሩ ማእረጋትም፡- 

ጽማዌ፣ ልባዊ፣ ጣዕመ ዝማሬ፣ አንብዕ፣ ኩነኔ፣ ፍቅር፣ ሑሰት፣ የንጽሃ ልቡና ማእረግ ማለትም ንጻሬ መልአክት፣ ተሰጥሞ እና ከዊነ እሳት ናቸው፡፡ እነዚህ ማእረጋት ለመረዳትና የበለጠ ለማወቅ በስነ ፍጥረት መጽሀፍ ገጽ ፶፭ እና ፶፮ ላይ ያገኟቸዋል፡፡
· በተጨማሪም በባህር ተፈጥረው በረው ወደ የብስ  የወጡት፡- ከዘመድ አዝማድ ተለይተው ርቀው በበረሃ ወድቀው የሚኖሩ የመናኒያን ምሳሌ ናቸው፡፡

· በልብ የሚሳቡ፡- የህጋውያን ምሳሌ ናቸው፡፡

· በእግር የሚሽከረከሩ፡- ያላችሁን ትታቸሁ ተከተሉኝ ባለው ቃል መሰረት ሁሉን ትተው የተከተሉት የመናንያን ምሳሌ ናቸው፡፡

· በክንፍ የሚበሩ፡- ስለሃይማኖታቸው ብለው ሰማእታትን የሚቀበሉትን የሚቀቡለት ሰማእታት የእነርሱ ምሳሌዎች ናቸው፡፡ 

· ሰው የሚበላቸውና ለሰው የሚገዙት፡- ለእግዚአብሔርና ለሰው በፍቅር በትህትና የሚገዙ የእግዚአብሔርን ፍቃድ የሚፈጽሙ የፃድቃን ምሳሌ ናቸው፡፡

· ሰው የማይበላቸውና ለሰው የማይገዙት፡- ለእግዚአብሄርና ለሰው የማይገዙ የኃጥአን ምሳሌ ናቸው፡፡

እግዚአብሔር ከአንድ ባህር ሦስት ወገን የሆኑ ፍጥረታትን ፈጠረ፡፡ ከአንድማ የገቦ ሦስት ትውልድ ትውልደ ሴም፣ ትውልደ ያፌትና ትውልደ ካም ይጠመቁ ዘንድ መሰጠቱን ያሳያል፡፡ ከዚህም በተጨማሪ ልጅነት በአብ በወልድ በመንፈስ ቅዱስ ስም ተጠምቀው ለመሰጠቷም ምሳሌ ነው፡፡

· የዕለተ አርብ ፍጥረታት

ዓርብ “ዓርበ” ካለው የግእዝ ግስ የወጣ ሲሆን ተካተተ ተከተተ የሚል ትርጉም ይኖረዋል፡ ዓርብ ማለት መካተቻ ማለት ነው፡፡ ዕለተ ዓርብ የስነ ፍጥረታት መካተቻ መፈጸሚያ ማብቂያ መሆኑን ያመለክታል፡፡ ከእሁድ እስከ ሀሙስ ላሉት ዕለታት በተሰጠው የስያሜ አካሄድ ቢቀጥል በዓርብ ፈንታ “ሰዱስ” ስድስተኛው ቀን በተባለ ነበር፡፡

የእንስሳት፣ የአራዊትና የአእዋፍት ተፈጥሮ

ዕለተ ዓርብ በቀዳማይ ሰዓተ ሌሊት ልኡል እግዚአብሔር ”ምድር ሕያዋን ፍጥረታት እንደወገኑ ታውጣ” ብሎ አዘዘ ዘፍ ፩÷፳፬ ሦስት አይነት ፍጥረታት ተፈጠሩ

ሦስቱ ፍጥረታት   - እንስሳት - ሳር የሚበሉ 

          - አራዊት - ስጋ የሚበሉ




    - አዕዋፍ - ጥራጥሬ የሚበሉ
የእለተ ዓርብ ፍጥረታት የደመነፍስ ሕይወት የደመነፍስ እውቀት ያላቸው ከአራቱ ባሀርያት ሥጋ የተፈጠሩ በልብ የሚሳቡ በእግር የሚሽከረከሩና በክንፍ የሚበሩ ናቸው፡፡ ወንድ እና ሴት አድረጎ ፈጠራቸው፡፡ ከዕለተ ሀሙስ ፍጥረታት ጋር በአኗኗሯቸውና በግብራቸው ይለያያል;;  



የእለተ ዓርብ ፍጥረታት የቤትና የበረሃ (የዱር) በመባል በሁለት ይከፈላሉ፡፡ እንዲሁም የሚበሉና የማይበሉ ተብለው ይከፈላሉ፡፡ ከማይበሉትም ቆዳቸው ለሰው ልጅ ጥቅም የሚሰጡ አሉ፡፡

   የአዳም ተፈጥሮ

ዓርብ በመጀመሪያው ሰዓተ መዓልት /በነግህ/ ልዑል እግዚአብሔር አዳምን ፈጠረው፡፡ እስካሁን የተፈጠሩት ፍጥረታት በሐልዮና በነቢብ የተፈጠሩ ሲሆን እግዚአብሔር አዳምን የፈጠረው በእጆቹ በማበጃጀት በገቢር ነው፡፡ “ንግበር ሰብአ በአርአያነ ወበአምሳሊነ ሰውን በመልካችን እንደምሳሌአችን እንፍጠር” አለ፡፡ ዘፍ ፩÷፳፮ ከእሳት፣ ከነፋስ፣ ከውኃና ከመሬት ለይተው አንጥረው ፈጠሩት፡፡ ሦስት ግብራት /ለባዊነት፣ ነባቢነት ሕያውነት ያላት ነፍስ እምኅበ አልቦ/ ካለመኖር አምጥተው አንድ ላይ አዋህደው በአርአያቸውና በምሳሌያቸው ፈጠሩት፡፡ የሕይወትንም እስትንፋስ እፍ አለበት፡፡ በዚህም በደመ ነፍስ ሕያዋን ከሆኑ እንስሳት ለየው፡ ክብርን ልጅነትን ሰጠው፡፡ በዚህም ሰው ሕያው ፍጥረት ሆነ፡፡ ዘፍ ፩÷ ፳፮

· ሥላሴ አዳምን በአርያቸው በምሳሌያቸው ፈጠሩት ሲባል፡-
  ሀ.  በሥላሴ መልክ፡- ሥላሴ የሚታይ የሚዳሰስ አካል ባይኖራቸውም በሰው ያለ መልክ ነገር ግን ረቂቅ የሆነ መልክ አላቸው፡፡ መዝ ፴፫ ÷፲፰ መዝ ፴፫ ÷፲፭ ኢሳ ፵፰÷፲፫    ኢሳ ፶፱÷፩

  ለ. በአንድነት በሦስትነት ነው፡-  ሥላሴ ለባውያን፣ ነባብያንና ሕያዋን ናቸው፡፡ ይሁን እንጂ አንድ አምላክ እንጂ ሦስት አምላክ አይባሉም፡፡ አዳምም አንድ ሰው ሲሆን ልባዊ፣ ነባቢና ሕያው ነው፡፡
ሐ. በሕያውነት፡-  ሥላሴ ሞት የሌለባቸው የዘላለም ሕያዋን ናቸው፡፡ አዳምም ሞቶ ፈርሶ  በስብሶ አይቀርም፡፡ እግዚአብሔር በሕያውነቷ የማትሞት ነፍስ ሰጥቶታል፡፡

  መ. በገዢነት፡- ሥላሴ ሁሉን ይገዛሉ፡፡ አዳምም ሁሉን ይገዛ ዘንድ ከእግዚአብሄር ተሰጥቶታል፡፡ እግዚአብሔር አዳምን የፈጠረው በሰላሳ ዓመት ጎልማሳ መጠን ነው፡፡ አዳም ማለት ያማረ ፍጥረት ማለት ነው፡፡ እግዚአብሔር አዳምን “ሰብእ” አለው፡፡ ሰብእ “ሳብዕ” ካለው ግሥ የተገኘ ሲሆን ከሰባት ባሕርያት የተፈጠረ መሆኑን ለማስረዳት ነው፡፡ አዳምን በነግህ ብርሃን የፈጠረው ነግህን ብርሃን ይከተለዋል፡፡ አዳምን ብሩህ አእምሮ ያለህ ነህ በሃይማኖት በምግባር ብትገኝ ብሩህ መንግሥት ሰማያት ትጠብቅሀለች ሲለው ነው፡፡

ሥላሴ አዳምን ሲፈጥሩት ድካም፣ እንቅልፍና መንቃት የሚስማማው አድርገውታል፡፡ ድካምና እንቅልፍ የሥጋ፣ መንቃትና መትጋት የነፍስ ግብር ነው፡፡ ቀጥ አድርገው (አቅንተው) አዳምን ሥላሴ መፍጠራቸው የሁሉ ገዢ ነህ ሲሉት ነው፡፡ ፩ም ትንሣኤ አለህ ሲሉት ነው፡፡ በተጨማሪም በመቆሙ ሰማያዊነቱን፣ በመቀመጡ ምድራዊነቱን፣ በመተኛቱ መሞቱንና በመነሣቱ ትንሣኤውን ያሳያል፡፡ 
· እግዚአብሔር ፍጥረታትን ፈጥኖ ካከናወነ በኋላ አዳምን ፳፪ኛ አድርጎ መፍጠሩ ደግ አባት ለልጁ ለኑሮ የሚያስፈልገውን እንደሚያዘጋጅለት ሁሉ እግዚአብሔር ለአዳምም እንዲሁ አደረገ፡፡
· ሥላሴ አዳምን ማዕከለ ምድር ቀራንዮ ኤልዳ በተባለች ቦታ ከፈጠሩ በኋላ አርባ ቀን በመላእክት አስጠበቁት፡፡ በነዚህ አርባ ቀናት ውስጥ መላእክት እየጠበቁት እየተራዱት እውቀቱ ሲሰፋለት ሃይማኖቱ ሲጸናለት በአርባኛው ቀን መላእክት፡- 
· የብርሃን ልብስ አጎናጽፈው
· የብርሃን ዘውድ አቀዳጅተው
· የብረሃን በትር አስይዘው
· በብረሃን ሠረገላ አስቀምጠው “ቅዱስ ቅዱስ ቅዱስ እግዚአብሑር ዘፈጠሮ ለአዳም” እያሉ በዕለተ ዓርብ በሦስት ሠዓት ወደ ገነት አገቡት መጽ ኩፋ ፬÷፱
የሔዋን ተፈጥሮ

እግዚአብሔር እንስሳት አራዊትንና እእዋፍን የፈጠረው ወንድና ሴት አድርጎ ነው፡፡ ነጠላ ፍጥረት ሆኖ የተፈጠረው አዳምን ነው፡፡ እግዚአብሔር የአዳምን ብቸኝነት ተመልክቶ ረዳት እንደሚያስፈልገው ተረድቶ በስምንተኛው ቀን በሳምንቱ “ሰው ብቻውን ይሆን ዘንድ መልካም አይደለም ረዳት እንፍጠርለት” አለ፡፡ ዘፍ ፪÷፲፰ እጅግም ሳያንቀላፋ እጅግም ሳይነቃ ከጎኑ አንዲት አጥንት ወስዶ ሙሉ አካል አድርጎ በነፍስም በሥጋም መገኛዋ አዳምን አሳክሎ አስመስሎ የ፲፭ ዓመት ቆንጆ አድርጎ ፈጠራት፡፡

አዳምም ከጎኑ አጥንት እርሱን መስላና ከእርሱ ተከትላ የተፈጠረችለትን ፍጥረት ባያት ጊዜ ከአጥንቴ የተገኘች አጥንት፣ ከሥጋዬ የተገኘች ሥጋ ናት፡ ከወንድም ተገኝታለችና ሴት ትባል አላት፡፡ ዘፍ ፪÷፳፩ ሴት ለተባለችውም ሔዋን ብሎ ስም አወጣላት፡፡ ሔዋን ማለት የሕያዋን እናት ማለት ነው፡፡ ዘፍ ፫÷ ፳ ሔዋን ለአዳም ረዳት ሆና የተፈጠረችው ረዳትነቷ፡- ልጅ በመውለድ 

· ከፍትወት ሥጋዊነት

· ከጋብቸኝነት ስለ ምትረዳ ነው፡፡

አጥንት ከጎኑ መውሰዱ ከመካከል ካለ መገኘቷ ከበሏ በታች ከቤተሰቡ በላይ መሆኗን ሲያጠይቅ ጎናችን ምን ልብስ ቢመጣ እጅ ይሸፍነዋል ሔዋንም (ሴትም) መሸፋፈን አለባት ሲል ፩ቆሮ ፲፩÷፭-፲፬ ሔዋንም በመላእክት እየተጠበቀች ሰማንያ ቀናት ቆየች በሰማንኛውም ቀን ለአዳም የተደረገው ሥርዓት ሳይጎድልባት በመላእክት ታጅባ ወደ ገነት ገባች፡፡

በገነት ከገባች በኋላ ለአዳም የተሰጠውን ትዕዛዝ ከዕፅዋቱ ብላ ያለው፣ አትብላ ያለው ዕፀበለስ፣ ብላም አትበላም ያለው ዕፀ ሕይወት፣ እንዲሁም ገነትን እንዲጠብቁ እንዲንከባከቡ አስረከባቸው፡፡  ዘፍ ፪÷፳፬ ዘፍ ፪÷፲፮-፲፯ አዳም አትብላ የተባለው ዕፀበለስ አዳም ለእግዚአብሔር ያለው ፍቅር የሚገለጽባት፣ አዳም ፍጡርነቱ የሚታወቅባት እንዲሁም ነፃ ፈቃዱ የሚገለጽባት ናት፡፡ ዮሐ ፲፬÷፳፩፣ ፩ ዮሐ ፫÷፳፬፣ ዘፍ ፪÷፲፯ አዳምና ሔዋን በሕገ እግዚአብሔር ጸንታው በገነት ሰባት ዓመት ከኖሩ በኋላ በሰባተኛው ዓመት በምክረ ከይሲ ተታለው የፈጣሪያቸውን ትዕዛዝ በመተላለፋቸው ከገነት ተባረሩ፡፡ ፭፼፭፻ ዘመን ሲፈፀም ጌታችን መድኃኒታችን ኢየሱስ ክርስቶስ በከፈለው ካሣ በዕለተ ዓርብ ከነልጅ ልጆቻቸው ተመልሰው ወደ ገነት ገብተዋል፡፡








፪-፬ ቀዳሚት ሰንበት
ቀዳሚት ሰንበት ሳብዕ ትባላለች፡፡ ሰባተኛ ዕለት ማለት ነው፡፡ ሰንበት ማለትም ዕረፍት ማለት ነው፡፡ በዚህች ዕለት ልዑል እግዚብሔር ሊፈጥረው ያሰበውን የወደደውን ፳፪ ቱን ሥነፍጥረት ፈጥሮ አከናውኖ አረፈበት፡፡ ዘፍ ፪÷፪ በመሆኑም እግዚአብሔር ባርኮ ቀድሶ ያከበራትን ዕለት ማክበር ይገባል “የሰንበት ቀን ትቀድሰው ዘንድ አስብ” ዘዳ ፳÷፳
በዕለተ ሰንበት መፈፀም ያለብን 
· ቃለ እግዚአብሔር መማር
· ንሰሐ ገብቶ ቅዱ ቁርባን መቀበል 

· የተጣሉትን ማስታረቅ
· ያዘነውን የተከዘውን ማረጋጋት፣ ማጽናናት በእንዲህ ዓይነት ሁኔታ ሰንበትን ማክበር ከእግዚአብሔር ዘንድ የማያልቅ ዘላለማዊ በረከትን ያስገኛል፡፡ ኢሳ ፶፮÷ ፬- ፰ 

ቀዳሚት ሰንበት መባሏ በሐዲስ ኪዳን የመጀመሪያዋ ዕለት ዕለተ እሑድ (ሰንበት) ተብላ መጠራቷ ነው፡፡ በሐዋሪያትም ዘመን በዕለተ እሑድ ይሰበሰቡባት ምጽዋት ይሰበስቡባት ነበር፡፡ ይህቺ ዕለት ሰንበተ ክርስቲያን ወይም የጌታ ቀን ትባላለች፡፡ ራእይ ፩÷፲
፪-፭ ሃያው ዓለማት
ከእሳት፣ ከነፋስ፣ ከውኃና ከመሬት የተፈጠሩ ሃያ ዓለማት አሉ፡፡ እነዚህም 

ሀ. ዓለማተ እሳት - በቁጥር ዘጠኝ ናቸው፡፡
ለ. ዓለማተ ንፋስ - በቁጥር ሁለት ናቸው፡፡
ሐ. ዓለማተ ማይ - በቁጥር አራት ናቸው፡፡
መ. ዓለማተ መሬት በቁጥር  አምስት ናቸው፡፡ እነዚህም፡- የምንኖርበት ምድር 
· ብሔረ ብፁዓን 
·  ብሔረ ሕያዋን 
·  ገነት እና ሲዖል ናቸው፡፡
፪-፮ የሥነ ፍጥረት ትምህርት ለምን እንማራለን?
የበለጠ ለመረዳት ሥነ ፍጥረት መጽሐፍ ገጽ ፸፮ መመልከት ይቻላል፡፡ በሥነ ፍጥረት ትምህርት መማር መረዳት ያለብን፡- 

· በሥነ ፍጥረት የእግዚአብሔርን መለኮታዊ ክብር ለማወቅ /ለመረዳት/፡፡
· በሥነ ፍጥረት ፈጣሪ /አስገኚ እንዳላቸው ለመረዳት፡፡ 

· በሥነ ፍጥረት ክርስትናን ማመን መረዳት እንዲቻል፡፡
· በሥነ ፍጥረቱ ፈጣያቸውን ማመስገን እንዲቻል፤ ማምለክ እንዲገባ ለመረዳት፡፡
· በሥነ ፍጥረቱ መውጣት፣ መግባትና መማር እንዲቻል ለማድረግ፡፡ 

· በሥነ ፍጥረቱ ስለ እግዚአብሔር መመስከር እንዲቻል ለማድረግ… 
ምዕራፍ ሦስት/ ፫ቱ
፫. አምስቱ አእማደ ምስጢር
አምስቱ አእማደ ምስጢር የሚባሉት፡- 

ሀ. ምስጢረ ስላሴ

ለ. ምስጢረ ስጋዌ
    ሐ. ምስጢረ ጥምቀት 

መ. ምስጢረ ቁርባን 


ሠ. ምስጢረ ትንሣኤ ሙታን

የስማቸውም ትርጉም አምስት የሚስጥር ምሰሶዎች ማለት ነው፡፡ 

አምድ የሚለው ቃል አመደ፣ ቆረጠ ካለው የግእዝ ቃል የተገኘ ሲሆን አምድ ምሰሶ፣ አእማድ ምሰሶዎች ተብለው መጠረታቸው ምሰሶ እንደሚታወቀው ሁሉ ቤትን እንዳይወድቅ፣ እንዳይጎብጥ ደግፎ የይዘዋል፡፡ (መፅ መሳ ፲፮÷፳፭-፴፩) እነዚህንም ምስጢራት የተማረ አማኝ በጥርጥር አይጎብጥም፣ በክህደት አይወድቅም፡፡ 

ምስጢር ማለት ደግሞ ሲሆንና ሲከናወን የማይታይ፤ ከሆነ በኋላ እንኳ ለበቁ ቅዱሳን ብቻ የሚታይ ስውር ነገር ማለት ሲሆን ዝርዝር ሁኔታውን የእያንዳንዳቸውን ማንነት ስናጠና እንማረዋለን፡፡

እኝህ አምስቱ ሚስጥራትም እንደ እንግዳ ደራሽ እንደ ውሃ ፈሳሽ አይደሉም፡፡ ሐዋሪያው ቅዱስ ጳውሎስ በ፩ኛ ቆሮ ፲፬÷፲፱ ‹‹ ሌሎችን ደግሞ አስተምር ዘንድ በማህበር እልፍ ቃላት በልሳን ከመናገር ይልቅ አምስት ቃላት በአእምሮዬ ልናገር እወዳለሁ›› ያላቸው ናቸው፡፡ ከእነዚህም ሁለቱ ማለትም ሚስጥረ ስጋዌ የእግዚአብሔርን ማንነት የሚገልጡ ሲሆኑ ሶስቱ ደግሞ እኛና እግዚአብሔር እንዴት እንደምንገናኝ የሚገልጡ ናቸው፡፡ 

፫.፩ ሚስጥረ ስላሴ

ምስጢረ ስላሴ ማለት የእግዚአብሔር የአንድነቱ፣ የሶስትነቱ ሚስጥር ማለት ነው፡፡ ምስጢር መባሉ የአንድነቱንና፣ የሶስትነቱን ሁኔታ ሲከወን ተመራምሮ አይቶ ያወቀ የለምና ስለዚህ ነው ፡፡ ለዚህም መፅሐፍ ቅዱስ ‹‹ ስላሴ ከሰው ይልቅ የገለፁልህ ምስጥር  የለምና ከግብር ገብተህ (ሱባዔ ይዘህ) ባህርየ ስላሴን አትመርምር፡፡›› ሲራክ ፫÷፳፩ ‹‹ከሰሪው ጋር የሚታገል ወዮለት፡፡ በምድር ሸክላዎች መካከል ያለ ሸክላ ነው፡፡››        ኢሳ ፵፭÷፱ በማለት ያስረዳል፡፡ 

  እግዚአብሔር ሁለት ማንነቱን የሚገልፁ ታላለቅ ስሞች አሉት፡፡ እነሱም፡-

 ሀ. እግዚአብሔር 

ለ. ስላሴ ተብለው የሚጠራባቸው ናቸው፡፡

 ሀ. እግዚአብሔር የሚለው ቃል አንድነቱን የሚገልፅ ሲሆን ቃሉ የግእዝ ነው፡፡ ይኸውም እግዚአ ማለት ጌታ ማለት ሲሆን ብሔር ማለት ደግሞ ዓለም ማለት ነው፡፡ በአንድ ላይ ሲተረጎም የዓለም ጌታ ተብሎ ይተረጎማል፡፡ ስለሆነም እግዚአብሔር በጌትነት አንድ ነውና ጌትነቱን በሚገልፅ ስም እግዚአብሔር ተብሎ ይጠራል፡፡ ከዚህ ላይ አንድ የምንገነዘበው ዓብይ ነገር አለ፡፡ ይኸውም በሀገራችን ውስጥ የገቡ መናፍቃን የግዕዝ ቋንቋ ሞያቸው ቋንቋቸውም ስላልሆነ ፈጣሪን እግዚአብሔር ብለው መጥራት እንደማይችሉ ነው፡፡ እግዚአብሔር ብለው በድፍረት ቢጠሩትም ድርድታቸው በማያውቀው ቋንቋ በጥራዝ ነጠቅ እውቀት የሚቀባጥሩ ፌዘኞች እንላቸዋለን እንጂ ትክክለኛ አማኞች ናቸው ብለን አንቀበላቸውም፡፡

ለ. ስላሴ የሶስትነት ስሙ ሲሆን የቃሉ ግኝት ‹‹ሰለሰ›› ሦስት አደረገ ካለው የግእዝ ቃል ነው፡፡ ትርጉሙም ሦስትነት ማለት ነው፡፡ ስላሴ የሚለው ቃል በመጽሐፍ ቅዱስ ውስጥ በሚከተሉት ምእራፍና ቁጥሮች ይገኛል፡፡ ዕዝራ ሱቱኤል ÷፭- ፮፣ ሲራክ ፫÷፳፩፣ ፴፱÷፳፩፣ ፵፬÷፲  መዕ ጥበብ ፮÷፮ ወዘተረፈ፡፡ ስለዚህ ስላሴ የሚለው ቃል በትረጉሙ እንዳየነው የእግዚአብሔር ሦስትነት የሚገለጽ ነው፡፡ በመቀጠልም እግዚአብሔር አንድ ሲሆን ሦስት፣ ሦስት ሲሆን አንድ የሚባልበትን ምክንያት በዝርዝር እንማራለን፡፡

፩. የእግዚአብሔር አንድነት

የእግዚአብሔር አንድነት  ሀ) በባህርይ 
  ለ) በህልውና 
ሐ) በመፍጠር ነው፡፡
ሀ. ባህርይ ማለት ጠባይ፣ ሁኔታ ማለት ሲሆን ባህርይን በሁለት ዓይነት እናየዋለን፡፡ 
  ይኸውም የፍጡራን ባህርይና የፈጣሪ ባሕርይ በማለት ነው፡፡ 

፩. የፍጡራን ባህርይ እንደሚታወቀው ሁሉ መሞት፣ መፍረስ፣ መበስበስ፣ መውደቅ እና መደቀቅ ነው፡፡ መዝ ፹፱÷፭- ፯ “ዘመኖች የተናቁ ይሆናሉ ማለዳም እንደሣር ያልፋል፡፡ ማልዶ ያብባል ያልፋልም፡፡ በሰርክ /ማታ/ ጠውልጎና ደርቆ ይወድቃል፡፡” ይላል፡፡ ይህም የፍጡራንን ባህርይ ምንነት የሚያካትት ነው፡፡

፪. የእግዚአብሔርን ባህርይ ደግሞ በአራት ዓይነት ሁኔታ እናየዋለን፡፡ ይኸውም,       ፩. መመለክ    ፪. መሰገድ    ፫. መመስገን   ፬. ዘላለማዊነት ነው፡፡

ሀ/  መመለክ፡- ዘፀ ፳ ÷፪ “ግብፅ ምድር ከባርነት ቤት ያወጣሁህ እግዚአብሔር  አምላክህ እኔ ነኝ፡፡ ከእኔ በቀር ሌሎች አማልክት አይሁኑልህ፡፡ “ከዚህ ሌላ ዘዳ ፮÷፬-፮፣ ቁ.፲፫፣ መዝ ፺፱÷፫ ይመልከቱ፡፡

ለ/ መስገድ፡- መዝ ፳÷፪  “የስሙን ክብር ለእግዚአብሔር አምጡ፡፡ በቅድስናው ስፍራ ለእግአብሔር ስገዱ፡፡” ከዚህ ሌላ መዝ ፺፭÷፱፣ ፺፰÷፭፣ ፻፴፩ ÷፩- ፫፣ ዜና ካልዕ ፯÷፫- ፬ ራዕይ ፬÷፲፩፣ ፯÷፲፩፣ ፲፭÷፫-፭ ይመልከቱ፡፡

ሐ/ መመስገን፡- ኢሳ ፮ ÷፫ “ቅዱስ ቅዱስ የሰራዊት ጌታ እግዚአብሔር ምድር ሁሉ በክብሩ ተሞልታለች፡፡” ከዚህ ሌላ ሉቃስ ፪÷፲፫-፲፭፣ ቆላስ ፫÷፲፮-፲፰፣ ራዕይ ፬÷፰፣ ፯÷፩፣ ፲፭÷፫- ፭ ፣ ፱÷፭-፱ ይመልከቱ፡፡

መ/ ዘላለማዊነት፡- መዝ ፻፩÷፳፮-፳፰ “እነሱ ይጠፋሉ አንተ ግን ትኖራለህ፡፡ ሁላቸው እንደ ልብስ ያረጃሉ፡፡ እንደመጎናፀፊያም ትለውጣቸዋለህ፡፡ ይለወጡማል፡፡ አንተ ግን ያው አንተ ነህ፡፡ አመቶችህም ከቶ አያልቁም፡፡”

    መዝ ፹፱÷፪ “ከዘላለም እስከ ዘላለም አንተ ነህ፡፡”

    ዘጸ ፫÷፲፬-፲፭ እግዚአብሔር ሙሴን ያለና የሚኖር እኔ ነኝ;; እንግዲህ ለእስራኤል ያለና የነበረ ወደ እናንተ ላከኝ ትላለህ አለው;; በማለት መጽሐፍ ቅዱስ የእግዚአብሔር ባህሪይ መመለክ፣ መሰገድ መመስገንና ዘላለማዊነት መሆኑን ይገልጻል;; ስለሆነም ከዚህ በላይ በተገለው ሁሉ እግዚአብሔር አንድ ነውና በባህሪይ አንድ ነው ይባላል፡፡
ለ/ ህልውና፣ ህልውና የሚለው ቃል ግኝቱ ‹ሀለወ› ኖረ ካለው የግዕዝ ቃል ሲሆን  ትርጉሙ አኗኗር ማለት ነው;; በምስጢራዊ ትርጉሙ መገናዘብ ይባላል፡፡ ይኸውም ሶስቱ አካላት በስማቸው አብ ወልድ መንፈስ ቅዱስ ይባላል፡፡ በሌላ አባባል ደግሞ አብ 
ልብ፣ ወልድ ቃል፣ መንፈስ ቅዱስ ሕይወት/ ስትንፋስ ይባላል;; ለዚህም ክቡር ዳዊት በመዝ ፴፪÷፭ “የእግዚአብሔር ቸርነት ምድርን ሞላች፡፡ በእግዚአብሔር ቃል ሰማዮች ፀኑ፡፡ ሠራዊታቸውም ሁሉ በአፉ እስትንፋስ” ብሏል፡፡ ይህም ማለት በእግዚአብሔር ቸርነት ሲል በእግዚአብሔር አብ ልብነት፣ በእግዚአብሔር ቃል ሰማዮች ፀኑ ሲል  በእገዚአብሔር ወልድ ቃልነት በአፉ እስትንፋስ ሲል በእግዚአብሔር መንፈስ ቅዱስ ህይወትነት /እስትንፋስነት/ ማለቱ ነው፡፡ ስለዚህ በእግዚአብሔር አብ ልብነት ወልድ መንፈስ ቅዱስ ይገኛሉ፡፡ በእግዚአብሔር ወልድ ቃልነት አብ መንፈስ ቅዱስ ይገኛሉ፡፡ በእግዚአብሔር መንፈስ ቅዱስ ህይወትነት /እስትንፋስነት/ አብ ወልድ ይገኛሉ፡፡ ምክንያቱም ከልብ የሚለይ ቃልና እስትንፋስ ከቃል የሚለይ ልብና እስትንፋስ ከእስትንፋስ የሚለይ ልብና ቃል አይገኝም፡፡ ስለሆነም በየአካላቸው ሆነው በመገናዘብ በአንድ ልብ በአብ ያውቃሉ፤ በአንድ ቃል በወልድ ይናገራሉ፣ በአንድ ህይወት በመንፈስ ቅዱስ ህያዋን ይሆናሉ፡፡ ስለዚህ ህልውና በሚስጥራዊ ትርጉሙ መገናዘብ ይባላል፡፡ ይኸውም አንዱ በአንዱ መኖር /መገኘት/ ማለት ነው፡፡ አንዱ በአንዱ ለመኖራቸውም ከሦስቱ አካል አንዱ አካል እግዚአብሔር ወልድ የሰውን ሥጋ ለብሶ /ተዋህዶ/ ወንጌልን በሚያስተምርበት ጊዜ በዮሐ ፲፬÷፲ “እኔ በአብ እንዳለሁ አብም በእኔ እንዳለ አታምኑምን? እኔ የምነግራችሁን ቃል ከራሴ አልናገርም፡፡ ነገር ግን በእኔ የሚኖረው አብ እሱ ሥራውን ይሰራል፡፡ “እኔ በአብ እንዳለሁ አብም በእኔ እንዳለ እመኑኝ” በማለት አረጋግጧል፡፡ ሌላው ደግሞ በዮሐ ፩÷፩ “ቃልም በእግዚአብሔር ዘንድ ነበረ፡፡” ይላል፡፡ ይህን ማለቱ እግዚአብሔር ወልድ በእግዚአብሔር አብ ህልው መሆኑን ሲገልፅ ቁጥር ፪ ደግሞ “ይህም በመጀመሪያ በእግዚአብሔር ዘንድ ነበረ” ይላል፡፡ ይህንንም ማለቱ እግዚአብሔር ወልድ በእግዚአብሔር መንፈስ ቅዱስ ህልው መሆኑን ለማስረዳት ነው፡፡ ህልውና በአጭሩ ከዚህ በላይ የተዘረዘረው ነው፡፡
ሐ. መፍጠር፡- እግዚአብሔር ፍጥረትን በመፍጠር አንድ ነው፡፡ ዘፍ ፩÷፩-፴፩ ይኸውም በመፍጠር አንድ ነው ማለት ከላይ በህልውና ትምህርታችን እንዳየነው እግዚአብሔር አለምን የፈጠረው በልቡ አስቦ፣ በቃሉ ተናግሮ በመንፈሱ ህያው ሆኖ ነው፡፡ ምክንያቱም ልብ ከቃልና ከእስትንፋስ ተለይቶ ቃል ከልብና ከእስትንፋስ ተለይቶ እስትንፋስም ከልብና ከቃል ተለይቶ ስራ አይሰራም፡፡ ስለዚህ በልብ በቃል በእስትንፋስ አንድ የሆነ እግዚአብሔር በመፍጠር አንድ ነው ይባላል፡፡
፩. የእግዚአብሔር ሦስትነት
እግዚአብሔር ሦስትነት እንዳለው ስላሴ በሚለው ስሙ አይተናል፡፡ ሆኖም ሦስትነቱ በምን በምን እንደሆነ በዝርዝር ሲታይ እንደሚከተለው ነው፡፡

   ሀ/ በስም   

ለ/ በግብር 

ሐ/ በአካል

ሀ/  የስም ሦስትነት፣ አብ ወልድ መንፈስ ቅዱስ ነው፡፡ ይሀም ስም አንዱ ለአንዱ ተሰጥቶ አይነገረም፡፡ ለምሣሌ በኦሪት ዘፍ ፩÷፳፮ እንደምናየው በእግዚአብሔር ምሣሌ የተፈጠረው ሰው ልብ ቃል እስትንፋስ አለው፡፡ ስለሆነም ልብ ልብ ይባል እንጂ ቃል እስትንፋስ አይባልም፡፡ እንደዚሁም ሁሉ አብ አብ ይባል እንጂ ወልድ መንፈስ ቅዱስ፣ ወልድም ወልድ ይባል፤ እንጂ አብ መንፈስቅዱስ፣ መንፈስ ቅዱስም መንፈስ ቅዱስ ይባል እንጂ አብ ወልድ አይባልም፡፡ ለዚህም የማይፋለስ የሦስትነት ስም እንዳለው የሰውን ስጋ ለብሶ የተገለጠው እግዚአበሔር ወልድ ደቀመዛሙርቱን ወደ ዓለም ሲልክ “ሂዱና አህዛብን ሁሉ በአብ በወልድ በመንፈስ ቅዱስ ስም እያጠመቃችኋቸው ደቀመዛሙርት አድርጓቸው” በማለት አረጋጋጧል፡፡ ማቴ ፳፰÷፲፱፡፡

ለ/ የግብር ሦስትነት፣ ግብር የሚለው ቃል ገበረ ሰራ ከሚለው የግዕዝ ቃል ሲሆ ትርጉሙም ስራ ማለት ነው፡፡ ስራ ማለት ደግሞ የአንድ ነገር ክንውን ማለት ነው፡፡ እግዚአብሔርን ግን በግብር ሦስት ነው የምንለው አንድን ስራ በማከናወን /በመስራት/ አይደለም፡፡ ለምን ቢባል ከላይ በመፍጠር አንድ ነው እንዳልን አንድን ስራ በማከናወን አንድ ነውና፡፡ እግዚአብሔርን በግብር ሦስት ነው የምንለው በሚከተለው የስራ ዓይነት ነው፡፡ ይኸውም ከላይ እንዳየነው የእግዚአብሔር የሦስትነት ስሙ አብ ወልድ መንፈስ ቅዱስ ነው፡፡ 

ሆኖም የአብ ግብሩ መውለድ መስረጽ ነው፡፡ ወልድን ወልዷል መንፈስ ቅዱስን አስርጿል፡፡ የወልድ ግብሩ መወለድ ነው ከአብ ተወልዷልና፡፡ ሲራክ ፳፬÷፫ “እኔ ከእግዚአብሔር አብ ተወለድኩ” ቁጥር ፱ “አለም ሳይፈጠር ወለደኝ፡፡ ለዘላለም ፈፅሜ ከእርሱ አልለይም፡፡” መዝ ፻፱÷፫ “ከአጥቢያ ኮከብ አስቀድሞ ከሆድ ወለድኩህ፡፡” መፅ ምሳሌ ፰÷፳፫ “ምድር ከመፈጠሯ አስቀድሞ ቀላያት ገና ሳይኖሩ እኔ ተወለድኩ፡፡” በማለት እግዚአብሔር ወልድ ከአብ መወለዱንና አብም ወልድን መውለዱን መፅሐፍ ቅዱስ ያስርዳል፡፡ የመንፈስ ቅዱስ ስራው መስረፅ /መውጣት/ ነው፡፡ ከአብ ሰርጿልና /ወጥቷልና/፡፡ ዩሐ ፲፭÷፳፮ “ዳሩ ግን እኔ ከአብ ዘንድ የምልክላችሁ አፅናኝ እሱም ከአብ ዘንድ የሚወጣ የእውነት መንፈስ በመጣ ጊዜ እርሱ ስለእኔ ይመሰክራል፡፡” በማለት እግዚአብሔር ወልድ መንፈስ ቅዱስ ከአብ መስረፁን ገልጿል፡፡ 
የአብን መውለድ ማስረፅ፣ የወልድን መወለድ፣ የመንፈስ ቅዱስን መስረፅ እንደገና ግልፅ ለማድረግ በምሳሌ እንደሚከተለው እናያላን፡፡ ዘፍ ፩÷፳፮ “እግዚአብሔርም አለ ሰውን በመልካችን እንምሳሌለያችን እንፍጠር” ይላል፡፡ እንደምሳሌያችን ያለበት ምክንያት በልባችን አብ፣ በቃላችን ወልድ፣ በእስትንፋሳችን መንፈስ ቅዱስ ስለሚመሰል ነው፡፡ ስለሆነም የልባችን ስራው /ግብሩ/ ቃልና እስትንፋስን ማስገኘት ነው፡፡ 

የቃላችን ስራው ከልብ መገኘት /መወለድ/ ነው የእስትንፋሳችን ስራው ከልብ መውጣት /መስረፅ/ ነው፡፡ ይሁን እንጂ ልባችን ቃላችንና እስትንፋሳችን ቢያስገኛቸውም አይቀድማቸውም፡፡ በመካከላቸው መቅደም መቀዳደም የለምና፡፡ ለምሳሌ ሰው ሲወለድ በአንድ አካል የሚወለድ ይሁን እንጂ ልቡ ለብቻው ቃሉ ለብቻው እስትንፋሱ ለብቻው ሆኖ አይወለድም፡፡ ልቡም ቃሉም እስትንፋሱም በአንድ ጊዜ ይገኛል እንጂ፡፡ ሦስት ነገሮችን የያዘ ፀሐይም ሲወጣ /ሲገለጥ/ በአንድ ጊዜ ነው፡፡  ሦስት ነገር ያልናቸው ብርሃን፣ ሙቀትና ክበብ ወይም ቅርጽ የሚባሉት የፀሐይን ምንነት የሚገለፁ ናቸው፡፡ እንደዚሁም ሁሉ የአብ ስራው ወልድን፣ መውለድና መንፈስ ቅዱስን ማስረፅ ቢሆንም ወልድና መንፈስ ቅዱስን አይቀድማቸውም፡፡ ምክንያቱም ከላይ እንዳልነው አብ በልባችን፣ ወልድ በቃላችን መንፈስ ቅዱስ በእስትንፋሳችን ከተመሰለ በልብ በቃል በእስትንፋስ መካከል መቅደም መቀዳደም የለምና ስለዚህ ነው፡፡

ሐ. የአካል ሦስትነት፡-  አካል ማለት የሰውነት ሁሉ ሙሉ አቋም ማለት ሲሆን በሌላ አባባል ደግሞ መልክ ይባላል፡፡ መልክ ማለትም ከላይ እንዳልነው ከራስ ፀጉር እስከ እግር ጥፍር ድረስ ያለው የሰውነት ሙሉ አቋም ማለት ነው፡፡ ስለሆነም እግዚአብሔር ሰማይና ምድርን በመሀከል እጁ የያዘ ሦስት አካል አለው፡፡ ሦስቱም አካላት በስም ሦስትነት ላይ እንዳየነው አብ ወልድ መንፈስ ቅዱስ የተባሉት ናቸው፡፡ ስለዚህም እግዚአብሔር ሦስት አካላት እንዳሉት ለማስረዳት “ሰውን በመልካችን እንደምሳሌያችን እንፍጠር” ብሏል፡፡ እንደምሣሌያችን ያለውን በግብር ሦስትነት ላይ አይተናል፡፡ 



በመልካችን ያለበት ምክንያት ደግሞ ለአብ ሙሉ አካል፣ ለወልድ ሙሉ አካል ሳይኖረው አንድ አካል እንዳላቸው ለማስረዳት ነው፡፡ ሶስት አካል ሳይኖረው አንድ አካል ብቻ ቢሆን ግን በመልኬ ይል ነበር እንጂ በመልካችን ብሎ በብዙ ቁጥር አይናገርም ነበር፡፡ ሌላው ደግሞ በዘፍ ፫÷፳፪ “እግዚአብሔር አምላክም አለ፡፡ እነሆ አዳም መልካሙንና ክፋውን ለማወቅ ከእኛ እንደ አንዱ ሆነ” ይላል፡፡ ይህም እግዚአብሔር አምላክም አለ ሲል የባህርይ የህልውና አንድነቱን ለማስረዳት ሲሆን  ከአኛ እንደ አንዱ ሆነ ሲል ደግሞ በአካል ሶስት መሆኑን ያስረዳል፡፡ ዘፍ ፲፩÷፮ ደግሞ ‹‹እግዚአብሔርም አለ›› ይልና በቁጥር ፯ ላይ ደግሞ ‹‹ኑ እንውረድ›› ይላል፡፡ እግዚአብሔር አለ ሲል ከላይ እንዳልነው የባህርይ፣ የህልውና አንድነቱን ለማስረዳት ሲሆን ኑ እንውረድ ሲል ደግሞ በአካል ሦስት መሆኑን ያስረዳል፡፡ ከዚህ ሌላ እግዚአብሔር ለወዳጁ ለአብርሃም በሦስት አካል እንደተገለጸለት በዘፍ ፲፰÷፩ ጀምሮ ይገኛል፡፡ እግዚአብሔር በሦስት አካል ለአብርሃም መገለጹ በአካል ሶስት ነኝ ሲል ነው፡፡ በትንቢተ ኢሳያስ ፮÷፫ ላይ ደግሞ ”ቅዱስ ቅዱስ ቅዱስ” ተብሎ አንዱ ቃል ሶስት ጊዜ ተጽፎ ይገኛል፡፡ ይህም አንዱ ቃል ሶስት ጊዜ መጻፉ በአካል ሶስት መሆኑን ለማስረዳት ነው፡፡ እንግዲህ ቀደም ብለን እንዳየነው እግዚአብሔር በአካል ሶስት ቢሆንም በልብ በቃል በእስትንፋስ አንድ ነው፡፡ ይኸውም አብ ልብ ብቻ ሲሆን የተለየ አካል አለው፡፡ ወልድም ቃል ብቻ ሲሆን  የተለየ አካል አለው፤ መንፈስ ቅዱስም እስትንፋስ ብቻ ሲሆን የተለየ አካል አለው፡፡ ስለዚህ እግዚአብሔርን በተለይ ስላሴ ተብሎ በሶስትነት ስም እንዲጠራ የሚያደርገው በአካል ሶስት መሆኑ ነው፡፡ እግዚአብሔር አንድ ሲሆን ሶስት፤ ሶስት ሲሆን አንድ ነው፡፡ የሚባልበት ምክንያት ከዚህ በላይ በአጭሩ እንደተገለጸው ነው፡፡

፫.፪ ምስጢረ ሥጋዌ

ምስጢረ ስጋዌ ማለት የእግዚአብሔር ሰው የመሆን ምስጢር ማለት ነው፡፡ ምስጢር መባሉ /ምስጢርነቱ/ በሉቃስ ፩÷፳፮-፴፱ እንደሚከተለው እግዚአብሔር መልአኩ ቅዱስ ገብርኤልን ወደ እመቤታችን ወደ ቅድሰት ድንግል ማርያም ልኮ አምላክን ትጸንሻለሽ ብሏታል፡፡ እመቤታችን ከብዙ ጥያቄና መልስ በኋላ መልአኩን “እንደቃልህ ይሁንልኝ” ብላዋለች፡፡ በዚህን ጊዜ በዮሐ ፩÷፲፬ “ቃልም ስጋ ሆነ” እንዳለ በምልአት ያለ የእግዚአብሔር ቃል እመቤታችን ቅድሰት ድንግል ማርያም በድንግልና እ      ንዳለች የድንግለናዋን ቁልፍ ሳይከፍት በማህጸኗ ተጸንሷል፤ተጸንሶም አልቀረ ተወልዷል፡፡ ሉቃ ፩÷፳፩ ቢሆንም መጸነሱን መወለዱን እንጂ እንዴት እንደተጸነሰና እንዴት አንደተወለደ ከእመቤታችን በቀር ማንም አያውቅም፡፡ ስለዚህ ምስጢር ተብሏል፡፡ ምክንያቱም ሲጸነስም ሲወለድም አለምን በመሃል እጁ እንደያዘ ነውና፡፡ ኢሳ ፵÷፲፪
ስጋዌ የሚለው ቃል ደግሞ ግኝቱ ተሰገወ ሰው ሆነ ካለው የግእዝ ቃል ሲሆን ትርጉሙም ሰው መሆን ማለት ነው፡፡ስው መሆን ማለት ደግሞ በሚስጢረ ስላሴ ትምህርታችን እግዚአብሔር ሶስት አካል እንዳልው አይተናል፡፡ ከሶስቱ አካል አንዱ አካል እግዝአብሔር ወልድ ስራው/ግብሩ/መወለድ እንደመሆኑ መጠን ከእመቤታችን ከቅድስት ድንግል ማርያም ከስጋዋ ስጋን ከነፍሷ ነፍስን ወስዶ አንድ አካል አንድ ባህርይ ሆነ ማለት ነው፡፡ ዮሐ ፩÷፲፬

እግዝአብሔር ወልድ ሰው እንዲሆን ምን አሳሰበው ቢባል በምሳሌው የፈጠረው ሰው አዳም በዘፍ ፪÷፲፮ እንደምናየው “እግዚአብሔር አምላክም ሰውን እንዲህ ብሎ አዘዘው፡፡ ከገነት ዛፍ ሁሉ ትበላለህ ነገር ግን መልካሙንና ክፉውን የሚያሳውቀውን ዛፍ አትብላ፡፡ ከእርሱ በበላህ ቀን ሞትን ትሞታለህና” ያለውን አምላካዊ ትዕዛዝ ባለማክበር በዘፍ ፫÷፪፣ ኩፋሌ ፬÷፲፯ እንደምናነበው በስጋ ከይሲ /በእባብ ስጋ/ ተሰውሮ የመጣውን የዲያብሎስን ምክር በመስማት የእግዝአብሔርን ትዕዛዝ አፈረሰ፡፡ በዚህ ምክንያት ለሞት ያልተፈጠረ ሰው አዳም ሞት ተፈረደበት፡፡ ፍርዱም “አዳምንም አለው፣ መሬት ነህና ወደ መሬት ትመለሳለህ” የሚል ነው፡፡ ይህም በስጋ ወደመቃብር መውረድን የሚያመለክት ሲሆን በነፍስ ወደ ሲኦል መውረድን ያመለክታል፡፡ ዘፍ ፫÷፲፱፣ ሉቃስ ፲፮÷፳፪ ይሁን እንጂ እግዝአብሔር ሰውን ለሞት አልፈጠረም፡፡ ሞትንም ሆነ መቃብርን ያመጣው ከላይ እንዳየነው ህገ- እግዝአብሔርን በመዘንጋት እራሱ ሰው ነው፡፡ ሞትን እግዝአብሔር ላለመፍጠሩ መጽሐፍ ቅዱስ እንዲህ ይላል፡፡ “እግዝአብሔር ሞትን አልፈጠረም፡፡ ነዋሪ ይሆን ዘንድ ፍጥረትን ፈጥሯል፡፡ የሰዎች ጥፋት ደስ አያሰኘውምና፡፡ በእጃችሁ ስራ ሞትን አታምጡ፡፡ የሰው መፈጠር ለደህንነት ነውና፡፡ በእነርሱ ዘንድ ሁሉን የማያጠፋ የሞት መርዝ ኃጢአት አልነበረምና፡፡ ህይወት የማታልፍ ስለሆነች፡፡ ለመቃብርም በዚህ ዓለም ግዛት አልነበረውምና፡፡ እግዚአብሔርን የዘነጉ ሰዎች ግን በቃል ጠሩት ባልእንጀራም አደረጉት በዚህ ጠፉ፡፡” መፅሐፈ ጥበብ ፩÷፲፫- ፲፯፡፡ እግዝአብሔርን የዘነጉ ሰዎች አዳምና ሔይዋን ሞትን ያመጡ መሆኑን ገልጧል፡፡ አዳምና ሔይዋን ህገ- እግዝአብሔርን ጠብቀው የኖሩት ሰባት ዓመት ብቻ ነው፡፡ ኩፋሌ ፬÷፲፬ - ፲፮ ከዚህ በኋላ አዳም በፍርዱ አንፃር ቸርነቱ እንዳለ አውቆ ይቅርም እንደሚለው በመተማመን ፻ ዓመት እንባ ቢያልቅበት ደም፣ ደም ቢያልቅበት እዥ አልቅሷል፡፡ ይህም ገድለ አዳም /ዜና አዳም/ በሚባል መፅሐፍ ተፅፎ ይገኛል፡፡ እግዝአብሔርም ይህንን እንባውን ምክንያት በማድረግ 
እንዴት እንደሚያድነው ቃልኪዳን ገባለት፡፡ ቃልኪዳኑም ከ፴፭ቱ የሀዲስ ኪዳን መፅሐፍት አንዱ መፅሐፈ ቀለምኒጦስ እንደሚለው ፶፻፭፻ ዘመን ሲፈፀም ከልጅ ልጅህ ተወልጄ በሜዳ ሄጄ፣ በየጥቂቱ ብዬ አድጌ፣ በመስቀል ተሰቅዬ ስጋዬን ቆርሼ ደሜን አፍስሼ በአካለ ስጋ ወደመቃብር ወርጄ በአካለ ነፍስ ወደ ሲኦል ሄጄ ከሲኦል ጨለማ ነፃ አወጣኸለሁ የሚል ነው፡፡ ፩ኛ ጴጥ ፫÷፲፰ - ፳ ስለዚህ  እግዚአብሔር ከላይ  እንዳልነው የአዳምን እንባው ምክንያት በማድረግ በቸርነቱና በርህራሄው ብዛት የሰውን ስጋ ለብሷልና እግዝአብሔርን ሰው እንዲሆን ያሳሰበው ቸርነቱና ርህራሄው ነው፡፡ ሌላው ደግሞ ስለምን የሰውን  ስጋ ለብሶ አዳምን ለማዳን ወደደ ቢባል መልሱ እንደሚከተለው ነው፡፡ ይኸውም ቀደም ብለን እንዳየነው ዲያብሎስ አዳምና ሔይዋንን አስቶ ያስፈረደባቸው በእባብ ስጋ ተሰውሮ ነው፡፡ /ዘፍ፫÷፪፣ ኩፋሌ ፬÷፲፬ - ፲፮፡፡  አስቶ ካስፈረደባቸውም በኋላ ከአዳም እስከ እግዝአብሔር ሰው መሆን ድረስ ፶፻፭፻ ዘመን ይሆናል፡፡ እስከዚህ ዘመን ያሉትን ሰዎች ዲያብሎስ ስጋቸውን በመቃብር፣ ነፍሳቸውን በሲኦል ተቆራኝቶ ይዟቸው ይኖር ነበር፡፡ /ሮሜ ፭÷፲፪-፲፭/

ስለዚህ እግዚአብሔር ማንም በማያውቀው ጥበብ አሳቹ ዲያብሎስ ሊረዳው በማይቻል ምስጢር ሰው ሆኖ በሞቱ አዳምና ሔይዋንን ከነልጅ ልጆቻቸው ከዲያብሎስ ቁራኝነት ለማላቀቅ ነው፡፡ /፩ኛ ጴጥሮስ ፫÷፲፰-፳/ “በስጋው ሞተ፡፡ ለነፍሳት ነፃነትን ሰበከላቸው፡፡” ይህም ሲብራራ በስጋው ሞተ ሲል ነፍስና ስጋውን በገዛ ስልጣኑ ለይቶ በአካለ ስጋ ወደመቃብር መውረዱን ሲገልፅ በመንፈሱ ግን ህያው ሆነ በእርሱ ደግሞ በወህኒ ለበሩት ነፍሳት ነፃነትን ሰበከላቸው ሲል በአካለ ነፍስ ወደ ሲኦል ወርዶ ፶፻፭፻፴፫ ዘመን በዲያብሎስ ቁራኝነት ተይዘው ይሰቃዩ የነበሩትን ነፍሳት ከዲያብሎስ ቁራኝነት ማላቀቁን መናገር ነው፡፡ በአጭሩ ዲያብሎስ በእባብ ስጋ ተሰውሮ አዳምና ሔዋንን ድል እንዳደረጋቸው እግዚአብሔርም ዲያብሎስ ድል ያደረገውን ስጋ ተዋሕዶ ዲያብሎስን ድል ለማድረግ ነው፡፡ “እርሱም ሃጥያትን ሊያስወግድ እንደተገለፀ ታውቃላችሁ፣ በእርሱም ሃጥያት የለም” ፩ኛ ዩሐ ፫÷፭፡፡

ይህን ጥቅስ የሚያስረዳው እግዚአብሔር ሃጥያት የተባለ ዲያብሎስን ድል ለማድረግ ስጋ መልበሱን ነው፡፡ እግዚአብሔር አምላክ ሰው እንደሚሆን ነቢያት ትንቢት ከመናገራቸው በፊት ራሱ እግዚአብሔር ተናግሯል፡፡ ይኸውም ቀደም ብለን እንዳየነው በመፅሐፈ ከለምኒጦስ ከልጅ ልጀህ ተወልጄ አድንሃለሁ ያለው ሲሆን ሌላው ደግሞ አሁን በእጃችን በሚገኘው መፅሐፍ ቅዱስ ዕዝራ ሱቱኤል ፬÷፩ “መጀመሪያ በነቢያት አድሬ ኋላ እኔ ሰው ሆኜ ስጋ ለብሼ ቁጥር ፮” የዚያን ጊዜ ፍጡር ያይደለሁ እኔ ይህን ዓለም እጎበኝ ዘንድ አስቤያለሁና ቀድሞ በነቢያት አድሬ ኋላ እኔ ሰው ሆኜ ስጋ ለብሼ አስተምራለሁ አለኝ፡፡

ዘፍ ፫÷፲ ደግሞ አዳምና ሔይዋን ከተሳሳቱ በኋላ እግዚአብሔር በገነት ድምፅ ባሰማቸው ጊዜ በገነት ባሉት ዛፎች ስር ተሸሸጉ፡፡ በዚህ ጊዜ እግዚአህሔር አንድ ቃል ተናግሯል፡፡ ይኸውም “አዳም ሆይ ወዴት ነህ ያለኸው”” የሚል ነው፡፡ እግዚአብሔር ሁሉ በእጁ የተያዘ የሚሰወረው ምንም የሌለ እውቀት የባህሪይው የሆነ አምላክ ሲሆን አዳም ሆይ ወዴት ነው ያለኸው ብሎ መጠየቁ እውቀት የባህርይው ያልሆነ ስጋን ለብሶ አዳምን እንሚያድን ለማስረዳት ነው፡፡ አሁንም በዚሁ ምዕራፍ በቁጥር ፳፪ “እግዚአብሔርም አለ፡፡ እነሆ አዳም መልካሙንና ክፋውን ለማወቅ ከእኛ እንደ አንዱ ሆነ” ይላል፡፡ ይህንንም ሲል በአካል ሦስትነት ላይ እንደተማርነው እግዚአበሔር ሰማይና ምድርን የያዘ ሦስት አካል አለው፡፡ ሆኖም ከሦስቱ አካል አንዱ አካል እግዚአብሔር ወልድ የሰውን ስጋ ከስላሴ እንደ አንዱ እንደሚሆን አስቀድሞ መናገሩ ነው፡፡ ሌላው ደግሞ እግዚአብሔር ወልድ በአባቱ ፈቃድ በእንዴት ያለ ማህፀን ተዋሃድኩ፣ ከምኩራብም አስተማርኩ፡፡” መዕ ሲራክ ፳፬÷፲ በማለት በእመቤታችን በቅድስት ድንግል ማርያም ማህፀን ስጋን እንደሚዋሃድ አስረድቷል፡፡ 

· ስለ እግዚአብሔር ሰው መሆን የነቢያት ትንቢትና ምሳሌ

ሀ. ትንቢት፡- “እነሆ ድንግል ትፀንሳለች ወንድ ልጅም ትወልዳለች፡፡ ስሙንም አማኑኤል ትለዋለች፡፡” ኢሳ ፯÷፲፬፡፡ ይህም ሲገለፅ ድንግል የተባለች እመቤታችን ቅድስት ድንግል ማርያም ነች፡፡ ወንድ ልጅ የተባለ ጌታችን መድሃኒታችን ኢየሱስ ክርስቶስ ነው፡፡ ስሙንም አማኑኤል ትለዋለች ማለት ደግሞ አማኑኤል ቋንቋው እብራይስጥ ሲሆን በአማርኛ እግዚአብሔር ከእኛ ጋር ማለት ነው፡፡ እግዚአብሔር ከእኛ ጋር ማለትም እግዚአብሔር ከስጋችን ስጋን ከነፍሳችን ነፍስን ተዋህዶ አንድ አካል አንድ ባሕርይ ሆነ ማለት ነው፡፡ በአጭሩ አማኑኤል የሚለው ቃል እግዚአብሔር ነፍስና ስጋን እንደሚዋሃድ የሚገልፅ ስለሆነ አማኑኤል ትለዋለች አለ፡፡
·   ኢሳ ፱÷፮ “ህፃን ተወልዶልናልና ወንድ ልጅም ተሰጥቶናልና አለቅነትም በጫንቃው ላይ ይሆናል፡፡ ስሙም ድንቅ መካር ሃያል አምላክ የዘላአለም አባት የሰላም አለቃ ተብሎ ይጠራል፡፡” ይህንንም ነቢዩ ኢሳያስ ከዘመናት በፊት የነበረው እግዚአበሔር ከእመቤታችን ከቅድስት ድንግል ማርያም ዓለም ተፈጥሮ ዘመን ተቆጥሮ ፶፻፭፻፩  ዘመን ሲሆን በቤተልሔም ዋሻ በህንፃ መጠን መወለዱን በዓይነ ትንቢት ተልክቶ የተናገረው ነው፡፡ ትንቢቱም የተነገረበት ዘመን ከክርስቶስ ልደት በፊት ከ፯፻፵-፮፻፹፰ ባለው ዘመን ውስጥ ነው፡፡ አለም ከተፈጠረ ዘመን ከተቆጠረ በ፵፻፯፻፷ ሲሆን ክርስቶስ ሊወለድ ፯፻፵ ዘመን ሲቀረው ማለት ነው፡፡ ፶፻፭፻- ፵፻፯፻፷= ፯፻፵

  ለ. የአምላክ ሰው መሆን አስቀድሞ በምሣሌ እንደታየ
በዘፀ ፫÷፪ “የእግዚአብሔር መልዐክ በእሳት ነበልባል በእሾህ ቁጥቋጦ መካከል ታየው፡፡ እነሆ ቁጥቋጦው በእሳት ሲነድ ቁጥቋጦው ሳይቃጠል አየ፡፡” ይህም ሲገለፅ /ሲብራራ/ የእግዚአብሔር መልዐክ የተባለው እራሱ እግዚአብሔር ነው፡፡ መልዐክ ማለቱ እግዚአብሔር ባለበት መልዐክ፣መልዐክ ባለበት እግዚአብሔር እንደሚገለፅ ለማስረዳት ነው፡፡ መልዐክ የተባለው እግዚአብሄር ለመሆኑ በቁጥር ፬ ላይ “እግዚአብሔር እርሱ ይመለከት ዘንድ በመጣ ጊዜ እግዚአብሔር በቁጥቋጦው ውስጥ እርሱን ጠርቶ ሙሴ ሙሴ ሆይ አለ” ይላል፡፡ እንግዲህ በቁጥቋጦ ውስጥ ሆኖ ሙሴን የጠራው እግዚአብሔር ከሆነ መጀመሪያ በቁጥቋጦ ውስጥ የታየው እግዚአብሔር መሆኑን ያስረዳል፡፡ የቁጥቋጦና የነበልባሉ ምሣሌ ደግሞ የሚከተለው ነው፡፡ ቁጥቋጦ /ሃመልማል/ የእመቤታችን ምሣሌ ሲሆን ነበልባሉ የመለኮት ምሣሌ ነው፡፡ ቁጥቋጦው ከነበልባሉ ጋር ሳይቃጠል ሲነድ ማየቱ መለኮት ከእመቤታችን ነፍስንና ስጋን ተዋህዶ በእመቤታችን ማህፀን ፱ ወር ከ፭ ቀን ሲቀመጥ እመቤታችንን እንዳለቃጠላት ያስረዳል፡፡

ሌላው ደግሞ በመጀመሪያ እግዚአብሔር ለሙሴ በሁለት ፅላቶች ህግን ፅፎ ሰጥቶት እንደነበር በዘፀ ፴፩÷፩፰ ላያ እናያለን፡፡ ይህም እግዚአብሔር ለሙሴ የሰጠው ፅላት በጣኦት ምክንያት እንደተሰበረ ዘፀ ፴፪÷፲፱ ላይ እናነባለን፡፡ ከዚህ በኋላ ደግሞ እግዚአብሔር ሙሴን ሁለት የድንጋይ ጽላቶች እንደበፊተኛው አድርገህ ቅረጽ (ጥረብ) በሰበርካቸው በፊተኞቹ ፅላቶች የነበሩትን ቃሎች እፅፍባቸዋለሁ እንዳለው ዘፀ ፴፬÷፩ ላይ እናያለን፡፡ ይህ ሁሉ ምሳሌ ነው፡፡ ይኸውም የመጀመሪያዎቹ የተሰበሩት ፅለቶች የአዳም ምሣሌዎች ናቸው፡፡ሁለት መሆናቸው የስጋውና የነፍሱ ምሣሌ ነው፡፡ እነዚህ ጽላቶች በጣኦት ምክንያት እንዲሰበሩ አዳምም በዲያብሎስ አሳችነት ከክብሩ ለመዋረዱ ምሳሌ ነው፡፡ በሙሴ እጅ የተቀረፁት ፅላቶች የእመቤታች ድንግል ማርያም ምሣሌ፣ ሁለት መሆናቸው የነፍሷና የስጋዋ ፅላቶቹ በሙሴ እጅ መቀረፃቸው እመቤታችን ከሰው ዘር ማለትም ከኢያቄምና ከሃና ለመገኘቷ ምሳሌ ነው፡፡ እግዚአበግሔር ቃሉን እኔ እፅፍበታለሁ ማለቱ ቃሉ የእግዚአብሔር ወልድ ምሣሌ ሲሆን በእግዚአብሔር እጅ መፃፉ እግዚአብሔር ወልድ ከእመቤታችን ያለወንድ ዘር ተፀንሶ ለመወለዱ ምሣሌ ነው፡፡

ትንቢተ ሕዝቄል ፵፬÷፩ “ወደ ምስራቅም ወደሚመለከተው በስተውጭ ወዳለው ወደ መቅደሱ በር አመጣኝ፣ ተዘግቶም ነበር፡፡ እግዚአብሔርም ይህ በር ተዘግቶ ይኖራል እንጂ አይከፈትም፣ ሰውም አይገባበትም፡፡ የእስራኤል አምላክ እግዚአብሔር ገብቶበታልና ተዘግቶ ይኖራል አለኝ”፡፡ ይህም ሲገለፅ ምስራቅ የእመቤታችን፣ የመቅደሱ በር የእመቤታችን የቅድስት ድንግል ማርያም ማህፀን ምሣሌ፣ ተዘግቶ ነበር ሲል የእመቤታችን የቅድስት ድንግል ማሪያም ዘላለማዊ ድንግልና ምሣሌ ሲሆን ይህም ይህ በር ተዘግቶ ይኖራል እንጂ አይከፈትም በማለቱ ይታወቃል፡፡ ሰውም አይገባበትም የእስራኤል አምላክ እግዚአብሔር ስጋንና ነፍስን ነስቶ /ወስዶ/ ፱ ወር ከ ፭ቀን ቆይቶ ሲወለድ የድንግልናዋን ቁልፍ ሳይከፍት መሆኑንና ከተወለደም በኋላ ለዘለአለም ድንግል መሆኗን ለማስረዳት ነው፡፡

· ስለ ጌታ መፀነስ

ስለ ጌታ መፀነስ ከተናገርን የግድ ከማን ተፀነሰ ነውና ዋናው ስለ እመቤታችን ስለቅድስት ድንግል ማርያም ማንነት በአጭሩ እንገልፃለን፡፡ እመቤታችን ቅድስት ድንግል ማርያም በነቢት ትንቢትና ምሣሌ ላይ ባጭሩ እንዳየነው በብዙ ትንቢት እየተነገረች በብዙ ምሣሌ እየታየች የመጣች እመቤት ስትሆን ዓለም ተፈጥሮ ዘመን ተቆጥሮ ፭፲፻፬፻፹፭ ዓ/ዓ ሲሆን ከደጋግ ሰዎች ከኢያቄምና ከሃና ተወልዳለች፡፡ የኢያቄምና የሃና ትውልድ ሃረጋቸውም በዘፍ ፲፪÷፫ “የምድር ነገዶች በአንተ ይባረካሉ” ተብሎ ከተነገረለት ከአብርሐም ነው፡፡ ይህንንም ለመግለፅ አብርሐም ይስሐቅን ይወልዳል፡፡ ዘፍ ፳፩÷፪- ፬፣ ይስሐቅም ያዕቆብን ይወልዳል፡፡ ዘፍ ፳፭÷፱፣ ያዕቆብም አስራ ሁለቱን ወንዶች ልጆች ይወልዳል፡፡ ዘፍ ፴፭÷፳፫-፳፭፡፡ ከአስራ ሁለቱ ወንዶች ልጆች ሁለቱ ይሁዳና ሌዊ ይባላሉ፡፡ የኢያቄም ትውልዱ ከነገደ ይሁዳ ነው፡፡ ይኸውም ማቴ ፩÷፫ ጀምሮ ትውልዱ ከይሁዳ እንደመጣ ይናገርና ቁጥር ፲፭ ላይ “ኤሊውድም አልዓዛርን ወለደ፣ አልዓዛርም ማታንን ወለደ፡፡” ይላል፡፡ ይሁን እንጂ አልዓዛር የወለደ ማታንንና ቅስራን ነው፡፡ ቅስራን አለመጥቀሱ ግን ቅስራ ኢያቄምን ኢያቄም እመቤታችንን ይወልዳል፡፡ ስለዚህ በአይሁድ ስረዓት ትውልድ በሴት አይቆጠርም ነበርና በዚህ ምክንያት ነው፡፡ ማታንን ብቻ መፃፉ ደግሞ ማታን ያዕብቆን፣ ያዕቆብ ዮሴፍን ይወልዳል፡፡ ይህ ዮሴፍ ለእመቤታችን ለቅድስት ድንግል ማርያም በስደቷ ጊዜ እንዲረዳት /እንዲጠብቃት/፣ በኋላ የሚነሱ መናፍቃን እመቤታችንን ከሰማይ የወረደች ሃይል እንጂ የሰው ዘር አይደለችም ብለው የጌታን ሰው መሆን እንዳይክዱ በእጮኛ መልክ ለእመቤታችን በተሰጣት በዮሴፍ አንፃር ለመቁጠር ማታንን ፅፏል፡፡ ሐና ትውልዷ ከነገደ ሌዊ ነው፡፡ ይሁን እንጂ በመፅሐፍ ቅዱስ ሐና ከሌዊ ወገን ከመሆኗ በንባቡ ባይገኝም በትርጓሜውና የእመቤታችንን ታሪክ አጠቃሎ የያዘው ነገረ ማርያም የተባለው መፅሐፍ ግን ከሌዊ እስከ ሐና ያለውን ትውልድ አብራርቶ በሚገባ ይፅፋል፡፡ ይህ ብቻ ሳይሆን ልዩ ልዩ የትርጓሜ መፅሐፍትም ይህንኑ ያብራራሉ፡፡ እነዚህ ደጋግ ሰዎች እያቄምና ሐና በተዓምረ ማርያም ቁጥር ፪ ላይ እንደምናየው ልጅ ያልነበራቸው መካኖች ነበሩ፡፡ ሆኖም እግዚአብሔርን በፆምና በፀሎት፣ ተወስነው ልጅ ይሰጣቸው ዘንድ ይለምኑ ነበር፡፡ ሲለምኑትም ስዕለት ተስለዋል፡፡ ስዕለቱም ወንድ ልጅ ብንወልድ ለቤተእግዚአብሔር አገልጋይ ይሆናል፡፡ ሴት ልጅ ብንወልድ ደግሞ ለቤተእግዚአብሔር  መጋረጃ ፈትላ፣ መሶብወርቅ ሰፍታ እንድታገለግል እናደርጋለን እንጂ ለእኛ አገልጋይ ይሁን /ትሁት/ አንልም የሚል ነው፡፡ ከዚህ በኋላ የለመኑትን የማይነሳ የነገሩትን የማይረሳእግዚአብሔር ልጅ እንደሚሰጣቸው መልአኩ ቅዱስ ገብርኤልን ልኮ ደግ ልጅ ትወልዳለችሁ ብሏቸዋል፡፡ በዚህ ጊዜ በፈቀደ አምላክ በብስራቱ መላእክ እምቤታችን ቅድስት ድንግል ማርያም ነሃሴ ፯ ቀን በ፶፻፬፻፹፬ ዓመተ ዓለም ከቅድስት ሐና ተፀነሰች፡፡ በተፀነሰችም ጊዜ ብዙ ድንቅ ተዓምራትን አድርጋለች፡፡ ከእነዚህም ጥቂቶቹን ለመጥቀስ ያህል የሀና አክስት የምትሆን አርሳባን የምትባል አንድ አይና ሴት ነበረች፡፡ የሐናን መፀነስ ለማዳነቅ የሐናን ሆድ ዳሰሰች፡፡ በዚያው እጇ የጠፋው አይኗን ብትነካው ዓይኗ በራላት፡፡ ሌላው ደግሞ የሀና አጎት ሞቶ ወደመቃብር ወስደው አስክሬኑን እንዳሳረፉት ሐና በራስጌ እያለች ስታለቀስ ጥላዋ ቢያርፍበት ተነስቶ ሐና የክርስቶስ አያት መሆኗንና በማህፀኗም ያለችው የክርስቶስ እናት መሆኗን መስክሮ ተመልሶ አርፏል፡፡ ከዚህ በኋላ በ፶፻፬፻፹፭ ዓ.ዓ ግንቦት ፩ ቀን ተወለደች፡፡ በተወለደች በሦስት ዓመቷ ቀደም ሲል የተሳሉትን ስዕለት አስበው ሰው ሳትወድ እህል ሳትለምድ ወደ ቤተእግዚአብሔር ይዘው ሄደው ከህናቱን ተቀበሉን ይህችን ልጅ ለቤተ እግዚአብሔር አገልጋይ እንድትሆን ተስለን ነው የወለድናት አሏቸው፡፡ ካህናቱም ይህች ህፃን ናት ምን እየተመገበች ትኖራለች ብለው ሲጨርሱ መልዐኩ ቅዱስ ፋኑኤል ሰማያዊ ህብስተን ሰማያዊ ፅዋን ይዞ መጥቶ ከመሬት በሰው ቁመት ልክ ከፍ አድረጎ መግቧት ተመልሶ አርጓል፡፡ እነሱም ምግቧን እንዲህ እግዚአብሔር የሚመግባትማ ከሆነ እንዳውም ሰው ከሚኖርበት መኖር አይገባትም በቤተመቅደስ መኖር አለበት ብለው በ፭፲፻፬፻፹፭ ዓ.ዓ ታህሳስ ፫ ቀን ቤተመቅደስ አስገቧት፡፡ ከዚህ በኋላ በቤተመቅደስ መላዕክት እያረጋጓት ፲፪ ዓመት ተቀምጣለች፡፡ ከእናት ከአበቷ ፫ ዓመት በቤተመቅደስ ፲፪ ዓመት ጠቅላላ ፲፭ ዓመት ሲሆናት አይሁድ እድሜዋን ቆጥረው እንደሌሎች ሴቶች መስላቸው ሴት ናትና የሴቶች ልማድ ይመጣባታል፡፡ ስለዚህ ቤተመቅደሳችንን ታረክስብናለች ከቤተ መቅደስ ትውጣ አሉ፡፡ ይህንንም ማለታቸው ከላይ እንደገለፅነው እመቤታችን እንደሌሎች ሴቶች መስላቸው ነው አንጂ እሷስ የአዳምና የሄዋን በደል ያልወደቀባት ከተለዩት ይልቅ የተለየች ከነጹት ይልቅ የነጻች እመቤት ናት፡፡ መጽሀፍ ከእናቷ ይልቅ  ጀምሮ መንፈስ ቅዱስ ጠበቃት ይላልና፡፡ /ሀይማኖት አበው/ በዚህ ጊዜ ሊቀካህናቱ ዘካርያስ እመቤታችን እንደምን ትሆኝ አሏት፡፡ እሷም ትህትና ያላት እመቤት ናትና ወደ እግዚአብሔር አመልክትልኝ እንጂ እኔ ምን አውቃለሁ አለችው፡፡ እሱም ወደ እግዚአብሔር ቢያመለክት እንዲህ አለው፡፡ ከይሁዳ ወገን ሚስቶቻቸው የሞቱባቸውን ወንዶች በትራቸውን ሰብስበህ ፀልይበት አለው፡፡ ቢሰበስብ ፲፱፻፹፭ በትሮችን ሰበሰበ፡፡ ወዲያው ቢፀልይበት ከ፲፱፻፹፭ቱ ብትሮች መካከል አንዲቱ የዮሴፍ በትር ነበረችና በዮሴፍ በትር ላይ ዮሴፍ እጮኛህ ማርያምን ጠብቃት የሚል ተፅፎ ተገኘ፡፡ እጣውን ቢያወጡ ለእርሱ ደርሳለች፡፡ ርግብም በራሱ ላይ አርፋለች፡፡ እነዚህን ሶስት ነገሮች ምልክት አድርገው እንካ ጠብቃት ብለው ሰጥተውታል፡፡ እመቤታችንን እንዲጠብቃት ለዮሴፍ መድረሷ የዮሴፍን ንፅህና ልብ ያሰበውን ኩላሊት ያጨሰውን የሚያውቅ እግዚአብሔር ስለሚያውቅ ነው፡፡ ከዚህ በኋላ ዮሴፍ እመቤታችንን ወደቤቱ ወሰዳት፡፡ ከቤቱም ሲወስዳት እናታቸው ጥላቸው የሞተች አራት ልጆች ነበሩ፡፡ ስማቸውም በማቴ ፲፫÷፶፭ ላይ እንደተገለፀው ዮሳ፣ ስምዖን፣ ይሁዳና ያዕቆብ ይባላሉ፡፡ ወዲያው ዮሴፍ ድግር ጠርቦ በመሸጥ የሚተዳደር ሰው ነበርና እመቤታችንን ከቤቱ አድርሶ ሳይውል ሳያድር እለቱን ድግር ሊሸጥ ወደሩቅ ሃገር ሄዷል፡፡ እመቤታችን ምንስ ቢሆን ሴት አይደለሁም ብላ ገንቦዋን ነጥቃ ልትቀዳ ሄደች ከዚያም የሃገራቸው ውሃ እንደደንቢያ እንደፎገራ የጉድጓድ ውሃ ልትቀዳ ሄደች፡፡ ከዚያም የሃገራቸው ውሃ እንደንቢያ እንደፎገራ የጉድጓድ ውሃ ነበርና ከጉድጓዱ ውሃውን ቀድታ በገንቦዋ እንደሞላች የተጠማ ውሻ እያለከለከ መጣ፡፡ እመቤታችንም አብረዋት ያሉትን ሴቶች ምነው አታጠጡትምን አለቻቸው፡፡ እነሱም አንቺ ስራ ፈቲቱ አጠጭው፡፡ እኛስ ለልጆቻችን ለባሎቻችን እንቸኩላለን አሏት፡፡ እመቤታችን የወርቅ ጫማ ነበራትና የወርቅ ጫማዋን አውልቃ ከገንቦዋ ቀድታ ሰጠችው፡፡ በዚህ ጊዜ ሴቶቹ የጉድጓዱ ውሃ ሩቅ ነው፡፡ ማን ይሞላልሻል አሏት፡፡ እመቤታችንም ውሃ ከላይ እንጂ ከታች አይመጣም አለቻቸው፡፡ ይህን ቃሏን እንደተናገረች ጎሎ የነበረው ገንቦዋ ሞላ፡፡ በዚህ ጊዜ ሴቶቹ ክርስቶስ ይወለዳል ይባላል ከአንቺ ይሆንን ተሸክማ ስትሄድ መልዐኩ ቅዱስ ገብርኤል እጅግም ሽማግሌ እጅግም ጎልማሳ ሳይሆን መካከለኛ ሽበት የተቀላቀለ መስሎ ትፀንሻለሽ አላት፡፡ እመቤታችንም ዞር ብላ አይታ እናትና አባቴን ማለትም አዳምና ሄይዋንን ያሳተ ሰይጣን ሊያስተኝ ነው እያለች እየተደነቀች ወደቤቷ ደረሰች፡፡ ገንቦዋን አውርዳ ለቤተእግዚአብሔር መጋረጃ የሚሆን ከደናግል እስራኤል የተካፈለችው ሀርና ወርቅ ነበር፡፡ ያንን እያስማማች ስትፈትል ለ፪ኛ ጊዜ ትፀንሺያለሽ አላት፡፡ እመቤታችንም ይህ ነገር ደጋገመኝ ብላ ወደ ቤተመቅደስ ሄደች፡፡ በቤተመቅደስ እንዳለች በሉቃ ፩÷፳፮-፴፱ እንደምናየው ዩሐንስ መጥምቅ ከኤልሳቤጥ በተፀነሰ በ፮ኛው ወር በ፭፲፻፭፻ ዓ.ዓ በዘመነ ዮሐንስ መጋቢት ፳፱ አሁን በ፫ ሰዓት ቅዱስ ገብርኤል ቀደም ሲል ከላይ እንዳልነው “ደስ ያለሽ ድንግል ሆይ ደስ ይበልሽ፡፡ ፀጋ የሞላብሽ ሆይ ጌታ ከአንቺ ጋር ነው፡፡ አንቺ ከሴቶች ሁሉ የተባረክሽ ነሽ፡፡ ማለትም በረከተ ስጋ በረከተ ነፍስ የሞላብሽ መርገመ ስጋ መርገመ ነፍሰ የሌለብሽ በረከተ ስጋ በረከተ ነፍስን በማማለድ ለሰው ልጆች የምታሰጭ እነሆ ትፀንሻለሽ ወንድ ልጅም ትወልጃለሽ ስሙንም ኢየሱስ ትይዋለሽ አላት፡፡ እመቤታችንም ሴት ያለወንድ ልጅ እንደማታስገኝ ታውቃለችና ይህንንም ጉዳይ እሷ እንደማታደርገው ስለምታውቅ “ወንድ ስለማላውቅ ይህ እንዴት ይሆናል” አለችው፡፡ መልዐኩም ፅንሷ በመንፍስ ቅዱስ ስራ እንጂ በወንድ ዘር አለመሆኑን ሲገልፅ “መንፈስ ቅዱስ በአንቺ ላይ ይመጣል፡፡ የልዑል ሃይል ይጋርድሻል፣ ስለዚህ ደግሞ ከአንቺ የሚወለደው ቅዱስ የእግዚአብሔር ልጅ ይባላል፡፡” ካላት በኋላ ለማስረጃ ያህል ኤልሳቤጥ ካረጀች ካፈጀች በኋላ መፀነሷንና በጠቅላላ ለእግዚአብሔር የሚሳነው ነገር እንደሌለ አረጋግጦ ነግሯቷል፡፡ እመቤታችንም የእግዚአብሔር ፈቃድ መሆኑን ተረድታ መልዐኩን “እነሆ ባሪያ እንደቃልህ ይሁንልኝ” ብላዋለች፡፡ ይህን ቃሏን ምክንያት በማድረግ በረቂቅ ምስጢር አዋቂ ነኝ ባይ ፍጡር ሊገምተው ሊመረምረው በማይችል ፍጥነት ዩሐንስ ወንጌላዊ በምዕራፍ ፩ ቁ.፩ “ቃልም እግዚአብሔር ነበረ፡፡” ያለው የእግዚአብሔር ቃል በተለየ አካሉ ከስጋዋ ስጋን ከነፍሷ ነፍስን ነስቶ /ወስዶ/ ተፀነሰ፡፡ ዩሐ ፩÷፲፬ “ቃልም ስጋ ሆነ” በማለት የተናገረው ይህንኑ ጉዳይ ነው፡፡ ዮሴፍ እመቤታችን ቅድስት ድንግል ማርያምን በመልዐኩ በቅዱስ ገብርኤል ብስራት ጌታን ስትፀንስ አልነበረም፡፡ ቀደም ብለን እንዳይነው እሷን ከቤቱ አስቀምጦ ሳይውል ሳያድር እለቱን ድግር ሊሸጥ ወደሩቅ ሀገር ሄዶ ነበር፡፡ ከዚህ በኋላ ፫ ወር ያህል ቆይቶ ሲመለስ ዩሐንስ የሚባል ፈላስፋ ወዳጅ ነበረውና ሊጠይቀው መጣ፡፡ ጠይቆት ወደቤቱ ሊሄድ ሲነሳ ሊሸኘው አብሮት ወጣ፡፡ በዚህ ጊዜ ያ ወዳጁ ዮሴፍም “አረ እኔስ እንኳን የገቢር የሃልዮም አላውቅባት” አለው፡፡ ፈላስፋውም “እንግዲያስ ገብተህ ጠይቃት” አለው፡፡ ዮሴፍም ወደ እመቤታችን ሄዶ “ልጄ ሆይ ከማን ፀነሽው” አላት፡
እሷም በማቴ ፩÷፲፰ እንደፃፈው “በመንፈስ ቅዱስ ስራ” አለችው፡፡ ዮሴፍም በመንፈስ ቅዱስ ያለችው ረቀቀበት” እንደረቀቀበትም አውቃ ከቤቱ አጠገብ የወደቀ ደረቅ ግንድ ነበረ፡፡ ያንን ዓለምልማ ከፅጌ /ከአበባ/ ከፍሬ አድርሳ አሳየችው፡፡ “ይህንን እንዲህ ያደረገ ማን ነው?” አለችው፡፡ እግዚአብሔር አላት፡፡ “ታዲያ እኔስ ያለወንድ ዘር እንድፀንስ ቢያደርገኝ ለእግዚአብሔር ምን የሚሳነው ነገር አለ፡፡” ብላው ነገሩን ተረድቶታል፡፡

· ስለጌታ መወለድ

ከዚህ በኋላ ተፀንሶ ፱ ወር ከ፭ ቀን ሲሆን አውግጦስ ቄሳር በሮም ነግሶ በነበረበት ወራት ዓለም በተፈጠረ ዘመን በተቆጠረ በ፭፲፻፭፻፩ ዓ.ዓ በዘመነ ማቴዎስ ታህሣሥ ፳፱ ቀን ማክሰኞ ከሌሊቱ በ፲ ሰዓት በከብቶች በረት ተወለደ፡፡ በከብቶች በረት እንዴት ሊወለድ ቻለ ቢባል ታሪኩን በሉቃስ ፪÷፩-፳፩ የምናየው ሲሆን ከላይ ስሙን የጠቀስነው ንጉስ የመጀመሪያ የህዝብ ቆጠራ እንዲካሄድ አዋጅ አስነገረ፡፡ በዚህ ምክንያት ሁሉም እያንዳንዱ ይቆጠር ዘንድ ወደከተማው ሄደ፡፡ የእመቤታችን ጠባቂ ዮሴፍም ደግሞ ከዳዊት ቤትና ወገን ስለሆነ ከናዝሬት ተነስቶ በገሊላ አውራጃ ወደምትገኝ ወደ ቤተልሔም ከእመቤታችን ከቅድስት ድንግል ማርያም ጋር ይቆጠር ዘንድ መጣ፡፡ ቆጠራውን እንደጨረሱ ወደሃራቸው ሳይመለሱ እመቤታችን የምትወልድበት ሰዓት ደረሰ፡፡ ወዲያውም የበኩር ልጇ መባሉ በቀዳማዊ ልደቱ የአብ የኩር ልጅ እንደተባለ በጥንተ ስሙ ለመጠራት ነው፡፡ ቆላስ ፩÷፲፮-፲፯ “እሱም የማይታይ አምላክ ምሣሌ ነው፡፡ የሚታዩትና የማይታዩትም ዙፋናት ቢሆኑ ወይም ጌትነት ወይም አለቅነት ወይም ስልጣናት በሰማይና በምድር ያሉት ሁሉ በእርሱ ተፈጠረዋልና ከፍጥረታት ሁሉ በፊት በኩር ነው፡፡ ሁሉ በእርሱና ለእርሱ ተፈጥሯል” ይላልና ስለዚህ ነው እንጂ ተከታይ አለው ለማለት አይደለም፡፡ በመጠቅለያም ጠቀለለችው ይላል፡፡ በመጠቅለያም መጠቅለሉ በእለተ አርብ በማቴ ፳፯÷፶፱ “ዮሴፍም ስጋውን ይዞ በንፁህ በፍታ ከፈነው” እንደሚል ዮሴፍና ኒቆዲሞስ እንዲህ በፍታይጠቀልሉሃል /ይገንዙታል/ ስትል ነው፡፡ ፪ኛ- ካህናት ሁልጊዜ በቤተመቅደስ እንዲህ ይጠቀልሉሃል ስትል ነው፡፡ /ስርአት ቅዳሴ/ ፫ኛ አዳምና ሄይዋን የእግዚአብሄርን ትእዛዛት አፍርሰው ከልብስ ብርሀናቸው ከተገፈፉ በኋላ እራቁታቸውን እንደሆኑ አውቀው በበለስ ቅጠል ሰውነታቸውን ሸፍነው ነበርና፡፡ የጌታም ዓላማ አዳምና ሐሄይዋን ከነልጅ ልጆቻቸው  ለማዳን ስለሆነ እርሱም በብርድና በውርጭ ወራት በከብቶች መሃከል ተወልዶ በጨርቅ ተጠቅልሏል፡፡ ስፍራም ስላልነበራቸው በከብቶች በረት አስተኛችው ይላል፡፡ ስለዚህ ሀገራቸውን ትተው ወደሌላ ሀገር በመሄዳቸው ስፍራ አላገኙምና በዚህ ምክንያት በከብቶች ማደሪያ ወለደችው፡፡ በከብቶች ማደሪያ የተወለደበት ምክንያቱ ብዙ ነው፡፡ ሆኖም ግን በአጭሩ ከዚህ በላይ እንደተገለጸው ነው፡፡  
· የጌታችን ግዝረት 

ጌታችን መድሃኒታችን ኢየሱስ ክርስቶስ ሰው ከመሆኑ በፊት ስርዓተ ግዝረትን እንዳዘዘ በዘፍ ፲፯÷፲፩-፲፭ በዘሌ ፲፪÷፪ ላይ እናነባለን፡፡ ሰው በሆነ ጊዜ ደግሞ ህግን የሚያፀና እንጂ የሚያፈርስ አምላክ አይደለምና በተወለደ በ8 ቀን ወደ በቤተ ግዝረት ሄዷል፡፡ ሉቃ ፪÷፳፩ ይኸውም በ፭፲፻፭፻፩ ታህሣስ ፳፱ ማክሰኞ ተወልዶ በተወለደ በ፰ ቀን ጥር ፮ ነው፡፡ ስሙም መልዐኩ ቅዱስ ገብርኤል ለእመቤታችን ገና ሳትፀንሰው ስሙን ኢየሱስ ትይዋለሽ ባላት መሠረት ኢየሱስ ተብሎ የተጠራው በዚሁ ዕለት ጥር ፮ ቀን ነው፡፡ የአገራረዙም ጉዳይ ደግሞ እንደሚከተለው ነው፡፡ ይኸውም በሚገረዙ ህፃናት ህግና ስርዓት መሠረት ገዛሪው ምላጩን አውጥቶ ሊገዝረው ሲል ምላጩ በገዛሪው እጅ እንዳለ ውሃ ሆኗል፡፡ ይህም የሆነበት ምክንያት፣ ፩- የባህርይ አምላክ መሆኑን ለማስረዳት ፪- ደሙ የሚፈሰው ሰው የሆነበትን ምክንያት ለመፈፀም በይሁድ እጅ በዕለተ አርብ በተሰቀለ ጊዜ ብቻ ስለሆነ ነው፡፡ ስርዓቱ ግዝረቱ እንዳይፋለስ ደግሞ ስጋ በተዓምራት ተገዝሮ ተገኝቷል /የጥር ስንክሳርና ሃይማኖተ አበውን ይመልከቱ፡፡
· ጌታችን በአርባ ቀኑ ወደ ቤተመቅደስ ስለመግባቱ 

ከዚህ ቀደም ብለን እንደተናገርነው ጌታችን ኢየሱስ ክርስቶስ ህግን ሰሪም ፈፃሚም በመሆኑ በተወለደ በ፵ኛው እለት የካቲት ፰ቀን በኦሪት ስርዓት መሰረት ሁለት የርግብ ግልገል /ዋኖስ/ በመያዝ እመቤታችን ቅድስት ድንግል ማርያም ወደቤተመቅደስ ይዛው ገብታለች፡፡ ሉቃ ፪፤ ፳፪፡፡ ይህም ህግ ሰው ከመሆኑ በፊት በዘሌ ፲፪ አዞት የነበረው ህግ ነው፡፡

· ሰበአሰገል /የጥበብ ሰዎች/ ለጌታችን ግብር ስለመገበራቸው፡-
ማቴ ፪÷፲፫ ተመዝግቦ እንደምናገኘው ሰብዓሰገል የተባሉት ከምስራቅ ሃገር ጌታቸን የተወለደ ዕለት ከሃገራቸው ተነስተው በተወለደ በ፪ ዓመቱ “የተወለደው የአይሁድ ንጉስ ወዴት ነው? ኮከቡን በምስራቅ አይተን ልንሰግድለት መጥተናልና” እያሉ ከምስራቅ ወደ ኢየሩሳሌም መጡ፡፡ በዘመኑ የገሊላ ክፍለሃገር ንጉስ የነበረው ሄሮድስም በላዬ ላይ ምን ዓይነት ንጉስ ተወለደ ብሎ ደነገጠና የካህናት አለቆችንና የህዝቡን ፃፎች ሰብስቦ “ንጉስ ክርስቶስ የሚወለደው ወዴት ነው?” ብሎ ጠየቃቸው፡፡ እነሱም በትንቢተ ሚልኪ ፭÷፪ ጀምሮ ክርስቶስ በይሁዳ ቤተልሔም እንደሚወለድ የተነገረውን ትንቢት ጠቅሰው ነገሩት፡፡ ከዚህ በኋላ ሄሮድስ ሰብዓሰገልን በስውር ጠርቶ ኮከቡ መቼ እንደታያቸው ከእነሱ በጥንቃቄ ተረዳ፡፡ ሄሮድስ ኮከቡ የታየበትን መጠየቁ ጌታችን በተወለደበት ቀን ስለሆነ ነው፡፡ ስለዚህ ከላይ እንዳልነው ኮከቡ በታያቸው ዕለት ተነስተው በ፪ ዓመታቸው ደርሰዋልና ጌታችን ከተወለደ ፪ ዓመቱ መሆኑን ተረድቷል፡፡ ወዲያው ሰብዓሰገል ወደጌታችን ሲሄዱ ጌታችንና እመቤታችን ካሉበት በደረሱ ጊዜ ኮከቡ ቆመ፡፡ ሰብዓሰገል ኮከቡ መቆሙን አይተው ደስ አላቸው፡፡ ለምን ቢባል በኮከቡ መቆም መድረሳቸውን ተረድተዋልና ነው፡፡ ኮከቡም ከቆመበት ቤት ሲገቡ ህፃኑንና እመቤታችን ቅድስት ድንግል ማርያምን አዩአቸው ወድቀውም ሰገዱለት” ሳጥናቸውንም ከፍተው እጅ መንሻ ወርቅ፣ እጣንና ከረቤ አቀረቡለት፡፡ ይኸውም ወርቅ ማቅረባቸው ንጉስ ነህ ሲሉ፣ እጣን ማቅረባቸው አምላክ ነህ ሲሉ፤ ከርቤ ማቅረባቸው ምንም ንጉስም አምላክም ቀድሞም ያልተፈጠርክ በኋላም የማታልፍ ብትሆን በለበስከው ስጋ በፈቃድህ መራራ ሞትን ትሞታለህ ሲሉ ነው፡፡ ከዚህ በኋላ ሄሮድስ ጌታችንን ለመግደል አስቦ በተንኮል ሰብአሰገልን እናንተ ሄዳችሁ ሰግዳችሁለት ኑ እና እኔም ደግሞ እሰግድለት ዘንድ ወደ እኔ መጥታችሁ ያለበትን እንድትነግሩኝ ብሏቸው ነበርና መልዐኩ ወደ ሄሮድስ እንዳይመለሱ በህልም ነግሯቸው በሌላ መንገድ ወደሃገራቸው ተመልሰዋል፡፡

· ሰለጌታችን ስደት 

ሰብአሰገል ሄሮድስ ወደ እኔ መጥታችሁ እንድትነግሩኝ ያለው በተንኮል እንደሆነ በመልዐኩ ተረድተው በሌላ መንገድ እንደሄዱ ንጉስ ሄሮድስ አውቆ በጣም ተበሳጨ፡፡ ወዲያው ከሰበዓሰገል የተረዳው የ፪ዓመት ልጅ መሆኑን ነበርና በቤተልሔም አውራጃ ያሉትን የሁለት ዓመት ህፃናትን ልብስ ቀለብ እሰጣለሁና ሰብስቧቸው ብሎ አዋጅ አሳወጀ፡፡ በአዋጁም ምክንያት ያለው ልጁን የሌለው እየተዋሰ ከ፲፬ እልፍ በላይ የሚሆኑት ህፃናት ተሰብስበዋል፡፡ በዚህ ጊዜ ሄሮድስ ሰራዊቶቹን የህፃናቱን አንገት እንዲቀሉ /እንዲቆርጡ/ አዝዞ የተሰበሰቡትን ህፃናት በሙሉ አስፈጅቷል፡፡ ይህንንም ማድረጉ ከዚህ ሁሉ አንዱ እኔ የምፈልገው ይሆናል ብሎ ነው፡፡ እሱ በአላዋቂነቱ ይህን ይበል እንጂ ገና ሃሣቡን ሲያስብ መልዐከ ቅዱስ ገብርኤል ለዮሴፍ በህልም ተገልፆ “ሄሮድስ ህፀኑን ሊገድለው ይፈልጋልና ተነሳ ህፃኑንና እናቱን ይዘህ ወደ ምድረ ግብፅ ሽሽ፡፡ ተመለስ ብዬ እስከምንግርህም በዚያ ቆይ፡፡” ብሎት አለም ተፈጥሮ ዘመን ተቆጥሮ በ፭፲፻፭፻፪ ዓመት ከ፭ ወር ሲሆን ግንቦት ፳፬ ቀን ወደ ምድረ ግብፅ ሸሽቷል፡፡ ጌታችን ወደ ግብፅ መሸሹ /መሰደዱ/፡- 

፩. በትንቢተ ሆሴእ ፲፩÷፩ ላይ “ልጄን ከግብፅ ጠራሁት፡፡” ያለውን ትንቢት ለመፈፀም ነው፡፡ 

     ፪. ግብፅ እንደሚታወቀው ሁሉ የአየር ንብረቷበጣም ሞቃትና በረሃማ ነው፡፡  ጌታችንም ሰው የሆነው በሲኦል በረሃ የወደቀ ሰው አዳምን ለማዳን ነውና ስለዚህ ነው፡፡
፫. ሃይማኖታችሁን ካዱ፣ ለጣኦት ስገዱ የሚል ከሀዲ ንጉስ ተጠራጣሪ ጳጳስ   በሃገራችሁ በተነሳባችሁ ጊዜ ሃገራችሁን ትታችሁ ወደሌላ ሃገር ሽሹ ለማለት ለአብነት ነው፡፡

ከዚህ በኋላ በግብፅ ምድር ፫ ዓመት ከ፮ ወር ከቆየ በኋላ የሄሮድስን መሞት መልዐኩ ለፃድቁ ዮሴፍ በህልም ተገልፆ “ህፃኑን ሊገድለው የፈለገው ሄሮድስ ሞቷልና ወደሃገርህ ተመለስ” ብሎ ነግሮት ህፃኑንና እናቱን ይዞ ወደ ምድረ እስራኤል ገባ፡፡ ምድረ እስራኤልም ገብቶ ናዝሬት ከምትባል ሃገር ኖረ፡፡ ከዚያም አደገ፡፡ ማቴ ፪÷፲፱ ጌታችን ስርዓተ ኦሪትን ሳያፋልስ በዘፀ ፳÷፲፪ ላይ “እናትህና አባትህን አክብር” ብሎ ባዘዘው መሠረት ለእናቱና ለዘመዶቹ እየታዘዘ በየጥቂቱ ብሎ አደገ፡፡ ሉቃ ፪÷፶፩-፶፪፡፡ እንዲህ እያለ ፴ ዓመት ሲሆነው፣

፩ኛ/  በአካል ሶስት መሆኑንና የአብ የባህርይ ልጅ መሆኑን ለማስመስከር

፪ኛ/  ዲያቢሎስ በአዳምና በሔይዋን መከራ ባፀናባቸው ጊዜ መከራውን አቅልልን ቢሎት የባርነት ስማችሁን ፅፋችሁ ስጡኝ ብሏቸው አዳም የዲያቢሎስ ባሪያ ሔይዋን የዲያቢሎስ ባርያ ብለው እብነሩካም በሚባል ነገር ፅፈው ሰጥተውት ያንን ዲያቢሎስ አንዱን በዮርዳኖስ አንዱን በሲኦል ጥሎት ነበርና በዮርዳኖስ የጣለውን የአዳምና የሔይዋን የሰይጣን ተገዥነት ደብዳቤ ለመደምሰስ በዮርዳኖስ ወንዝ በዮሐንስ መጥምቅ እጅ ዓለም በተፈጠረ ዘመን በተቆጠረ በ፭፲፻፭፻፴፩ ዓ.ዓ በዘመነሉቃስ ጥር ፲፩ ቀን ማክሰኞ ከሌሊቱ በ፲ ሰዓት ተጠምቋል፡፡ ማቴ ፫÷፲፫-፲፯፣ ማር፩÷፱-፲፩፣ ሉቃ ፫÷፳፩-፳፫፡፡ በሰላሣ ዓመቱ መጠመቁ ደግሞ፣

· አዳም በአንድ ጊዜ በዚህ ምድር ሲገኝ የ፴ ዓመት እድሜ ያህል ጎልማሣ ሆኖ ነበር የተፈጠረው፡፡ ስለዚህ ጌታችን ሰው የሆነው አዳምን ለማዳን እንደመሆኑ መጠን አዳም የ፴ ዓመት ጎልማሣ ሆኖ ተፈጥሮ ያስወሰዳትን ልጅነት ለማስመለስ በህቱም ድንግልና ተወልዶ በየጥቂቱ ብሎ አድጎ በ፴ ዓመቱ ተጠመቀ፡፡

·    መንፈሣዊ ነገርን ስናደርግ ለምሣሌ ምንኩስናን ክህነትን ምናኔን የመሳሰሉትን ስትፈፅሙ ከ፴ ዓመት በላይ እንጂ ከ፴ ዓመት በታች አታድርጉ ለማለት ነው፡፡ 
· ምክንያቱም ከ፴ ዓመት በታች ያለ እድሜ አእምሮ የሚረጋጋበት ባለመሆኑ ስህተት  ውስጥ እንዳንወድቅ ነው፡፡ ከተጠመቀም በኋላ ሳይውል ሳያድር እለቱም ገዳመ ቆሮንቶስ ገብቶ ፵ መዓልትና ፵ ለሊት በመፆም ስርዓተ ፆምን በተግባር አስተምሮናል፡፡ በፆሙም ጊዜ በሦስት የሃጢያት አለቆች ማለትም በስስት፣ በትዕቢት ገንዘብ በመውደድ ዲያቢሎስ ቢፈትነው በሦስት የምግባር አለቆች በትህትና በትዕግስት ገንዘብ በመጥላት ድል አድርጎታል፡፡ ማቴ ፬÷፩-፲፪ ፡፡ ይህንንም ማድረጉ በእሱ ለምናምን ለእኛ ፆምን ስንፆም የተለያዩ ፈተናዎች ቢደርሱብን ፈተናዎችን በድል መጎናፀፍ እንደሚገባን ለመስገንዘብ ነው እነጂ እሱስ መፆምም መፈተንም የሌለበት የባህርይ አምላክ ነው፡፡ በፆሙ ጊዜ ተርቦ መታየቱም የሚራብ የሚጠማ ስጋነ እንደለበሰ ለማስረዳት ነው፡፡ ፆሙንም ከፈፀመ በኋላ ወንጌልን በቃልና በተግባር አስተምሯል፡፡ ይኸውም በቃል ስንል በማቴ ፬÷፲፯ ጀምሮ ያለውንና የመሳሰለውን ነው፡፡ በተግባር ስንል ደግሞ ተዓምራትን፣ ፀሎትንና ትህትናን ያጠቃልላል፡፡

ሀ. ተዓምራት፣ በቃና ዘገሊላ በሰርግ ቤት ተገኝቶ ውሃን ወይን ጠጅ ማድረግ ዩሐ ፪÷፩፣ ለምፃሞችን ማንፃት ማቴ ፰÷፳፮፣ ህብስትን ማበርከት ማቴ፲፬÷፲፮-፳፪፣ አጋንንትን ለሰዎች ማውጣት ማቴ ፰÷፳፰-፴፬፣ እውራንን ማብራት የሐ ፱÷፩-፲፪፣ ሙታንን ማስነሳት ዩሐ ፲፩÷፴፰-፵፭፣ በሽተኞችን ከልዩ ልዩ ደዌ መፈወስ የሐ ፭÷፫-፲፣ ማቴ ፱÷፴፭-፴፯፣ ብርሃነ መለኮቱን መግለፅ ማቴ ፲፯÷፩-፱…

ማስገንዘቢያ፡- ይህ ከዚህ በላይ ስለጌታችን ተዓምራት ማድረግ የጠቀሰው ምዕራፍና ቁጥር ለጥቆማ ያህል ሲሆን ከመፅሐፍ ቅዱስ ግርጌ የማጣቀሻ ቁርኝት እያያችሁ እንድትጠቀሙና የጌታችንን ተዓምራት በሚገባ እንድትረዱ እናሳስባለን፡፡ ሌላው ደግሞ ጌችን ኢየሱስ ክርስቶስ ይህን ሁሉ ተዓምራት እያደረገ ወንጌልን ማስተማሩ አምላክነት የባህርይው መሆኑን ለማስረዳት ነው፡፡

ለ. ፀሎት፣ የምስጋና ፀሎት ማቴ ፲፩÷፳፭-፳፯፣ ሉቃ ፲÷፳፩-፳፩ የበረከት ፀሎት ማቴ ፲፬÷፲፱፡፡ ሌላውን በቁርኝት ይመልከቱ፡፡ 



የልመና ፀሎት፡-
የሐ ፲፯÷፩-፳፮
       የይቅርታ ፀሎት፡- 
ሉቃ ፳፫÷፴፬ 


     የፈተና ጊዜ ፀሎት፡- ማቴ ፳፮÷፴፮-፵፮፡፡ ሌላውን በቁርኝት ይመልከቱ 


     የመከራ ጊዜ ፀሎት፡- ማቴ ፳፯÷፵፮

ማስገንዘቢያ፡- ጌታችን ይህን ከዚህ በላይ በምዕራፍና በቁጥር የተገለፀውን ፀሎት መፀለዩ ስለ ሁለት ታላላቅ ጉዳዮች ነው፡፡

 ፩. አለምን ካለመኖር ወደ መኖር አምጥቶ የፈጠረ የባህርይ አምላክ ሲሆን የፈጠረውን  ስጋ እንደተዋሐደ ለማስረዳት ሲል ሰው ሊፀልየው የሚገባውን ፀሎት ፀልዩልኝ፡፡

  ፪. እናንተም እንዲህ ፀልዩ ብሎ በተግባር ዕኛን ለማስተማር አብነት ለመሆን ነው፡፡

ሐ. ትህትና፣ የደቀመዛሙርቱን እግር ማጠብ የሐ ፲፫÷ ፬-፲፰፣ በፈቃዱ የሰውን ስጋ የለበሰ ኢየሱስ ክርስቶስ ዝቅ ብሎ የደቀመዛሙርቱን እግር ማጠቡ ለእኛ ለአማኞች ትህትናን በተግባር ለማስተር ነው፡፡ ይህን ከላይ በተጠቀሰው ምዕራፍ በቁ ፲፬ “እንግዲህ እኔ ጌታና መምህር ስሆን እግራችሁን ካጠብኩ እናንተ ደግሞ እርስ በእርሳችሁ እግራችሁን ትጠጣጠቡ ዘንድ ይገባችኋል፣ እኔ ለእናንተ እንዳደረግኩ እናንተ ደግሞ ታደርጉ ዘንድ ምሣሌ ሰጥቻችኋለሁና” በማለቱ ይታወቃል፡፡

     ማጠቃለያ፣ ጌታችን ወንጌልን በቃልም በተግባርም ካስተማረ በኋላ ሰው የሆነበትን ዓላማ ለመፈፀም በመስቀል ተሰቅሎ፣ ዩሐ ፲፱÷፲፯-፳፭ እሱም ነፍሱን በገዛ ስልጣኑ ከስጋው ለይቶ ዩሐ ፲፱÷፴-፴፩ ስጋውን ለምግባችን ደሙን ለመጠጣችን ለእኛ አድሎ ማቴ ፳፮÷፳፮ ዩሐ ፮÷፶፫-፶፯ በአካለ ስጋ ዮሴፍና ኒቆድሞስ በሚባሉ ደጋግ ሰዎች ተገንዞ ወደመቃብር ወርዶ ዩሐ፲፱÷፴፰-፵፪፣ በአካለ ነፍስ ወደ ሲዖል ሄዶ 1ኛ ጴጥ ፫÷፲፰-፳፣፭፲፻፭፻፴፫ ዘመን በሲኦል የተጣሉትን ነፍሳት ነፃ አውጥቶ፣ ዲያብሎስ በሲኦል የጣለውን የእዳ ደብዳቤ አጥፍቶ፣ በ፫ኛው ቀን ነፍስና ስጋውን አዋህዶ ተነስቶ ማቴ ፳፰፣ ማር ፲፮፣ ሉቃ፣ ዩሐ ፳ በትንሳኤው የእኛን ትንሳኤ ገልፆ ፩ኛ 
     ቆሮ ፲፭÷፳-፳፬  በተነሣ በ፵ኛው ቀን አርጎ ሉቃ ፳፬÷፵፱-፶፫/ ማር ፲፮÷፲፱-፳፣ በእርሱ እርገት የእኛን እርገት አስታውቆ ሰው የሆነበትን ተግባር ፈፅሟል፡፡ ሚስጢረ ስጋዊ በጭሩ እስከዚህ ድረስ ነው፡፡




፫.፫  ምስጢረ ጥምቀት 

ምስጢረ ጥምቀት ማለት በዩሐ ፫÷፭ እንደምናየው እኛ ከስላሴ በፀጋ የምንወለድበት ምስጢር ማለት ነው፡፡ ምስጢር መባሉም ከስላሴ በፀጋ ስንወለድ በውሃ አማካኝነት ነው፡፡ ይሁን እንጂ ልደታችን እንዴት እንደሆነ አይታወቅምና ስለዚህ ነው፡፡ ሌላው ደግሞ ዳግም ልደት ማለት ነው፡፡ ዳግም ልደት ሲባል ደግሞ በዩሐ ፫÷ ፫ “ሰው ዳግመኛ ካልተወለደ የእግዚአብሔርን መንግስት ሊያይ አይችልም” ያለው ነው፡፡ ይህንንም ሲል ሁለተኛ ከእናት ከአባት መወለድን ሳይሆን በውሃ መነከር ምክንያት ከስላሴ የፀጋ ልደት የምንወለደው ነው፡፡ ስለዚህ ነው ጌታ በዩሐ “ሰው ከውሃና ከመንፈስ ቅዱስ ካልተወለደ በቀር ወደ እግዚአብሔር መንግስት ሊገባ አይችልም” ያለው፡፡ ዳግም ልደትን ከስላሴ ለመወለድ የምንጠመቅበትም ውሃ በዩሐ ፲፱÷፴፬ እንደተዘገበው ጌታ በተሰቀለ ጊዜ ነፍሱን ከስጋው በገዛ ስልጣኑ በለየበት ሰዓት አንድ አይሁዳዊ ቀኝ ጎኑን በጦር ወጋው፡፡ በዚህ ጊዜ ከቀኝ ጉኑ እንደ “ለ” ፊደል ሆኖ ደምና ውሃ ፈሷል፡፡ ይህም ደሙ ለመጠጣችን ሲሆን ውሃው ለጥምቀታችን /ለዳግም ልደታችን/ የሚሆን ነው፡፡ ስለዚህ የምንጠመቅበት ውሃ ከጌታ ቀኝ ጎን የፈሰሰው ነው፡፡ ለዚህም አስቀድሞ ትንቢት ተነግሮአል፡፡ ትንቢቱም “የጠራ ውሃ አፈስባችኋለሁ፣ ትጠሩማላችሁ፡፡ ከእርኩሰታችሁም ሁሉ አነፃችኋለሁ”የሚል ነው፡፡ ትንቢት ሕዝ ፴፮÷፳፭ ይህም ሲተረጎም ከቀኝ ጎኔ በተገኘው በንፁህ ውሃ አጠምቃችኋለሁ፡፡ ከሃጢያታችሁም ትነፃላችሁ፣ ከስላሴ በፀጋ ትወለዳለችሁ ማለት ነው፡፡
· የጥምቀት ጊዜ 

ስርዓት ጥምቀቱን የምናከሂድበት ጊዜም ወንዶች በተወለዱ በ፵ ቀን ሴቶች በተወለዱ በ፹ ቀን ነው፡፡ ወንዶች በተወለዱ በ፵ ቀን መጠመቃችሁ የመጀመሪያ ሰው አዳም በተፈጠረ በ፵ ቀኑ ከስላሴ የፀጋ ልጅነት አግኝቶ ገነት ገብቷል፡፡ ሴቶች በተወለዱ በ፹ ቀን መጠመቃቸው ደግሞ ሔይዋን በተፈጠረች በ፹ ቀኗ እንደአዳም ከስላሴ የፀጋ ልጅነትን አግኝታለችና ስለዚህ ነው፡፡ ለዚህም መፀሐፍ ቅዱስ እንዲህ ይላል፡፡ “በተፈጠረባት ምድር ለአዳም አርባ ቀን ከተፈፀመለት በኋላ ይገዛት ይጠብቃትም ዘንድ ወደገነት አስገባው፡፡ ሚስቱንም በሰማንያ ቀኗ አስገባት፡፡” መዕ ኩፋሌ ፩÷፱-፲፡፡ እንግዲህ ከላይ እደገለፅነው አዳም አስከ ፵ ቀን ቆይቶ ገነት መግባቱ ማን እንደፈጠረው ተመራምሮ እግዚአብሔር መሆኑን ያወቀችው በ፹ኛው ቀን ነውና ስለዚህ ነው፡፡ ይህ ስርዓት በኦሪቱ ይከናወን ነበር፡፡ ለምሳሌ በዘሌ ፲፪÷፲፮ እንደምናየው ወንዶች በተወለዱ በ፵ ቀናቸው ሴቶች በተወለዱ በ፹ ቀናቸው ወደ ቤተ እግዚአብሔር ተወስደው መስዋዕት ይሰዋላቸው ነበር፡፡ እኚህም የኦሪት ህፃናት ይህ ከላይ ያለሆነው በተፈፀመላቸው ጊዜ የእግዚአቭሔር ወገኖች ተብለው ይጠሩ ነበር፡፡ ከእግዚአብሔር የረድኤት መንፈስ ይቀበላሉ፡፡ ሌላው ደግሞ የ፵ እና የ፹ ቀን ህፃናት ወደቤተክርስቲያን ሄደው ጥምቀት እንደሚያጠምቁ ትንቢት ተነግሯል፡፡ ትንቢተም “ወንዶች ልጆችሽን በክንዳቸው ያመጡአቸዋል፡፡ ሴቶች ልጆችሽንም በጫንቃቸው ላይ ይሸከሟቸዋል፡፡” ትንተቢተ ኢሳ ፵፱÷፳፪፡፡ ይህም ሲተረጎም ኢሳያስ ይህን የተናገረው ለጊዜው ወደኦሪቱ ቤተመቅደስ ሄደው መስዋዕት ስለሚሰዋላቸው ስለኦሪቱ ህፃናት ሲሆን ፍጻሜው ግን በሃዲስ ኪዳን የሚወለዱት ህጻናት በ፵ በ፹ ቀናቸው ወደቤተክርሲቲያን በእናታቸው ጀርባና ክንድ ተይዘው ሄደው ስለሚጠመቁት ህፃናት ነው፡፡ 

ስለዚህ ከዚህ በላይ በተዘረዘሩት ምክንያቶች ቤተክርስቲያናችን ወንዶችን በተወለዱ በ፵ ቀናቸው ሴቶችን በተወለዱ በ፹ ቀናቸው ታጠምቃቸዋለች፡፡ ምነው ማርቆስ ፻፮÷፻፮ “ያመነ የተጠመቀ ይድናል” በማለት ፊት እምነት እንደሚቀድም ያመነ ብሎ ከጥምቀት እምነትን አስቀድሟል፡፡ አዳምና ሔይዋንም በ፵ና ፹ ቀን የቆዩት እምነታቸው ኢስኪፈፀም ነው፡፡ ካመኑም በኋላ ልጅነትን አግኝተው ገነት ገብተዋል፡፡ እኚህ የ፵ና የ፹ ቀን ህፃናት ምን ያውቃሉና ልጅነት ለማግኘት ይጠመቃሉ ቢሉ መልሱ በአጭሩ እንደሚተከለው፡፡ ነው፡፡ በ፵ በ፹ ቀን የሚጠመቁበት ምክንያት ከላይ 
የተዘረዘረው እንዳለ ሆኖ ለእምነታቸው መቅድም ግን ቤተክርስቲያናችን ስርዓት አላት፡፡ ይኸውም ለወንዱ ክርስትና አባት ለሴቷ ክርስትና እናት አሏቸው፡፡ እኚህም ክርስትና አባትና እናት በሚጠመቁት ህፃናት ተገብተው /ተወክለው/ ህፃናቱ ሊሉት የሚገባውን ህፃነናቱ ከመጠመቃቸው በፊት ይሉላቸዋል፡፡ አባባሉም፣

፩/ ሰይጣን ሆይ እክድኃለሁ የሚል ነው፡፡ ይህን ሲሉም የህፃናቱን ፊት ወደ ምዕራብ አዙረው የቀኝ እጃቸውን አውራ ጣት በቀኝ እጃቸው፣ የግራ እጃቸውን አውራጣት በግራ እጃቸው ይዘው ነው፡፡ ወደ ምዕራብ ማዞራቸው ምዕራብ የዲያብሎስ ምሳሌ ስለሆነ ነው፡፡

፪/ የህፃናቱን ፊት ወደምስራቅ መልሰው እጃቸውን ከህፃናቱ ግንባር ላይ አድርገው ክርስቶስ አምላኬ ሆኖ አምንብኋለሁ ይላሉ፡፡ ይህንንም ሦስት ሦስት ጊዜ ይላሉ፡፡ /መፅሐፈ ክርስትና ይመልከቱ/ ይህንንም አባባል ተጠማቂዊች ህፃናት የሚሉት ነበር፡፡ ነገር ግን ህፃናቱ ይህን ማለት ስለማይችሉ ወኪሎቻቸው ይሉላቸዋል፡፡ ክርስትና አባትና ክርስትና እናትም ልጆቻቸውን ተከታትለው ማስተማር አለባቸው፡ ትልቁ ስራቸውና እነሱንማ ያስፈለገበት ምክንያት ይኸው ነውና፡፡ 

የምንጠመቅበትም ውሃ ከላይ እንደገለፀነው በዕለተ አርብ ከጌታ ቀኝ ጎን የፈሰሰው ውሃ ነው፡፡ አሁን እንዴት ይገኛል ቢሉ ካህናቱ ስራዓተ ፀሎቱን አድርሰው በመጨረሻም የስላሴን ስም ጠርተው ውሃውም ሲባርኩት ውሃው ተለውጦ ከጌታ ቀኝ ጎን የፈሰሰ የጎን ውሃ ይሆናልና መገናኛው በዚህ ሁኔታ ነው፡፡ ምስጢረ ጥምቀት በአጭሩ ከዚህ በላይ እንደተገለፀው ነው፡፡

፫.፬ ሚስጢረ ቁርባን 

ምስጢረ ቁርባን ስለ ጌታች ስለመድሃኒታችን ኢየሱ ክስርስቶስ ስጋና ደም የምንማርበት ክፍል ነው፡፡ ምስጢረ ቁርባን ማለት በነፃ በምዕመናን የሚሰጥ የስጋውን የደሙ ምስጢር ማለት ነው፡፡ ምስጢር መባሉ ካህኑ ህብስቱን በፃህል ወይን በፅዋ አድርጎ ስርዓቱን አድርሶ ሲባርከው ህብስቱ ተለውጦ ስጋ አምላክ፣ ወይኑ ተለውጦ ደመ አምላክ ወደ መሆን ይለወጣል፡፡ ስሆነም የበቁ ቅዱሳን እንኳ መለወጡን እንጂ ሲለወጥ አያይቱምና ስለዚህ ነው፡፡ ሌላው ደግሞ ቁርባን ማለት ወደ እግዚብሔር መቅረብ ማት ነው፡፡ 

ጌታችን ኢየሱስ ክርስቶ አርብ ሲሰቀል ሃሙስ ማታ ለበረከት ያመጡለትን ህብስትና ወይን ባርኮ ፍፁም ደሙ አድርጎ ለውጦ “እንካችሁ ይህ ስጋዬ ነው፡፡ ደሙንም አንስቱ አመሰግኖ ሁላችሁ ከእርሱ ጠጡ፡፡ ስለብዙዎች ኃጢያት ይቅርታ የሚፈስ የሃዲስ ኪዳን ደሜ ይህ ነው” ብሎ ለደቀመዛሙርቱ ሰጥቶአቸዋል፡፡ ማቴ ፳፮-፴፡፡ ስለዚህ ይህ እስከ እለተ ምፅአት እየተሰዋ እማኞች በሙሉ የሚቀበሉት ስጋና ደም ይኸው በዕለተ ሐሙስ ጌታችን አስቀድሞ ከሞቱ በፊት ለውጦ ለደቀ መዛሙርቱ የሰጣቸው ነው፡፡ ሳይሰቀል አስቀድሞ ስጋውና ደሙን መስጠቱ በተሰቀለ ጊዜ ከደቀመዛሙርቱ ጋር ተገናኝቶ ስርዓተ ቁርባኑን ለማከናወን ጊዜ የሌለው ስለሆነና ከዚያም በኋላ እንዳይሰጣቸው ፈጥኖ ስለሚነሣ ነው፡፡ ሐዋርያትም ሲያስተምሩ በሉቃ ፳፪÷፲፪-፳ መታሰቢያዬን አድርጉ  ባለቸው መሠረት ሞቱንና ትንሣኤውን እያሰበ ህብስቱንና ወይን አቅርበው በፀሎት ለውጠው ፍፁም ስጋውና ፍፁም ደሙ እንዲሆን እያደረጉ ለአማኞቹ ያቀብሉ ነበር፡፡ ፩ኛ ቆሮ ፲÷፲፮ “የምንባርከው የበረከት ፅዋ ከክርስቶስ ደም ጋር ህብረት ያለው አይደለምን?’’ የምንቆርሰውስ ህብስት ከክርስቶስ ስጋ ከክርስቶስ ደም ጋር ህብረት ያለው አይደለምን?’’ በማለት ሃዋርያት ጌታችን ኢየሱስ ክርስቶስ እንዳሳያቸው ስጋውን እና ደሙን ለምዕመናን የሚያቃብሉ መሆናቸውን ቅዱስ ጳውሎስ አረጋግጧል፡፡ በዚህ መሰረት ቤተክርስቲያናችን ህብስትና ወይኑ በፀሎተ ቅዳሴ ተለውጦ ፍፁም ስጋውና ደሙ እንዲሆን በማድረግ ለአማኞች በየጊዜው ትሰጣለች፡፡ ስጋውን ያልበላ ደሙን ያልጠጣ ክርስቲያን ክርስቲያን ነኝ ማለቱ ብቻ ሊያድነው እንደማይችልና ዘላለማዊ ህይወትም እንደማይኖረው ጌታችን ኢየሱስ ክርስቶስ በዮሐንስ ወንጌል ፮ ÷፶፪-፶፱ ላይ አረጋግጧል፡፡ ስጋውንና ደሙን በምንቀበልበት ጊዜ ደግሞ ከኃጢአት ነጽተን እንደሚያድነንም አምነን መቀበል እንደሚገባን ሳይገባን ብንቀበለው ግን እዳ እንደሚሆንብን ሐዋርያው ቅዱስ ጳውሎስ በ1ኛ ቆሮ ፲፩÷፳፯-፴ ባለው ቃል አስጠንቅቆናል፡፡ ቃሉም እንዲህ ይላል፡፡ “ስለዚህ ሳይገባው ይህን ህብስት የበላ ወይም የጌታን ጽዋ የጠጣ ሁሉ የጌታ ስጋን ደም አለበት እዳ አለበት፡፡ ሰው ግን ራሱን ይፈትን፡፡ እንዲሁም ከህብስቱ ይብላ፣ከጽዋው ይጠጣ፡፡ ሳይገባው የሚበላና የሚጠጣ የጌታን ስጋ ስለማይለይ ለራሱ ፍርድ ይበላልና ይጠጣልምና፡፡” ስለዚህ ያለስጋውን ያለደሙ ዘላለማዊ ህይወት እንደሌለ አውቀን ስጋውንና ደሙን ንጹህ ሆነን ባንቀበለው ደግሞ እዳ እንዳለብን ተረድተን አማራጫችን የዘላለም ህይወት መውረስ ሆኖ ከልዩ ልዩ ሀጢአት እርቀን ስጋውንና ደሙን መቀበል እንዳለብን የምስጢረ ቁርባን ትምህርት ይመክረናል፡፡ ምስጢረ ቁርባን ከረጅም በአጭሩ ከዚህ በላይ የተገለጸው ነው፡፡

   ፫.፭ ምስጢረ ትንሳኤ ሙታን
ትንሳኤ ሙታን ማለት ሙቶ ኖሮ መነሳት ማለት ነው፡፡ ምስጢር መባሉ ደግሞ ሙቶ ኖሮ መነሳት በፍጡር አእምሮ የማይመረመር ስውር ነገር በመሆኑ ነው፡፡ ይኸውም ሙታን ከተነሱ በኋላ እንጂ እንዴት እንደሚነሱ አይታወቅምና፡፡ ፩ኛ ቆሮ ፲፭÷፲፪ 

በምስጢረ ስጋዌ ትምህረታችን መግቢያው ላይ እንደተማርነው ሞትን የሰው ልጅ በፈቃዱ ያመጣው እንጂ እግዚአብሄር ሰውን ለሞት እልፈጠረም ነበር፡፡ መዕ ጥበብ ፪÷፲፫-፲፬ ውን ሞትም እንዴት አመጣው ቢባል በዘፍ ፪÷፲፮ ላይ እንደምናየው” እግዚአብሄር አምላክም ሰውን እንዲህ ብሎ አዘዘው፡፡ ከገነት ዛፍ ሁሉ ትበላለህ፣ ነገር ግን መልካሙንና ክፉውን ከሚያሳውቀው ዛፍ አትብላ፡፡ ከእርሷ በበላህ ቀን ሞትን ትሞታለህና” ብሎ እግዚአብሄር አዳምን ቢያስጠነቅቀው ዘፍ ፫÷፩-፯ እንደመዘገበው ዲያብሎስ በእባብ ስጋ ተሰውሮ እግዚአብሔር ያዘዘውን ትዕዛዝ ለማስጣስ “ሞትን አትሞቱም ከእርሷ በበላችሁ ቀን አይኖቻችሁ እንደሚከፈቱ እንደ እግዚአብሔርም መልካሙንና ክፉውን የምታውቁ እንድትሆኑ እግዚአብሔር ስለሚያውቅ ነው” ቢላቸው እውነት መስሏቸው ተታለው ያልታዘዙትን በሉ፡፡ በዚህ ምክንያት እግዚአብሔር የተናገረውን የማያስቀር የሚያደርገውን የማይናገር እንደመሆኑ መጠን ዘፍ ፫÷፲፱ ላይ “ወደመጣህበት መሬት እስክትመለስ ድረስ በፊትህ ወዝ እንጀራን ትበላለህ” በማለት ጥሮ ግሮ ወዙ ተንጠፍጥፎ የእለት ምግቡን እንዲበላ ካዘዘው በኋላ ከላይ እንዳልነው “አፈር ነህና ወደ አፈር ትመለሳለህ” በማለት ሙቶ መቀበርን ፈረደበት፡፡ ከዚህ በኋላ ይህ የተፈረደበት ሰው አዳም እግዚአብሔርን በድያለሁ ብሎ ተፀፅቶ ንስሀ ገባ፡፡ እግዚአብሔርም ንስሀውን ተቀብሎ እንደገና የዘላለም ህይወትን በትንሳኤ ያድሰው ዘንድ ሰው ሆኖ፣ ሞቶ ተነስቶ፣ በሰው ልጅ ሁሉ ተላልፎ የነበረውን ሞት አጥፍቶ ትንሳኤያችንን በትንሳኤው ገልፆልናል፡፡ ሃዋርያትም የክርስቶስ መነሣት ለእኛ ትንሣኤ የመጀመረያ መሆኑንና በምን ዓይነት ሁኔታ እንደምንነሣ አስተምረዋል፡፡ /፩ኛ ቆሮ ፲፭÷፲፪-፶፰፣ ፪ኛ ጢሞ ፪÷፲፩-፲፬/ ስጋችንና ነፍሳችን ተዋህዶ በምንነሣበት ጊዜ ደግሞ ክርስቶስ አለምን ካሳለፈ በኋላ ነው፡፡ ማቴ 24÷31፡፡ ምናልባት ሰው ከፈረሰ ከበሰበሰ በኋላ እንዴት ሊነሳ ይችላል? የሚል ሰነፍ ሰው ቢኖር ቅዱስ ጳውሎስ ለቆርንቶስ ገበሬ በ፩ኛ ቆሮ ፲፭÷፴፭ ያለውን /የተፃፈውን/ ሲያስረዳ”አንተ የቆሮንቶስ ገበሬ አንተስ እንኳ የምትዘራው ስንዴ ካልሞተ ካልፈረሰና ካልበሰበሰ አይበቅልም፡፡ ይህም የምትዘራው ዘር የሚወለደውን አገዳ የምትዘራው አይደለም፣ ብቻ ቅንጣትን ትዘራለህ እንጂ፡፡ “እግዚአብሔር ግን እንዳወቀ አገዳውን ይሰጠዋል” እንዳለው እኛም ይህን በማለት እናስረዳዋልን፡፡
እንግዲህ ከፍ ብለን እንዳየነው የምንዘራው እህል እንኳ ፈርሶ በስብሶ እንደማይቀር በፈቃደ እግዚአብሔር እንደሚበቅልና ለሰው ልጆች መጠቀሚያ እንደሚሆን ከተረዳን እኛም መለኮት በሞትና በመቃብር የሚዘራን የመለኮት ስንዴዎች ነንና ፈርሰን በሰብሰን የማንቀር መሆኑን መረዳት ይኖርብናል፡፡ በትንሣኤው ጊዜ ሁለት አይነት ትንሣኤ እንዳለ በዩሐ ፭÷፳፰ ጀምሮ እንደምናነበው “በመቃብር ያሉት ሁሉ ድምፁን የሚሰሙበት ሰዓት ይመጣል፡፡ መልካም ያደረጉ ለህይወት ትንሣኤ ክፉም ያደረጉ ለፍርድ ትንሣኤ ይወጣሉና በዚህ አታድንቁ” እንደተባለው መልካሙን ትንሣኤ ለመነሣት መልካሙን ሥራ መስራት ነው፡፡ ምክንያቱም በኋላ ሁላችን ተነስተን በእግዚአብሔር ፊት እንቆማለን፡፡ በዚህ ጊዜ በጎ ስራ ሰርተን ከተገኘን ተመስግነን ወደዘላለም ህይወት እንገባለን፡፡ ክፉ ስራ ሰርተን ከተገኘን ደግሞ ተወቅሰን ወደዘላለም እሳት እንሄዳለንና ስለዚህ ነው፡፡ ማቴ ፳፭÷፳፫-፵፮ እግዚአብሔር ትንሣኤያችንን መልካም ትንሣኤ ያድርግልን፡፡ አሜን ! ! !
· ጥያቄ
፩. ከሥላሴ ልጅነትን ለማግኘት የምንጠቀምበት ውሃ ከየት የመነጨ ነው አሁንስ እንዴት ይገኛል?
፪. የክርስቲያን ልጆች ወንዶችም ሆነ ሴቶች የሚጠመቁት በስንት ጊዜያቸው ነው? ማስረጃ ስጥ፡፡
፫. ጌታችን ኢየሱስ ክርስቶስ ኢየሱስ የሚለው ስም የወጣለት በተወለደ በስንት ቀኑ ነው በመቼ ወር በመቼ ቀን ነው?

፬. ሐይማኖት ማለት በመጀመሪያው ክፍል አተረጓጎም ምን ማለት እንደሆነ ዘርዝረህ ፃፍ፡፡ 

፭. ተስፋ ማለት ምን ማለት ነው?

፮. አዕማድ ማለት ምሰሦዎች ማለት መሆኑን ተምረሃል፡፡ ሆኖም የተማርካቸው ፭ ምስጢራት ለምን አዕማድ ምስጢር እንደተባሉ ግለፅ፡፡
፯. ፍቅር ማለት ምን ማለት ነው? 

፰. ሄዋን የተፈጠረችው መቼ ነው?

፱. ጌታችን ወንጌልን በምን በምን አስተማረ?

፲. ሰው ማለት ምን ማለት እንደሆነ የስሙን ትርጉም ከነባህርዩ ዘርዝረህ ፃፍ፡፡

፲፩. እግዚአብሔር በእለተ ቀዳሚት ምንም ሥራ ሳይሰራ ማረፉና እለቲቱንም ማክበሩ ለምንድ ነው?
፲፪. ሥላሴ የሚለው ቃል ከመፅሐፍ ቅዱስ የት የት እንደሚገኝ ሁለቱን ጥቀስ፡፡

፲፫. የእግዚአብሔር ሦስትነት በምን በምን ነው? አንድነቱስ?

፲፬. ስለጌታችን ኢየሱስ ክርስቶስ መፀነስና መወለድ ስትማሩ መጀመሪያ የማንን ታሪክ ማወቅ እንዳለብህ ተረዳህ? 

፲፭. ጌታችን የፆመው የፀለየው ለምንድ ነው? ሁለቱን ምክንያቶች ግለፅ፡፡

፲፮. እግዚአብሔር ሰውን ሲፈጥር በመልካችን እንደምሳሌያችን ያለው ለምንድነው?

፲፯. ቅዱስ ጳዎሎስ ሙተን የምንነሳ መሆናችንን ሲያስረዳ ምን አለ?

፲፰. ሞትን ያመጣ ማን ነው? ምዕራፍ ቁጥር ጥቀስ፡፡

፲፱. ጌታችን ኢየሱስ ክርስቶስ አርብ ሲሰቀል ሓሙስ ማታ ምን አደረገ?
፳. በሉቃስ ፳፪፡፲፱ሀ፳ መታሰቢያዬን አድርጉ ሲል ምን ማለቱ ነው?
መልስ

፩. ሀ- በዬ.ወ. ፲፱÷፴፬ እንደተመዘገበው ከጌታ ቀኝ ጎን ነው፡፡

ለ- ካህናቱ ስርዓተ ፀሎቱን አድርሰው ውሃውን በባረኩት ጊዜ እሱ ባወቀ ተለውጦ ከጌታ ቀኝ ጎን የፈሰሰውን ውሃ ይሆናልና በዚህ ሁኔታ ይገኛል፡፡

፪. ሀ- ወንዶች በአርባ ሴቶች በሰማንያ ቀናቸው ነው፡፡ 

ለ- ወንዶች በተወለዱ በ፵ ቀናቸው መጠመቃቸው የመጀመሪያው ሰው አዳም በተፈጠረ በ፵ ቀኑ ከሥላሴ የፀጋ ልጅነት ስላገኘ ሲሆን፣ ሴቶች በ፹ ቀናቸው መጠመቃቸው ደግሞ ሄዋን በተፈጠረች በ፹ ቀኗ እንደ አዳም ከስላሴ የፀጋ ልጅነትን አግኝታ ገነት ገብታለችና እኛም ከጌታ ቀኝ ጎን በመነጨ ውሃ በ፵ እና በ፹ ቀናችን ተጠምቀን ከሥላሴ የፀጋ ልጅነት እናገኛለንና ስለዚህ ነው፡፡ ዬ.ው.፫÷፭፣ ከፋ.፫÷፱ ዘሌ ፩÷፳፮፡፡

፫. በስምንት ቀኑ ጥር ፮ ቀን ነው፡፡

፬. ሀ- ሐይማኖት ማለት ሰማይንና ምድርን የፈጠረ ስሙ እግዚአብሔር የተባለ አለ ብሎ ማመን ነው፡፡ ዘፍ ፩÷፩
ለ- ሰማያና ምድርን የፈጠረ እግዚአብሔር አንድነት ሦስትነት አለው ብሎ ማመን ነው፡፡ ዘፍ ፩፡፳፫፣ ጥነ. ፮÷፮
ሐ- በአንድነት በሦስትነት ያለ አለምን በቃልነቱ የፈጠረ ያለርሱ ቃልነት ምንም ምን የተፈጠረ የሌለ እግዚአብሔር ቃል ሰው እንደሆነ ማመን ማለት ነው፡፡

ዮ.ው ፩÷፩፣ ቁ ፲፬፣ ፩ዩሐ ፬÷፪ 
፭. እግዚአብሔር ከሞት በኋላ ህይወትን ሰጥቶ የማያልፈውን ሰማያዊ ክብር እንደሚያወርስ መጠባበቅ ማለት ነው፡፡ ማቴ ፡፳፭÷፴፬፣ ቆላ ፫÷፫
፮. ምሰሦ ቤትን እንዳይወድቅ፣ እንዳይጎብጥ ደግፎ እንደሚያዝ እነዚህም ሚስጥራት የአማኞችን ልቡና በጥርጥር እንዳይጎብጥ በክህደት እንዳይወድቅ ደግፈው ይይዛሉና አዕማደ ምስጢር /የምስጢር መሰሶዎች/ ተባሉ፡፡ 

፯. እግዚአብሔርና ሰውን መውደድ ማለት ነው፡፡ ማቴ. ፳፪÷፴፯ ዩ.ው. ፲፭÷፲፪፡
፰. አዳም በተፈጠረ በ፰ኛው ቀን፡፡ ኩፋሌ ፬÷፰
፱. በቃልና በተግባር፡፡

፲. ሰው ማለት ሰባት ባህራያት ያለው አካል ማለት ነው፡፡ ሰባቱም ባህርያት ነፋስ፣ እሳት፣ ውሃ፣ መሬት፣ ዕውቀት፣ ቃል፣ ህይወት /አለመሞት/ ናቸው፡፡

፲፩. አኛ ሰዎች ከእሁድ እስከ አርብ የተፈጠሩት ፍጥረታት ለኛ አገልግሎት የተፈጠሩ መሆናቸውን እያሰብን እግዚአብሔርን እንድናመሰግንበት ነው፡፡ ኩፋ፣ ፫÷፲፱፡፡ እለቲቱንም ማክበሩ ደግሞ እኛን እንዳከበረን ለማስረዳት ነው፡፡ ኩፋ፣ ፫÷፭፣

፲፪. ዕዝ.ሱ. ፬÷ ፭-፮ ሲራክ ፫÷፳፩ 

፲፫. ሀ- በስም፣ በግብር በአካል፡፡

ለ- በባህርይ በህልውና በመፍጠር፡፡ 

፲፬. የእመቤታችን የቅድስት ድንግል ማርያምን ታሪክ 

፲፭. ሀ- መፆም መፀለይ የሚገባውን ሥጋ እንደለበሰ ለማስረዳት 

ለ- እኛንም እንዲህ ፁሙ እንዲህ ፀልዩ ለማለት ለአብነት ነው፡፡ 

፲፮. በመልካችን ማለቱ ሦስት አካል ያለው መሆኑን ለማስረዳት ሲሆን በምሳሌያችን ማለቱ ደግሞ በልባችን አብ፣ በቃላችን ወልድ፣ በእስትንፋሳችን መንፈስ ቅዱስ ስለሚመስል ነው፡፡

፲፯. አንተ የቆሮንቶስ ገበሬ አንተስ ስንኳ የምትዘራው ስንዴ ካልሞተ ህያው አይሆንም በማለት አስረድቷል፡፡ ፩ኛ ቆሮ ፲፭÷፴፭
፲፰. አዳምና ሄዋን ጥበብ ፩÷፲፫-፲፯
፲፱. ለበረከት ያመጡለትን ህብስትና ወይን ለውጦ ፍፁም ስጋው ፍፁም ደሙ አድርጎ ለደቀመዛሙርቱ ሰጥቷል፡፡ ማቴ.፳፮÷፳፮፡፡

፳. ሥጋዬን ስትበሉ ደሜን ስትጠጡ መሞቴን መነሳቴን ማረጌንና ዳግም የምመጣ መሆኔን እያለባችሁ ማለቱ ነው፡፡
ምዕራፍ - አራት/፬ቱ

፬. ሰባቱ ምስጢራተ ቤተክርስቲያን

ምስጢራት ቤተክርስቲያን ከሰው ልጆች አስተሳሰብ በላይ ስለሆኑ እግዚአብሔር በቅዱሳት መጽሐፍት አማካኝነት ሊገልጽልን የሚፈቅደውን ብቻ ያህል ካልሆነ በቀር በእኛ በውስኖቹ የማወቅ ችሎታ ሊታወቁ ስለማይቻል ምስጢር የሚል ስም ተሰጥቷቸዋል፡፡

በጥንታዊያን አብያተ ክርስቲያናት ሁሉ የታወቁና የታመኑባቸው የተሰራባቸው ሰባት የቤተክርስቲያን ምስጢራት አሉ፡፡

፩. ምስጢረ ጥምቀት 
  
፪. ምስጢረ ሜሮን


፫. ምስጢረ ቁርባ 

፬. ምስጢረ ክህነት    
፭. ምስጢረ ተክሊል
  
፮. ምስጢረ ንስሐ
     
፯. ምስጢረ ቀንዲል

በጥምቀት አማካኝነት ከአዳም ከተሰወረው ሐጢያት ነጻ እንሆናለን፡፡ የእግዚአብሔር ልጆች ለመሆን በመንፈስ ቅዱስ እንወለዳለን ስንል ቅዱሳት መጻሐፍት ስለነገሩን እናምንበታለን እንጂ ከአዳም ሐጢያት ነጻ እንደምንሆንና እንዴት እንደገና እንደምንወለድ በዓይናችን ልናየው የማንችል ምስጢር ነው፡፡ በሜሮን ቅባት አማካኝነት መንፈስ ቅዱስ የምንሞላ መሆኑን ብናምንም እንዴት እንደምንሞላ ግን በሕዋሳታችን አማካኝነት ልንረዳው የማንችለው ምስጢር ነው፡፡ 

ሕብስቱና ወይኑ ወደ ጌታ ስጋና ደም ተለውጠውልን ከእግዚአብሔር ጋር ሕብረትና የሐጢያት ስርየት እንደምናገኝባቸው አምነን ብንቀበለውም አለዋወጡም ሆነ ለእኛ የሚሰጠን ስጦታ እንዴት እንደሆነ እኛ ልናውቀው የማንችለው ምስጢር ነው፡፡ 

የማሰርና የመፍታት ስልጣን በተሰጣቸው ካህናት አማካኝነት በንስሐ የሐጢያት ስርየት የምናገኝ መሆኑን ብናምንም የካህናቱን ስልጣን ሆነ የሐጢያቱ ስርየት በዓይን ሊታይ የማይችል ምስጢር ነው፡፡ በስርዓተ ተክሊል ፀሎት አማካኝነት የባልና ሚስት አንድነት የሚመሰረት መሆኑን ብናምንም የአንድነቱ ፀጋ እንዴት እነደሚሰጥ በአይናችን ልናየው የማንችለው ምስጢር ነው፡፡

በቀንዲሉ ጸሎት አማካኝነት ለስጋ ሕመምተኛ የሐጢያት ስርየት የሚሰጥ መሆኑን ብናምንም ስርየቱን ግን ልናየው የማንችለው ምስጢር ነው፡፡

· ከሰባቱ ምስጢራት ሶስቱ በአንድ ጊዜ ሳይለያዩ ወይም ሳይነጣጠሉ በአንድነት ይሰጣሉ፡፡

እነሱም፡- ፩. ምስጢረ ጥምቀት 
፪. ምስጢረ ሜሮን 
፫. ምስጢረ ቁርባን ናቸው፡፡

· ከሰባቱ አራቱ ምስጢራት አንድ ጊዜ ከተሰጡ በኋላ አይደገሙም


እነሱም፡- ምስጢረ ጥምቀት፣ 
ምስጢረ ሜሮን፣ 
ምስጢረ ክህነትና 
ምስጢረ ተክሊል ናቸው፡፡

· የቀሩት ሶስቱ ይደገማሉ ይደጋገማሉ

እነሱም፡- ፩. ምስጢረ  ቁርባን

፪. ምስጢረ ቀንዲል
 
፫. ምስጢረ ንስሐ

· ከዚህ በመቀጠል የሰባቱን ምስጢራተ ቤተክርስቲያን በተራ እንመለከታለን፡፡

፩. ምስጢረ ጥምቀት

ጥምቀት በወንጌል የታዘዘ ከእግዚአብሔር የምንወለድበት ነው፡፡ 

ሌሎቹን ምስጢራተ ቤተክርስቲያን ለመሳተፍ የሚቻለው ከጥምቀት በኋላ ነው፡፡ መድኃኒታችን ኢየሱስ ክርስቶስ እሱ ራሱ ቀድሞ በመጠመቅ የጥምቀትን ስርዓት ከመሰረተ በኋላ ያለ ጥምቀት የክርስቶስ ቤተሰብ /ክርስቲያን/ ሊሆን አይችልም ሲል እንዲህ ሲል ይገልጽልናል፡፡   ‹‹እውነት እውነት እላችሁኃለሁ ሰው እንደገና ካልተወለደ በስተቀር የእግዚአብሔርን መንግስት ሊያይ አይችልም፡፡›› ዮሐ ፫÷ ፫- ፰  ሰው የተባለ ከውሃና ከመንፈስ ቅዱስ ካልተወለደ እንኳን መንግስቱን ሊወርስ ይቅርና ሊያይ አይችልም፡፡

ከመጠመቅ በፊት የሚያስፈልጉ ነገሮች
ሀ. ከጥምቀት በፊት፡- ፩ኛ. ትምህርት ፪ኛ. እምነት ያስፈልጋል፡፡
ተጠማቂው በእድሜው ከፍ ያለ እንደሆነ የክርስትና ትምህርት የተማረ በኢየሱስ ክርስቶስ ያመነ መሆን አለበት፡፡ ጌታችን ‹‹ያመነ የተመቀ ይድናል›› ብሏልና ማር ፲፮÷፲፮፡፡ እምነት መሰረት ነው፡፡ ሌሎች ምግባራት ግን ሕንፃዎች ናቸው፡፡ እምነቱን ለመግለፅ የማይችል ሕጻን ከሆነ በወላጆቹና በክርስትና አባቱ ወይም እናቷ ኃላፊነት ይቀመጣል፡፡ ካደገ በኋላ በኃላፊነት ይመክሩታል፤ ያስተምሩታል፡፡

ለ. ንኡስ ክርስቲያን ከመጠመቁ በፊት ስራው ይመረመራል ተመርምሮ እምነቱ ከተረጋገጠ በኋላ ይጠመቃል ፍትህ መንፈሳዊ አንቀ. ፫ ስረዋጽ ፪

ሐ.  ንኡስ ክርስቲያን ከመጠመቁ በፊት በመጽሐፈ ኪዳን እግዚአብሔርን ዘብረሃናትን እየደገሙ ያጠምቁታል፣ ዘይት ይቀቡታል፡፡

ሥርዓተ ጥምቀት

፩. ጥምቀት ልንጠመቅ የሚገባው በስላሴ ስም ነው፡፡ የስላሴ ስም ሳይጠራ የተጠመቁት ጥምቀት በውሃ ውስጥ እንደተነከረ ያለ ቆዳ ነው፡፡ እንጂ የሚሰጠው ዋጋ ወይም ጥቅም የለም ማቴ ፳፰÷፲፱

፪. ማጥመቅም ሆነ መጠመቅ የሚገባው በፈሳሽ ውሃ ጥልቅ በሆነ መላ አካልን በሚያሰምጥ ወይም በሚያጠልቅ ቦታ ነው፡፡ ‹‹አጥማቂው አጠመቀከ በስመአብ አጠመቀከ በስመ ወልድ አጠመቀከ በስመ መንፈስ ቅዱስ›› እያሉ ብቅ ጥልቅ እያደረጉ ያጠምቁታል፡፡ ጥልቅ ውሃ በማይገኝበት ጊዜ ውሃ ቀድተው በእጅ እየታፈኑ ያጠምቁታል፡፡ 
፫. ከአጥማቂው ኤጲስ ቆጶስ /ቄስ/ መሆን አለበት፡፡ ስልጣነ ክህነት የሌለው ሊያጠምቅ አይችልም፡፡  ሀ. ሴቶች አያጠምቁም፡፡ ፍትሀ ነገስት አንቀ.፫ ድስቅ ፳ ለ. ኤጲስ ቆጶስም ሆነ ቄስ ዋጋ ተቀብሎ ወይንም በጉቦ ማጥመቅ አይገባም፡፡ ፍተ ነገ አንቀ ፫ ረስ ፬

፬. ለጥምቀት የተወሰነ ዕድሜ 

· ለወንዶች ፵ ቀን


- ለሴቶች ፹ ቀን ነው፡፡

ህጻኑ(ኗ) ሞት የሚያሰጋው(ጋት) ሆኖ ከተገኘ(ች) ግን ከ፵ ቀን ከ፹ ቀን በፊት ታዝሎ በቤተክርስቲያን ይጠመቃል፡፡ ከዚህ ውጪ በተለያዩ ምክንያቶች ሳይጠመቅ ካደገ በኋላ (ካረጀ በኋላም ቢሆንም እድሜህ ለመጠመቅ ተላልፏልና አይቻልም ተብሎ አይከለከልም፡፡ 

የ፵ ቀን ሕጻን የ፹ ዓመት ሽማግሌ ሲጠመቁ የሚያገኙት ጸጋ አንድ ነው፡፡ ያደጉ ሰዎች ግን ለመጠመቅ ማመን አለባቸው፡፡ ጥምቀት፣ በነገድ በወገን፣ በዘር ልዩነት የለውም፡፡ ከአመኑ ሕዝቡም፣ አህዛቡም፣ ወንድም ሴትም በጠቅላላው የሰው ዘር ሁሉ የእግዚአብሔር ወገን ስለሆነ ይጠመቃል፡፡ ማቴ ፲፰÷፳፱


ክርስትና አባት ወይም ክርስትና እናት ያስፈለገበት ምክንያት  

፩. ክርስትና ተነሺው ወንድ ከሆነ የክርስትና አባት፣ ሴት ከሆነች የክርስትና እናት ከዚህም ሌላ ባለቤቶቹ ለሚፈልጉት ቤተክርስቲያን ይሰጥና ይነሳል፡፡ ይህ የክርስትና እናትና አባት  ያስፈለጉበት ምክንያት ህጻኑ(ኗ) አድገው ለአቅመ አዳም (ሔይዋን) እስኪደርሱ ድረስ ስለ ሐይማኖታቸው ምንነት በደንብ አድርገው እንዲያስተምሯቸው ቃል ይገባሉ፡፡

፪. ሀ. ህጻኑ(ኗ) በሚነሱበት ጊዜ የሚገቡት ቃል አለ እነርሱም መናገር ስለማይችሉ ይህን ቃል ኪዳን የሚገቡላቸው (የሚቀበሉላቸው) እነዚህ የክርስትና አባትና እናት ናቸው 
ለ. ለመጠመቅ ቀኑ የደረሰው ሰው ለነገ ተብሎ በልዩ ልዩ ምክንያት ማሳደርና ማዘግየት አይገባም ፍ.ነገ. አንቀ. ፫ 

በማጥመቅ ጊዜ የሚደረግ ስርዓትና ትርጉም

ሀ. ንዑስ ክርስቲያን የሚጠመቁበት እለት የትንሳኤ ቀን ከሆነ በሰሞነ ሕማማት በሱባኤ ውስጥ ሐሙስ ሰውነታቸውን ይታጠቡና አርብንም ጾመው እሁድ ይጠመቃሉ፡፡ ፍ.ነ አንቀ. ፫ በደስ ፲፱ 

ለ. በውሃ የምንጠመቀበትና የምናጠምቅበት ምክንያት እራሱ ክርስቶስ በውሃ ተጠምቆ፡፡ ሐዋርያት በውሃ እንዲያጠምቁ ስላዘዘ ነው፡፡ ማቴ ፫÷፲፫-፲፮፣ ማር ፩÷፱፣ ዮሐ ፫÷፭፣ ፩ኛ ዮሐ ፭÷ ፮-፰

ሐ. ጥምቀት በሚያጠልቅ ውሃ መሆን እንዳለበት የታዘዘበት ምክንያት ተጠማቂው እንዲያጠልቀው ነው፡፡ በሚያጠልቀው ውሃ ውስጥ ሦስት ጊዜ ብቅ ጥልቅ ማለታችን ክርስቶስ በከርሰ መቃብር ፫ ለሊት ፫ መዓላት አድሮ የመነሳቱ ምሳሌ ነው፡፡ ፍ.ነ አን ፫ ድዲስ ፴፬፡፡ አንድም ወደ ውሃው ሲጠልቅ ወደ መቃብር መውረዱን ነው ሲወጣ ትንሳኤ ለክብር መሆኑን ይመሰክራል፡፡ በጥምቀት ከጌታ ጋር አብረን ልንሞትና ልንቀበር ያስፈልገናል፡፡

 ”በጥምቀት ከነርሱ ጋር ተቀበራችሁ በጥምቀት ዳግም በእግዚአብሔር ስራ በማመናችሁ ከነርሱ ጋር ተነሳችሁ፡፡ ቆላ ፮ ÷፲፮፣ ሮሜ ፮÷፮፡፡

መ. ተጠማቂው በሚጠመቅበት ቦታ ይቆምና ኤጲስ ቆጶሱ (ቄሱ) ፊታቸውን ወደምስራቅ አዙሮ እጁን ዘርግቶ ይፀልይላቸዋል፡፡ ፊቱን ወደ ምስራቅ መመለሱ አዳም በገነት ፯ ዓመት መኖሩን ለማስታወስ ገነት በምስራቅ ናትና፡፡

ሠ. ተጠማቂዎች በውሃው አንጻር ሆነው ወደ ሰማይ እየተመለከቱ ፊታቸውን ከምስራቅ ወደ ምዕራብ ይመልሳሉ፡፡ ወደ ምዕራብ የሚመለስበት ምክንያት አዳም ሲኦል መውረዱን ለመዘከር ነው፡፡ ሲኦል በምዕራብ ናትና፡፡

ረ. ኤጲስ ቆጶስ /ካህኑ/ “ዲያብሎስን ትክደዋለህ?” እያለ እያንዳንዱን ተጠማቂ ይጠይቀዋል፡፡ እነርሱም “አዎን እንክደዋለን” እያሉ እያንዳንዳቸው ይክዱታል፡፡ ከዚህ በኋላ ካህኑ ቀኝ እጃቸውን እየያዘ በውሃው አንጻር ፊታቸውን ከምዕራብ ወደ ምስራቅ ገነት እንደመለሰን ለመጠየቅ ነው፡፡ ወደ መጠመቂያው ከመግባታቸው በፊት በአብ በወለድ በመንፈስ ቅዱስ እንዳመኑ ይናገራሉ፡፡ /ተጠማቂዎቹ መናገር የሚችሉ ከሆነ/ ራሳቸው እምነታቸውን በመመስከርም ፀሎተ ሐይማኖትን ያነባሉ፡፡ መናገር የማይችሉ ከሆነ የክርስትና እናትና አባት ስለእነርሱ ሃይማኖታቸውን ይመሰክራሉ፡፡ ፀሎተ ሃይማኖትንም ያነባሉ፡፡

ሰ. ሴቶች ሲጠመቁ የራሳቸው ሹሩባ፣ የአንገታቸውን፣ የጆሮአቸውን፣ የእግራቸውን ጌጥ ፈተው ነው፡፡ ግዳጅም ከመጣበት እስከምትነጻ ትቆያለች፡፡ (ፍ.ነ.አ.፫ ረሰጠ.፴፬) እንዲፈቱ የታዘዘበት ምክንያት ስጋዊ ጌጥ ስለሆነ ነው፡፡ 

ቀ. ወንዶች ሴቶችን፤ ሴቶች ወንዶችን ክርስትና አያነሱም፡፡ ምክንያቱም ትምህርቱን በሚማሩበት ጊዜ በፍትወት ስጋ እንዳይተዳደጉ በጾታቸው ለማስተማር እንዲያመች ነው፡፡

የተጠማቂዎች ቅደም ተከተል

በመጀመሪያ የ፵ ቀን የ፹ ቀን ህጻን ይጠመቁና ከዚያ ንዑስ ክርስቲያን ሴቶች ይጠመቃሉ፡፡ ካህኑ ተጠማቂዎቹን ካጠመቀ በኋላ ሜሮን ይቀባቸዋል፡፡ ከዚያም በኋላ ስጋ ወደሙን ያቀርብላቸዋል፡፡ ስጋ ወደሙን ሳይቀበሉ ምንም አይቀምሱም፡፡
፪. ምስጢረ ሜሮን

ሜሮን፡- ቃሉ የግሪክ ሲሆን ትርጉሙም ቅዱስ ቅባት፣ የተባረከ ሽቶ ማለት ነው፡፡ ልዩ ልዩ ሸቶነት ዕፀዋት ተቀምሞ ነጥሮም የሚወጣ ቅባት ነው፡፡ 
እንዲህ ከተለያዩ ቅባቶች ከተቀመመ በኋላ በፓትርያርክ በሊቃነ ጳጳሳት በልዩ ልዩ ፀሎት ይባረካል ይከበራል፡፡ ከዚህ በኋላ ከጥምቅት በኋላ (ቀጥሎ) ለአዲስ አማኝ መንፈስ ቅዱሳን ለመቀበል ማረጋገጫ ማሕተብ ሆኖ የሚሰጥ ምስጢር ነው፡፡ ይህ ምስጢር ጥምቀቱን ፍጹም ለማድረግ ወዲያውኑ የሚፈጸም ሲሆን ካልተፈጸመ ግን ጥምቀቱ አይጸናም፡፡

የሜሮን አመሠራረት በዘመነ ብሉይ

ቅበዓ ሜሮን በአዲስ ኪዳን ኃይል አግኝቶ በጥምቀት ከእግዚአብሔር ዳግመኛ ለተወለዱ ሰዎች የመንፈስ ቅዱስ ዕርዳታ ማሳደሪያ የጥምቀቱ ማጽኛ ከመሆኑ በፊት በብሉይ ኪዳን በመንፈሳዊ አገልግሎት ይውል ነበር፡፡

ያዕቆብ በመንገድ መሽቶበት ድንጋይ ተንተርሶ ተኝቶ ሳለ ከምድር እስከ ሰማይ የተዘረጋ መሠላል ተተክሎ መላእክት ሲወጡበትና ሲወርዱበት በላዩ ላይ ዙፋን ተዘርግቶ ንጉስ ተቀምጦበት ያያል፡፡ ሲነጋም “ይህቺ ቦታ የሰማይ ደጅ ናት እዚህ ላይ የእግዚአብሔር ቤት ይሠራል፡፡” ብሎ ተንተርሶ ያደረውን ድንጋይ ሐውልት አድርጎ አቆመው፡፡ በላዩም ዘይት አፈሰሰበት፡፡ ዘፍ ፳፰÷፲-፳፪ ለዚህም ነው ዛሬ አንድ ሕንፃ ቤተክርስቲያን ተሠርቶ ካለቀ በጳጳሳት አማካኝነት በቅበዓ ሜሮን የሚከበረው በመጀመሪያም ገና ሊሰራ ሲል ድንጋይ የሚተከለው መሰረቱ የመጀመሪያውን ቤተ እግዚአብሔር የሠራው ያዕቆብ ነው፡፡ 

·  ያዕቆብ የጳጳሳት፣ ዘይት፣ ሜሮን፣ ድንጋይ የቤተ ክርስቲያን ምሳሌ ነው፡፡ የቅዱስ ዘይት (ቅባዓት) አሠራር አጠቃቀም ለሊቀ ነበያት ሙሴ ያስተማረው እግዚአብሔር ነው፡፡ ዘጸ ፴÷፳፪-፴፡፡ ይህ ስርዓት ቀጣይነት ኖሮት ከትውልድ ወደ ትውልድ እንደሚተላለፍና እንደማንኛውም ዓይነት ተራ ቅባት ዓለመሆኑ ሲያስረዳ እንዲህ ይላል “ይህ ለልጅ ልጆቻችሁ የተቀደሰ የቅባት ዘይት ይሁንልኝ በሰው ስጋ ላይ አይፍሰስ እንደርሱም ሌላ የተሠራ ቅባት አታድርጉ ቅዱስ ነው ለእናንተም ቅዱስ የተለየ ይሁን እንደርሱ ያለውን የሚያደርግ ሰው ሌላው ሰው ላይ የሚያፈስ ከሕዝቡ ተለይቶ ይጥፋ፡፡ ዘጸ ፴÷፴፩-፴፫”፡፡ ከቤተ አሮን የተወለደ በክህነት ያገለግል ዘንድ ቅዱሱን ቅባት ተቀብቶ ክህነትን ገንዘብ ያደርግ ነበር፡፡   

ቅብዐሜሮን በዘመነ ሐዲስ

በዘመነ ኦሪት በመጠኑ ይሰጥ የነበረው የእግዚአብሔር ፀጋ በዘመነ ሐዲስ ግን ዓመቱ የምህርት ዓመት በመሆኑ ፀጋ መንፈስ ቅዱስ በምላአትና በስፋት የወረደበት ነው፡፡ በበዓለ ሃምሳ በፅርሃ ጽዮን ላሉ ሐዋርያት የወረደላቸው የመንፈስ ቅዱስ ፀጋ እነሱ ደግሞ በኢየሱስ ክርስቶስ የባህርይ ዓምላክነት ዓምኖ ለመጣው እጅ በመጫን ያስድሩበት ነበር፡፡ “ይህንንም በሰሙ ጊዜ በጌታ በኢየሱስ ክርስቶስ ስም ተጠመቁ ጳውሎስም እጁን በጫነባቸው ጊዜ መንፈስ ቅዱስ ወረደላቸው” የሐዋ ፲፱÷፭-፮ 

ጴጥሮስና ዮሐንስ ወደ ሰማርያ ተልከው በሔዱ ጊዜ “መንፈስ ቅዱስን ይቀበሉ ዘንድ ጸለዩላቸው በጌታ በኢየሱስ ክርስቶስ ስም ብቻ ተጠምቆ ነበር፡፡ እጃቸውን ጫኑባቸው መንፈስ ቅዱስን ተቀበሉ” የሐዋ ፰÷፲፬-፲፯፡፡ 

በጥንት ስብከት ምዕመናን ገና ባልበዙበት ወቅት ሐዋርያት ጸጋ መንፈስ ቅዱስን በመንዕመናን ላይ ያሳድሩ የነበሩት በአንብሮተ ዕድ (እጅን በመጫን) ነበር፡፡ ዳሩ ግን የምዕመናን ቁጥር እለት በእለት እየጨመረና እጅን በመጫን የመንፈስ ቅዱስን ፀጋ ማሳደር አድካሚና ሁሉንም ለማዳረስ የማይቻል ሆኖ  ተገኘ ሥለዚህ ሐዋርያት፣ ከሐዋርያት በኋላ የተነሱ የቤ/ክርስቲያን አባቶች ካጠመቁ በኋላ ሜሮን በመቀባት ፀጋ መንፈስ ቅዱስን ማሳደር ጀመሩ “እናንተም ከቅዱስ ቅባት ተቀብላችኋል ሁሉንም ታውቃችሁ”፡፡ ፩ኛ ዮሐ ፪÷፳

· በሜሮን ዓማካኝነት የሚሰጠውን የመንፈስ ቅዱስን ፀጋ ለማመላከት ነው፡፡ መንፈስ ቅዱስ እውቀትን የሚገልጽ ነውና፡፡ ሥለዚህ እጁን በመጫን ፀጋ መንፈስ ቅዱስ በቅባዓ ሜሮን (በተቀደሰው ሜሮን ተተክቶ) በቤተክርስቲያን ሐዋሪያት ጀምሮ ሲሰራበት የኖረ ስርዓት ነው፡፡ ሐዋርያው ቅዱስ ጳውሎስ እንዲህ ይላል፡፡ “በክርስቶስ ስም ከእናንተ ጋር የሚያፀናና የቀባ እግዚአብሔር ነው” ደግሞም ያተመን የመንፈሱንም መያዣ በልባችን የሰጠን እሱ ነው፡፡ ፩ኛ ቆሮ ፩÷፳፩፡፡ 

“ለቤዛም ቀን የታተማችሁበትን ቅዱሱን የእግዚአብሔርን መንፈስ አታሳዝኑ ብሏል”፡፡ ኤፌ ፬÷፴፡፡ ሜሮን ማህተመ መንፈስ ቅዱስ ነው፡፡
የሜሮን ጥቅም 
ሜሮን ሐብተ መንፈስ ቅዱስን ለማስገኘት ከመንፈስ ቅዱስ ለመወለድ ማረጋገጫ ማህተመ መንፈስ ቅዱስ ነው፡፡ ያለሜሮን ጥምቀት ዓይፀናም የሐዋ.ሥ ፰÷፲፬-፲፯፡፡ “በጌታ በኢየሱስ ስም ተጠመቁ ጳውሎስም እጁን በጫነባቸው ጊዜ መንፈስ ቅዱስ ወረደላቸው፡፡” የሐዋ.ሥ ፲፱÷፲፭፡፡ ሜሮን እጅ በመጫን የተተካ ስርዓት በመሆኑ ካህናት እንዳጠመቁ ወዲያውኑ ሜሮን መቀባት እንደሚኖርባቸው ከቅዱስ ጳውሎስ እንማራለን፡፡

ተጠማቂው ህፃንም ሆነ ትልቅ መንፈስ ቅዱስ ለሁሉም አስፈላጊ ነው በአንዳንድ ሕጻናቶች ቢጠመቁም ሜሮን መቀባት የለባቸውም እስከሚያደርጉ ድረስ ይላሉ፡፡ ይኸ ግን ስህተት ነው፡፡ ጥምቀት እንደተጠመቁ ወዲያው መቀባት አለባቸው፡፡ ጥምቀትና ሜሮን ዓይለያዩም ተከታትለው ይሰጣሉ እንጂ በተለያዩ ጊዜ ዓይፈፁሙም፡፡ 

የሜሮን አቀባብ

ዲያቆኑ ተጠማቂው ትልቅ ከሆነ እራሱን ዝቅ አድርጎ “በአትህቶ ርዕሰ” በእግዚአብሔር ፊት እንዲቆም ያዛል፡፡ ካህኑ ሜሩኑን ይዞ በተጠማቂው ላይ ይፀልያል፡፡ ካህኑ ሜሮኑን በትምዕርተ መስቀል አምሳል እያመሳቀለ  መጀመሪያ ግራና ቀኝ ግንባሩ ላይ ይቀባል፡፡ ሁለት ቦታ ማለት ነው፡፡ ግንባሩን ሲቀባ እፊቱ ላይ እፍ ይልበታል፡፡ ቀጥሎ “ቅበኣ ቅዱስ ዕቀባዓከ ለሱታፌ ሕይወት ለዘላለም” እያሉ ሁለቱን የዓፍንጫ በር ሁለቱን ከናፍር፣ ሁለቱን ጆሮች፣ ሁለት ዓይኖቹን፣ ደረቱን ልቡን፣ ከመሃል እራስ እስከ ወገቡ ያለውን ጀርባውንና እንብርቱን ይቀባል ከዚያም፡- “እቀባአከ ለአምላከ መሲህ በማህተሙ ዘይተፈትህ፡፡” አሜን እያለ የቀኝ እጁንና የግራ እጁን፣ የእጁን መገናኛዎች የቀኝ ትካሻውንና የግራ ትከሻውን፤ ማጅራቱን፤ አገቱን፤ የቀኝ የግራ ክርኑን፤ የሁለት እጅ መዳፍ የውጪ ሁለት የውስጥ ሁለት ይቀባል፡፡             

እንደዚሁ፡- ”ተቀባአብ ቅባት ቅዱስ ጰራቅሊጦስ” እያለ የእግር መገናኛዎቹን ዳሌ(ሙላ) የሁለት እግሩን ጉልበት የሁለት እግሩን ጣቶች፣ የውጪ ሁለት የውስጥ ሁለት ይቀባል፡፡ በአጠቃላይ ፴፮ አካላት (ህዋሳት) ቀብቶ ከፈፀመ በኋላ በተጠማቂው ላይ እጁን ጭኖ” ቡሩኩን በረከት መላዓካት ሰማያዊያን” እያለ ይባርከዋል፡፡ ከዚህ በኋላ ነጭ ልበስ ይለብሳል፡፡ በራሱ ላይ አክሊል ይቀዳጃል፡፡

በሚታይ አገልግሎት የማይታይ ፀጋ
ሚስጥረ ሜሮን የማይታይ አገልግሎት የማይታይ ፀጋ አለው፡፡

· የሚታይ አገልግሎት ሲባል፡- ካህኑ ከላይ እንደገለፀው ፴፮ ሕዋሳት ሲቀባ መታየቱ ሲሆን
· የማይታይ ፀጋ የሚባለው ደግሞ፡- በዚህ የማይታይ ቅብኣ የማይታይ መንፈስ ቅዱስ ማደሩ ነው፡፡

· ሜሮን መቀባት የሚችሉት ካህናት ብቻ ናቸው፡፡ አገልግሎት በነሱ ይፈፀም አንጂ ፀጋውን በተቀባው ሰው ላይ የሚያሳድረው እግዚአብሔር ነው፡፡

“በርስትህ ላይ አለቃ ትሆን ዘንድ እግዚአብሔር ቀብቶሀል”፡፡ ፩ኛ ሳሙ ፲፮÷፲፪-፲፫ ሳኦልም ባሳዘነው ግዜ በርሱ ምትክ ዳዊትን ሊያነግሰው ሲፈልግ “ይህ ነውና ተነስተህ ቀባው”፡፡ ፩ኛ ሳሙ ፲፮÷፲፪-፲፫፡፡

· የሚታየው አገልግሎት የተፈፀመው በሳሙኤል ነው፡፡ የማይታየው ፀጋ እግዚአብሔር ይህንን ምክንያት አድርጎ በዳዊት ላይ አደረበት፡፡ ሥለዚህ የሚታይ አገልግሎት የማይታይ ፀጋ የሚገኝበት ነው፡፡

                       ማጠቃለያ  
፩. ሜሮን አይደገምም አንድ ግዜ በቻ የሚሰጥ ነው
፪. ከጥምቀት ቀጥሎ ለአዲስ አማኝ መንፈስ ቅዱስን በመቀበሉ ማረጋገጫ ማህተም ሆኖ የሚሰጥ ሚስጥር ነው
፫. በሜሮን አዲስ ቤ/ክርስቲያን አዲስ የተሰራ ጽላት ቤ/ክርስቲያን የሚገኙ ነዋያተ ቅድሳት ይከበሩበታል፡፡ ዘጸ. ፴÷፳፰፡፡
፫. ሚስጥረ ቁርባን

- ቁርባን፡- ቃሉ የሱርስትና የዓረብ ሲሆን 

- ትርጉሙ በቁሙ መንፈሳዊ አመሃ፣ መስዋዕት፣መባ ለኣምላክ የሚሰጥ ገንዘብ ማለት ነው፡፡

መስዋዕት ቁርባን ማቅረብ የተጀመረው በአዳም ግዜ ነው፡፡                                 ከአዳም እስከ ሙሴ የተነሱ አበው ሁሉ ለእግዚአብሔር መስዋዕት ሊሰዉ ቁርባን ያቀርቡ ነበር፡፡ መስዋዕታቸውም ከእንሰሳ ሲሆን ቁርባናቸው ከእህልና ከአትክልት ማለትም ከስንዴ እህል ከወይን ፍሬ የሚቀርብ ነበር፡፡ ኩፋ. ፭÷፩-፭፣ ዘፍ.፬÷፫-፭፣ ዘፍ.፰÷፳-፳፩፣ ዘፍ.፲፪÷፰-፱ ዘፍ. ፲፫÷፲፬-፲፰፣ ዘፍ.፲፬÷፰፣ ዘፍ.፳፪÷፪-፲፫፣ ዘፍ.፳፮÷፳፭

በኦሪት ሙሴ በሁለት ዓይነት በልዩ ልዩ ስልት ይሰራ ነበር፡፡ ይህውም 

፩. ከስጋ ከደም ወገን የሆነው መስዋዕት ሲባል 

፪. ከዕህል ወገን የሆነው ቁርባን ይባል ነበር፡፡ ዘጸ. ፳፱÷፴፱-፵፪ ዘሌ.፮÷፳-፴፣ ዘሌ.፯÷፩-፲፣ መዝ ፵፱÷፰፣ ፩ኛ ነገ ፲፰÷፴፪-፴፰
· በብሉይ ኪዳን ፲፫ ዓይነት መስዋዕት (ቁርባን) ነበሩ፡፡ እነዚህም፡-

፩ኛ የሰላም  
፬ኛ የፈቃድ  ፯ኛ የቅንዓት ፲ኛ የዘወትር   ፲፩ኛ የሰርቀወርሃ(ወር በገባ በአንድ)

፪ኛ የዕርቅ    ፭ኛ የኃጢያት  ፰ኛ የንፅህና      ፲፪ኛ የምስጋና 

፫ኛ የደህንነት ፮ኛ የንስሃ    ፱ኛ የብፅዓት 
  ፲፫ኛ የወር መባቻና የዓውደዓመት ናቸው 

· በዚሁ ስር ፲፫ ሰዎች የመስዋዕት አቅራቢዎች አሉ፡፡

፩ኛ አዳም   ፪ኛ ኖህ  ፫ኛ መልከፄዲቅ  ፬ኛ ዓብርሃም  ፭ኛ ይስሐቅ  ፮ኛ ያዕቆብ  ፯ኛ ሙሴ                                        ፰ኛ ዓሮን  ፱ኛ ሣሙዔል ፲ኛ ዳዊት ፲፩ኛ ሰለሞን  ፲፪ኛ ኤልያስ  ፲፫ኛ ኤርሚያስ ናቸው፡፡        

· አዳም ባቀረበው መስዋዕት ከልጅህ ልጅህ ተወልጄ አድንሃለው ተባለ፡፡

· ኖህ ባቀረበው መስዋዕት ሁለተኛ ዓለምን በንፍር ውሃ አላጠፋትም ተባለ፡፡

· አብርሃም ባቀረበው መስዋዕት ዘርህን እንደ ምድር አሸዋ እንደ ሰማይ ከዋክብት አበዛዋለሁ ተባለ፡፡

· ዳዊት ባቀረበው መስዋዕት ልጅህን በዙፋንህ ላይ አኖራለሁ ለግዜው ለሰለሞን የተነገረ ሲሆን ሚስጥሩ ግን ክርስቶስ ከዳዊት ዘር (ሐረግ) እንደሚወለድ ነው፡፡

· ቁርባን (መስዋዕት) ለማቅረብ አራት ነገሮች ያስፈልጋሉ፡፡

፩. ምህረት ጠያቂ ወገን 

፪. አስታራቂ ወገን (ካህን)

፫. ምሕላ (መስዋዕት)

፬. ዋጋን የሚከፍል ይቅር ባይ ዓምላክ 

· ያለነዚህ መስዋዕት ዓይደረግም ፡፡

በአዳም ግዜ ግን እንደ ምህረት ጠያቂው እንደካሕኑም ሆኖ አገልግሏል ክርስቶስም ሲሰቀል እነዚህን አከናውኗል፡፡

መስዋዕት አቅራቢዎችና የሚቆሙበት ቦታው ልዩነት ነበራቸው፡፡ ይኸውም ከመጋረጃው ውጪ ባለው ቦታ መስዋዕት የሚቀርብላቸው ሲቆሙ መስዋዕት አቅርራቢዎች ካህናት ከመጋረጃው ውስጥ በቅድስቱ ውስጥ ሆነው ይጸልያሉ፡፡

በቅድስተ ቅድሳኑ ውስጥ ገብቶ መስዋዕት የሚያቀርበው ሊቀካህኑ ብቻ ነው፡፡ መስዋዕት የሚያቀርቡበት ግዜው ልዩነት ስለነበረው ካህናት ዘወትር ሲሰው የካሀናቱ አለቃ በዓመት አንድ ቀን ይሰዋ ነበር፡፡ ዕብ ፱÷፮-፯፡፡

ካህናቱም ሆነ ሊቀ ካህናቱ አስቀድሞ ለስራቸው በደል መስዋዕት ከሰው በኋላ ነበር ስለ ሕዝቡም ሐጢያት መስዋዕት የሚያቀርቡ፡፡ ዕብ. ፯÷፳፯፡፡

የነዓብርሃም የነሙሴ መስዋዕት የሰውን ልጅ ማዳን ባለመቻሉ ስጋ ስጋን ማዳን ባለመቻሉ ዓምላካችን በቀራኒዮ አደባባይ ውሎ ፲፫ መበዓም በክርስቶስ አሁን አልፏል ቀርቷል፡፡

መስዋዕተ ሐዲስ   

ወልደ እግዚአብሔር ሰው በሆነ ግዜ እሱ ወዶ ፈቅዶ ባቀረበልን በስጋው በደሙ ቅዱስ ቁርባን እኛ ሁላችን እንከብር ዘንድ ለሚያምኑ ሁሉ ስርዓተ ሐጢያት ክብር ህይወት የሚገኝበት አንዲት መስዋዕት ለዘላለም የማትሻር የማትለወጥ አድርጎ ሰራት፡፡ ይህችም መስወዕተ ወንጌል ናት፡፡ ዕብ.፲÷፲፬፡፡

ጌታችን ኢየሱስ ክርስቶስ በጸሎተ ሐሙስ ማታ በአልአዛር ቤት “ሕብስቱን አንስቶ ይህ ሕብስት ስለብዙዎቹ ቤዛ የሚፈተት ስጋዬ ነው”፡፡ ጽዋውንም አንስቶ ይሕ ጽዋ ስለዓለም ሕይወት ስለሐጢያት ስርየት የሚፈሰው የሐዲስ ስርዓት ደሜ ነው፡፡ ብሎ ባርኮ ለደቀ መዛሙርቱ በመስጠት መስዋዕተ ኦሪትን በመሻር መስዋዕተ ወንጌልን በደሙ አትሞተካ፡፡  ዕብ.፲÷፫-፱

የጌታችን የኢየሱስ ክርስቶስ መስዋዕት የሚሰጠው ጥቅም  
· ከሐጢያጥት ያነጻል፣ የስጋና የነፍስ መድሐኒት ሆኗል፡፡

· የዘላለም ሕይወት ያስገኛል መንግስተ ሰማያት ያወርሳል፡፡

· ለዘለዓለም ከክርስቶስ ጋር ያዋህዳል፡፡

· በመሰዋዕትነት በመስቀል ላይ የተቀበለውን መከራ ያሳስባል፡፡

ስጋውን ደሙን በመብል በመጠጥ ለምን አደረገ ? በሌላ ለምን አላደረገም ?   
መብል መጠጥ ግን ከሰውነት ይዋሃዳል፡፡ በሰውነት እንደተዋሃደ ለማጠየቅ አንድም መብል መጠጥ ያፋቅራል እሱ እንዳፈቀረን ለማጠየቅ በሚበላ በሚጠጣ አደረገው፡፡

   ስጋውን ደሙን ለምን በስንዴና በወይን  አደረገ ? በሌላ ለምን አላደረገውም ?   
· ትንቢቱ ምሳሌው አንዲፈፀም ነው፡፡ መዝ.፬÷፯፡፡ ”በልቤ ደስታን ጨመርህ ከስንዴ ፍሬና፣ ከወይን፣ ከዘይትም ይልቅ በዛ”፡፡

· ዘፍ.፲፬÷፲፯-፳፡- መልከ ጼዴቅ በስንዴ በወይን ይሰዋ ነበር፡፡ ትንቢቱን አውቆ አናግሯል፡፡ ምሳሌውም ባወቀ አስመስሏል፡፡

· ፍጻሜው ሚስጥሩ ግን ጌታችንና እመቤታችን ሲበሉ የኖሩት ስንዴና ወይን ነበር፡፡

· ፍጹም ስጋውን ፍጹም ደሙን እንደሰጠን ለመጠየቅ አንድም በመሰል ነገር ለመስጠት ስንዴ ስብ ስጋን ይመሰላል፤ ወይም ትኩስ ደም ይመስላልና አንድም ስንዴ ልባም ሴት የያዘችው እንደሆነ ነውር የለበትም፡፡ ነውር የሌለበት ሕግ ሰራሁላችሁ ሲል፤ ወይም አንድ ግዜ የጣሉት እንደሆነ ኃይል እየጨመረ ይሄዳል ኃይል የምትሆን ሕግ ሰራሁላችሁ ሲል 

      ለመስዋዕት የሚሆነው ሕብስት አዘገጃጀት 
ለመስዋዕት የሚሆነው ሕብስት አዘገጃጀት በወራቱ ከደረሰ ዋግ ካልመታው እንክርዳድ ከሌለበት ወይም የጠለቀመ ንጹህ ስንዴ ነው፡፡ ፍ.ነገ.አን.፲፫ ራስጠ.ገጽ ፻፴፰፡፡

  ሕብስት አኮቴት ገና ሲሰራ ስርአቱ ፲፫ መስቀል ባለው ማህተም ታትሞ ይሰራል፡፡ ስ.ቤ/ክር.ገጽ ፶፬

          ለመስዋዕት የሚገባው ወይን 
ዲያቆኑ ህብስቱንና ወይኑን ለመስዋዕት ካሰራና ካሰናዳ በኋላ ንፍቀ ዲያቆን ሕብስቱን በመሶበ ወርቅ በራሱ ላይ አድርጎ፣ ወይን ሰራኢው ዲያቆን በጽዋ ይዞ ቃጭል እያቃጨለ በፊት በፊቱ ንፍቁ ቄስ መስቀልና ማዕጥንት ይዞ እያጠነ በኋላ በኋላው ሆነው ከቤቴልሔም ወደ ቤተመቅደስ ይገባሉ፡፡ ሥ.ቤ.ክ ገጽ ፶፭፡፡

   ቅዳሴ ለሚያስቀድስ ሰው ይህ ክስተት እንግዳ አይደለም፡፡ ሕብስቱና ወይኑ በቤቴልሔም መዘጋጀቱና ከዚያም መምጣቱ ጌታችን መዳኒታችን ኢየሱስ ክርስቶስ በቤቴልሔም መወለዱን ያመለክታል፡፡ ከቤተሌሔም ወደ ቤተክርስትያን መወሰዱ ቤተክርስትያን የቀራኒዎ ምሳሌ ነች፡፡ ጌታ ፴፫ ዓመት ከ፫ወር ዞሮ አስተምሮ በመጨረሻ በቀራኒዎ ኮረብታ መስዋዕት ሆኖልና፤ ሕብስቱም የሚሰዋው በቀራኒዎ ዓምሳል በሆነችው ቅድስት ቤተክርስቲያን የቃል ኪዳን መገለጫ በሆነው በታቦቱ ላይ ነው፡፡ ሌላው የሚደረግ ጥንቃቄ ደሙ ላይ እንዳይፈስ ወይም እንዳይነጥብ ጽዋውን ከመጠን በላይ መሙላት ዓይገባም፡፡ ሲያቀብሉም ሲቀበሉም በጥንቃቄ መሆን አለበት፡፡ (ፍ፣ነገ.ገጽ፩፻፵/፤ረሰጠ.፵፭)፡፡

መቼና መቼ መቁረብ እንደሚገባ 

የጥንት ክርስቲያኖች እለተ እሁድን የጌታ እለት አድርገው የምስጋና የጸሎት እለት አድርገው  የፀሎት ቅዳሴው ተባባሪ ሆነው የምስጥረ ቁርባን ተሳታፊ ይሆኑ ነበር፡፡

በዚህም እለት መስዋዕት ቀርቦ ፀሎት ቅዳሴው ተፈጽሞ የማይቆርብ ክርስቲያን ዓይባልም እየዋለ እያደረ ሲሔድ ክርስቲያኑ እየበዛ ሲሔድ ደግሞ የልዩ ልዩ ቅዱሳንም የእረፍት እለት መታሰብያቸው ሲከበር ሌላም ልዩ ልዩ አጋጣሚ እየተፈለገ ሲገኝ ፀሎተ ቅዳሴው ሲፈፀም ክርስቲያን ሁሉ ይቆርብ ነበር እንጂ ሣምንት ድረስ የሚጠብቅ ዓይደለም፡፡ ስለዚህ ለምስጥረ ቁርባን መቀበል፣ እድሜ፣ ጾታ ዓይለይለትም ዕለት ሰዓት ዓይወሰንለትም ነበር፡፡ ንስሐውን ፈጽሞ ከጸሎት ከጾም በኋላ ማንኛውም ክርስቲያን ከቅዱስ ቁርባኑ መቀበል ተገቢ ብቻ ሳይሆን ግዴታም ነበር፡፡

አንድ ምዕመን ካመነበትና ከተጠመቀበት እለት ጀምሮ በየእለቱ፣ በየሳምንቱ፣ በየወሩ ይሕም በይቻልም በየ፫ወር ቅዱስ ቁርባኑን መቀበል ነበረበት፡፡ በዓመት አንድ ግዜ እንኳን የማይቆርብ ከሆነ ግን ክርስትናውን የረሳ ከክርስቶስ አንድነት የተለየ ነው ማለት ይቻላል፡፡

 በየግዜው ቅዱስ ቁርባን መቀበል እንደሚገባ ክርስቶስ አንድነት ”ስጋዬን የሚበላ ደሜንም የሚጠጣ የዘላለም ሕይወት አለው አለ እንጂ” ስጋዬን የበላ ደሜን የጠጣ ብሎ በአንድ ጌዜ ብቻ እንደሚሆን አድርጎ አልተናገረም፡፡ ልዩ ልዩ ምክንያት እያደረግን ከክርስቶስ ስገና ደም መቀበል ብንርቅ ከፀጋው በፍቃደኝነት እንደራቅን ልናውቅ ይገባል፡፡

ሚስጥረ ቁርባን አመሰራረቱ ከብዙ በጥቂቱ ይሕንን ይመስላል፡፡
፬ኛ ምስጢረ ክህነት 

· ካህን የሚለው ቃል በቁም ሲተርጎም ቄስ፣ ጳጳስ የእግዚአብሔር አገልጋይ፣ የሕዝብ መሪ፣ አስተማሪ፣ መንፈሳዊ አባት ማለት ነው፡፡ 

· ካህነት የሚለው ደግሞ ከካህን የወጣ ቃል ሲሆን ተክኖ መገልገል መንፈሳዊ ሹመትን ያመለክታል፡፡ 

 ክህነት በክርስቶስ ዓምኖ ለተጠመቁ ሁሉ የሚታደል ሹመት ሳይሆን በፈቃደ እግዚአብሔር ለዚህ ዓገልግሎት ተመርጠው በአንብሮተ ዕድ በጳጳሳት ዓማካኝነት ለተሾሙት ብቻ የሚሰጥ ነው፡፡ አንዳንድ የፕሮቴስታንት እምነት ተከታዮች ሁሉም ክርስቲያን ካህን ነው የሚል መረጃ የሌለው ትምህርት ያቀርባሉ፡፡ 

መጽሐፍ እንደሚገልጽልን ማንኛውም ምዕመን ካህናት ሊሰሩት የሚገባቸውን ስራ መስራት ዓይችሉም ክህነትን ተቀብሎ በእግዚብሔር ፊት ቆሞ ማገልገል ስለራሱና ስለሕዝቡ መስዋዕትና ጸሎት ማቅረብ፣ መባረክ፣ መቀደስ ማጥመቅ፣ ማቁረብ የመሳሰሉትን መፈጸም የሚገባው ካህን ብቻ ነው፡፡ 

ክህነት በዘመነ ብሉይ 


እግዚአብሔር ዓምላክ አዳምን ፈጥሮ በልጅነት አክብሮት ነቢይ፣ ካህን፣ ንጉስ አድርጎ ስለሾመው በኦሪት በወንጌል ስርዓት እስኪወሰን ድረስ ከአዳም ጀምሮ እስከ ሙሴ የነበሩ አበው ከእግዚአብሔር እየተሾሙ ትንቢትን፣ ክህነትን መንግስትን ከቅዱስ መንፈሱ እየተቀበሉ በነበይነታቸው ያለፈውን የሚመጣውን ሲገልጹ ሲያስተምሩ፣ በካህንነታቸው መስዋዕት ሲያቀርቡ ኖረዋል፡፡ 

ሙሴ ለአሮን ለዓላዛር፤ ጌታችን ኢየሱስ ክርስቶስ ለሐዋርያት ስልጣን ካህነት ከመሰጠታቸው በፊት ክህነትን በአበው ቡራኬ ከመንፈስ ቅዱስ ለማግኘትና ለመሾም መሰረቱና መጀመሪያው መልከጼዴቅ አብርሃምን የባረከበት አብርሃም ከመልከጼዴቅ የተባረከበት ያብሩህ ሰዓት ነው፡፡ ዘፍ ፲፬÷፲፰-፳፫፤ መዝ ፻፲÷፬፤ ዕብ ፯÷፭-፲

ከቀደሙት አበው ተያይዘው በመጡት 

ከእስራዔል ልጆች መካከል አሮንና ልጆቹን በክህነት እግዚአብሔርን እንዲያገለግሉ ለይቷል፡፡ “አንተም ወንድምህን አሮንን ከእርሱም ጋር ልጆቹን በእስራኤል ልጆች መካከል ለይተህ ካህናት ይሆኑልኝ ዘንድ ወደ አንተ አቅርብ” ዘጸ ፳፰÷፩ በዚህ መሠረት ከነገደ እስራኤል የሌዊ ነገድ ለክህነት ተመርጠው በዘመነ ኦሪት የእግዚአብሔር ቤት ያገለግሉ ነበር፡፡ ለክብረ እግዚአብሔር ሲባል ያደርጉት የነበረ ልብስም ለየት ያለ ነበር፡፡ 

ሥልጣን ክህነት ሳይኖራቸው ከካህናት ውጪ መንካት የማይገባውን በትዕቢት በመነሳሳት እኛ ከእነሱ በምን እናንሳለን በማለት በመንካት እግዚአብሔር በተለያዩ መቅሰፍት የቀጣቸው አሉ፡፡ 

· ዳታንና አቤሮን እጣን እናጥናለን ብለው ጥናውን የያዙ መሬት ተከፍቶ ውጣቸዋለች፡፡ ዘኁ ፲፮÷፩-፶፡፡ 

· ንጉስ ኦዛያን ካህነት ሳይኖረው እጣን አጠነ፡፡ ካህኑ አዛሪያስና ከእርሱ ጋር ጽኑአን የነበሩ ካህናት ተው ቢሉትም እንቢ በማለቱ ጥናውን እንደያዘ በእግዚብሔር ቤት ውስጥ በእጣኑ መሰዊያ አጠገብ ሳለ በግንባሩ ላይ ለምጽ ታየ ይህንን ያዩ ካህናት ወዲያው አባረሩት እስኪሞትም ለምጻም ሆነ፡፡ ፪ኛ ዜና- መዋ ፲፮÷፲፱-፳፫፡፡ 

· ኦዛም ሳይገባው እጁን ዘርግቶ የእግዚአብሔር የቃል ኪዳን ታቦት በመንካቱ ተቀስፏል፡፡ ፪ኛ ሳሙ ፮÷፮-፰ 

· እስራኤላዊያን ኃጢኣትን በሰሩ ከአምላካቸው ጋር በተጣሉ ጊዜ ስለሰሩት ኃጢኣት ማስተሰሪ የሚሆን መስዋዕት ያቀርቡ የነበሩ ካህናት ብቻ ነበሩ፡፡ ዘሌ ፭÷፮

ክህነት በዘመነ ሐዲስ 

በሐዲ ኪዳን ምስጢረ ክህነት የተመሰረተው በጌታችን ኢየሱስ ክርስቶስ ነው ይከተሉት ከነበሩት ሰዎች ፲፪ ለክህነት አገልገሎት መርጧቸዋል፡፡ በቅዱስ ጴጥሮስ አማካኝነትም ክህነት ተሰጥቷቸዋል፡፡ ከሙታን ተለይቶ ከተነሳ በኋላ በዕለተ እሁድ በዝግ ቤት ውስጥ ተሰብስበው ባሉበት ገብቶ ስልጣነ ክህነትን ሰጥቶቸዋል ዮሐ ፳÷፳፫፡፡ 

ጌታ በዕለተ ዕሁድ ከሰጣቸው ክህነት በመነሳት ወይም አብነት በማድረግ ቤተ ክርስቲያን ክህነትን እሁድ ትሾማለች፡፡ የሐዲስ ኪዳን ክህነት የሚሰጠው እንደብሉይ ኪዳን በዘር በነገድ ተለይቶ ሳይሆን በእግዚአብሔር ለዚህ ልዩ አገልግት ለተመረጡ ወገን ሳይለይ ነው ስለሆነም ጌታ ሐዋርያትን የመረጠው ከአስራ ሁለቱም ነገድ ነው፡፡ 

በሐዲስ ኪዳን ካህናት እንዴት ይሾማሉ

 በሐዲስ ኪዳን አመራረጥ በመጽሐፍ ቅዱስ እንደተጻፈው ሥልጠነ ክህነት በጾም በጸሎት እጅ በመጫን እፍ በማለት ወይም በንፍሐት በጳጳስ አማክኝነት ይሰጣል፡፡ ከላይ እንደተገለጸው ሥርዓቱ የተወሰደው አዕማደ ቤተክርስቲያን ከተባሉ ሐዋርያት ነው፡፡ ሐዋ.ሥራ ፲፫÷፪፣   ፩ኛ ጢሞ ፬÷፲፬፡፡ 
በብሉይ ኪዳንና በሀዲስ ኪዳን ካህናት መካከል ያለው ልዩነት

በብሉይ ኪዳንና በሐዲስ ኪዳን መርገፍ ነው፡፡ ስለዚህ ካህናት ብሉይ ለካህናት ሐዲስ አምሳል ናቸው በመሆኑም በኦሪት ከአሮን ወገን ያልሆነ በክህነት እንደማያገለግል ሁሉ፣ በሐዲስ ኪዳንም እግዚብሔር ያልፈቀደለት አያገለግልም ይህም ሲባል በዘር፣ በነገድ፣ በቀለም የሚከለከል ባለመሆኑና በፈቃደ እግዚአብሔር የሚሰጥ ምስጢር ነው፡፡ የሐዋ ፲፫÷፩፣ ፱÷፲፭፣ ፫÷፮፣ ፩÷፳፪-፳፮ የዘመነ ሐዲስ ኪዳን ካህን በብዙ መልኩ ቅድመ ልደት ክርስቶስ ከነበሩት ካህናት ይበልጣሉ፤ ማዕረግ ክብራቸው ምጡቅ ሥራቸው ረቂቅ የማሰርና የመፍታት እንዲሁም ልጅነት የመስጠት ስልጣን አላቸው፡፡ 
የካህናት ሥልጣን በሀዲስ ኪዳን

የካህናት ሥልጣን በክርስቶስ የተገኘ ዓብይ ስልጣን ነው፡፡ የተወሰኑትን ለመግለጽ ያህል 

፩. የማሰርና የመፍታት ስልጣን   ማቴ ፲፮÷፲፱፣ ፲፰÷፲፰፣ ዮሐ ፳÷፳፩-፳፫

፪. የመፍረድ ስልጣን   የሐዋ ፭÷፲፩-፲፯፣ ፰÷፲፰-፳፣ ፲፫÷፮-፲፪ 

፫. የመፈወስ ስልጣን  ያዕቆብ ፭÷፲፬

፬. መሥጢረ ለማወቅ ስልጣን  ማቴ ፲፫÷፲፩፣ ፩ኛ ጢሞ ፫÷፱

፭. የማስታረቅ ስልጣን ፪ኛ ቆሮ ፭÷፳ ሰውን ከእግዚአብሔር ያስታርቃል፡፡ ያማልዳል      ያዕ   ፭÷፲፬

፮. የማጥመቅ፣ የማቁረብ፣ የመባረክ ስልጣን አላቸው፡፡ ማቴ ፳፰÷፲፱፡፡

፯. የጌታን ስጋና ደም የመፈተት ስልጣን አላቸው፡፡ ዮሐ ፳÷፲፯ የክህነት አገልግሎት እጅግ የተለየ ነው፡፡ በኦሪት ጊዜም በተለያዩ ሰዎች ብቻ የሚሰጥ ጸጋ ነበር፡፡ እንጂ ለሁሉም የሚሰጥ አልነበረም፡፡ ዘጸ ፳፰÷  ሐዋሪያት በይሁዳ ፋንታ ማትያስን መምረጣቸው የተለየ አገልግሎት በመሆኑ ነው፡፡ ሐዋ ፲፫÷፩

የክህነት ተግባር እግዚአብሔርንና ሰውን ማገልገል ነው፡፡ እግዚአብሔርን ማገልገል እንደ መላእክት በመዓልትና በሌሊት ለእግዚአብሔር ምስጋና ማቅረብ ነው፡፡ ሰውን ማገልገላቸውም፡- በማጥመቅ፣ በማቁረብ፣ በማስተማር፣ በመባረክ፣ በመፈወስ በማስታረቅና ይህን በመሳሰሉት ነው፡፡ በአጠቃላይ የክህነት ተግባር ክርስቶስን አብነት አድርጎ መገኘት ነው፡፡
ሢመተ ክህነትና የክህነት ደረጃዎች

ምስጢረ ክህነት የማይደግም ምሥጢር ቢሆን የደረጃ እድገት አለው፡፡ የክህነት ደረጃዎች ሦስት ናቸው፡፡ እነርሱም፡- ዲቁና፣ ቅስና፣ ጵጵስና ናቸው፡፡ ከጳጰስ በላይ ሊቀ ጳጳስ አለ፡፡ ይህም የክህነት ደረጃን የሚያፋልስ አይደለም፡፡ ጳጳስ በሐዋርያት እግር የተተካ ከፍተኛ የቤተክርቲያን ባለስልጣን አስተዳዳሪ ነው፡፡ በአንድ ዘመን በአንድ ወንበር ሁለት ሰዎች አይሾሙም ይህም ሹመት ያለ ኤጲስ ቆጶስ ጉባኤ ዓይደረግም፡፡ 

የዱቁና ሢመትና ሥልጣን

ዲቁና በዘመነ ሐዋሪያት በቀዳሚ ስማዕት በቅዱስ እስጢፋኖስ የተጀመረ ነው፡፡ ሐዋ ፮÷፩-፭፡፡ ዱቁና የመጀመሪያ የክህነት ደረጃ ነው፡፡

ሀ. ለዲቁና የሚያበቁ ሁኔታዎች
፩- ትዕግስተኛ፣ ግብረ ገብነት ያለው እውነተኛ፣ ነውር የሌለበት፣ ጋብቻ ያልፈጸመ ፩ኛ ጢሞ ፫÷፰-፲፫፡፡

፪- በስረዓተ ቤተክርስቲያን መሰረት ለዲቁና መብቃቱን የተመሰከረለትና የሐይማኖቱን ምስጢር የሚጠብቅ

ለ. ሢመተ ዲቁና
ኤጲስ ቆጶስ ዲያቆኑን በአንብሮተ ዕድ በቻ ይሾመዋል፡፡ ቀሳውስትና ዲያቆናት አብረው ይጸልያሉ፡፡

ሐ. የዲያቆናት ሥልጣንና ተግባር
፩- ዲያቆን በመዓልትም በሌሊትም ቤተክርስቲያን ማገልገል አለበት፡፡

፪- በጸሎት ግዜ የህዝቡን ስርዓት ያስይዛል፡፡ እንዳያንቀላፉ ያነቃቃል ለኢጲስ ቆጶሱና ለቄሱ ይላላካል፡፡

፫- ቄሱ ቅዱስ ስጋውን ሲያቀብል ዲያቆኑ በእረፍ መስቀሉ ክቡር ደሙን ያቀብላል፡፡

፬- ደያቆኑ እንደ ኤጲስ ቆጶሱና እንደ ቄስ ያለነውር መኖር አለበት

መ. ዲያቆናት ከሹመት የሚሻሩበት ሥርዓት 

 ፩. የሚገባውን ትምሀርት ሰይማር በተለያዩ ዘዴ ተጠቅሞ ጉቦ ሰጥቶ፣ በጉልበት አስገድዶ በተንኮልም ሁለት ግዜ የተሸመ ከሹመቱ ይሻራሉ፡፡ 

  ፪. ወደ መናፍቃን ጉባዔ ሄዶ ከተጠመቁ ከቆሮበ ስርዓታቸውንም ከፈፀመ ከሹመቱ ይሻራል 

  ፫. ከአንዲት ድንግል በቀር ሌላ ቢያገባ ወይም ንፅህናዋን እጠብቃለሁ አኖራለሁ ብሎ ከተሸመ በኋላ ሚስት ያገባ ስዕለቱን ቢያፈርስ ከዘማዊት ሴት የደረሰ፣ ተደብቆ ተክሊል የፈፀመ ወይም እመነኩሳለሁ ብሎ ሚስቱን የፈታ ከሹመቱ ይሻራል፡፡ 

  ፬. አራጣን የሚቀበል ነጋዴ ወታደር የሆነ ይሻራል፡፡ ፍ/ነ/አን.7 

· ኤጲስና ቄስ በቅብዓት የሚሾሙ ሲሆን 

· ዲያቆን ግን ቅብዓት የለውም 

· በቃል የሚሾሙ፡- አናጎንስጢስ፣ ንፍቃ ዲያቆን ኤጴስ ቆጶሱ በቃል ብቻ ይሾማቸዋል  

የዲያቆናዊት ሴት ሹመት ተግባር 

፩. ለዲያቆናት የሚያበቃት ሁኔታዎች 

· ፷ ዓመት የሆናት በአንድ ወንድ ጸንታ የኖረች የተመሰከረላት፡፡ ፩ኛ ጢሞ ፭÷፱-፲፩ ከኃጢአት የነጻች ልጆቿን በስርዓት ያሳደገች እንግዳ የምትቀበል፣ በበጎ ስራ የምትተጋ ዲያቆናዊት ሴት እንደ ወንድ ዲያቆን በአንብሮተ እድ የሚሾሙ ዓይደለም ምሥጢር ዓያዩም፡፡

ሀ. ንዑስ ክርስቲያን ሴቶችን በሜሮን ከአንገት በታች የቄሱን እጅ ይዛ ትቀባለች 

ለ. ሴቶችን ልትገስጽ፣ ልታስተምር፣ ልትመክርም ይገባታል 

ሐ. ሜሮን ከመቀባት በቀር የክህነት ስራ አትሰራም፣ ዲያቆን ሳያዛት ምንም ነገር አትሰራም፡፡ 
የቅስና ሢመትና ሥልጣን 

ሀ. ቅስና በቤተክርስቲያን ሁለተኛ መዓረግ ነው፡፡ ለቅስና የሚያበቁ ሁኔታዎች 

፩. በዲቁና ያገለገለ ነውርና ነቀፋ የሌለበት አንዲት ድንግል ሴት ያገባ ወይም ዲቁናውን ይዞ በድንግልና የመነኮሰ አብዝቶ የማይጠጣ አንደበቱን ለመግዛት የማይፈጥን ወንጌል በማስተማርም ምዕመናን የሚረዳ ዕድሜው ከ፴ ዓመት በላይ የሆነ 

፪. ብሉያትን ሐዲሳትን ይልቁንም አራቱን ወንጌል የተማረ 

፫. ለቅስና መብቃቱ ከተመሰከረለትና ኤጲስ ቆጲስ ከፈቀደ ይሾማል፡፡ 

     ለ- ሢመተ ቅስና፡-    

ቀሳውስት በአንድ ኤጲስ ቆጶስ ሊሾሙ ይችላሉ፡፡ ኤጲስ ቆጶሱ ቄሱን ፀሎተ ሢመት አድርሶ በአንብሮተ ዕድ ይሾማል፡፡ ቀሳውስት ቀመው ይጸልዩለታል፡፡

    ሐ. የቀሳውስት ስልጣንና ተግባር፡-
፩. ማስተማር፣ ማጥመቅ፣ ቀድሶ ማቁረብ፣ መባረክ፣ ማሰርና መፍታት፣ ማናዘዝ፡ ሜቴ ፳፰÷፲፱፤ ፩ኛጢሞ.፭÷፲፫፡፡
፪. ስልጣንና ክህነትን አይሾምም አይሽርም፣ ሜሮን አያፈላም ነገር ግን በቤተክርስቲያን ሌሎችን ሁሉ ይፈፅማል፡፡

፫. ቄስ ታሞ በሚታከምበት ጊዜ እንጂ በማንም ፊት ዕርቃኑን ሊጥል ዓይገባውም 

፬. ቀሳውስት በአመት ሶስት ግዜ ከኤጲስ ቆጶስ ዘንድ ይሰበሰባሉ፡፡

፭. ምዕመናንን ይመክራሉ ኑዛዜያቸውን ተቀብለው ቀኖና ይሰጣሉ ይቀድሳሉ፤ ያቆርባሉ፤ ይባርካሉ፡፡

መ. ቀሳውስት ከሹሙት የሚሻሩበት ሥርዓት 

፩. በቤተክርስቲያን የታዘዘውን የማይፈጽም ከሆነ ተመክሮ ካልሰማ ይሻራል፡፡

፪. በቁጣ መንፈሳዊ ባልሆነ ነገር ምዕመናንን ስጋወደሙ ከከለከለ ይሻራል፡፡

፫. በስጋዊ ነገር ዋስ ተያዥ ምስክር ከሆነ ይሻራል፡፡ ፍ/ነ/አን.፮

፬. ሚስቱ ብትሞትም ሁለተኛ አገባለሁ ካለ ይሻራል፡፡

፭. ኤጲስ ቆጶሱን አቃሎ ንቆ ለብቻው ቤተክርስቲያን ከሰራ በኤጲስ ቆጶሱ ተጠርቶ  ካልመጣ ይሻራል፡፡

፮. የራስ ፀጉራቸውን የእጅና የእግር ጥፍራቸውን ማሳደግ አይገባቸውም፡፡

፯. ወደ ተውኔትና ወደ ዘፈን ወደ መናፍቃን ጉባኤ ከሄዱ ይሻራሉ፡፡

ከሹመቱ ከተሸረ በኋላ ደፍሮ ለአገልግሎት ቢገባ በቤተክርስቲያን ተወግዞ ይለያል እያወቁ የተባበሩት ሁሉ ከምዕመናን ይለያሉ፡፡ ሕዝ ፫÷፳፩፣ ኢሳ ፮÷፩፣ ዘሌ ፳÷፭፡፡

የኤጲስ ቆጶስ /ጳጳስ/ ሢመትና ሥልጣን
ኤጲስ ቆጶስ በሐዋርያት እግር የተተካ ከፍተኛ ማዕረግ ያለና ሌሎች የክህነት ደረጃዎችን የሚሰጥ የሚሾም በቤተክርስቲያን ሙሉ ሥልጣን ያለው በክህነት መዕረግም ከሁሉ የበላዩ ነው፡፡
ለኤጲስ ቆጶስ የሚያበቁ ሁኔታዎች
፩. በቆሞስነት ያገለገለ ዕድሜው ከሃምሳ አመት በላይ በድንግልና የኖረ መነኩሴ ፩ኛቆሮ.፯÷፴፪፡፡

፪. ነውር የሌለበት እንግዳ መቀበል የሚወድ የተማረ አዲስ አማኒ ያልሆነ፡፡ ቲቶ.፩÷፯-፱፣ ፩ኛ ጢሞ.፫÷፯፡፡

፫. ኤጲስ ቆጶስ የሚሾመው በሚሾምበት ሐገር በምዕመናን ምርጫ በርዕሰ ሊቃነ-ጳጳሳት ፍቃድ ነው፡፡

፬. ዕውር፣ ደንቆሮ፣ ዝንጉ ኤጲስ ቆጶስ ሊሆን አይገባም፡፡ ነውር ሆኖ ሳይሆን የቤተክርስቲያንን ስራዎች ለመስርት ስለማያበቃው ነው፡፡ ፍ/ነ/አን.፲፭/

፭. ሊቀ ጳጳሱ ወይም ፓትርያርኩ ከታመመ እስኪድን ከታሰረም እስኪፈታ ሹመቱ ለማንም አይሰጥም፡፡ የማይድን ደዌና የማይፈታ እስራት ከሆነ ግን በላዩ ይሾማል፡፡ ዓይጠበቅም፡፡ ፍ/ነ/አንቀ.፬፡፡
ሢመተ ኤጲስ ቆጶስ

ኤጲስ ቆጶስ በአንድ ኤጲስ ቆጶስ አይሾምም፡፡ ሁለት ወይም ሦስት ኤጲስ ቆጶሳት ከርእሰ ሊቃነ ጳጳስነት ጋር ይሾሙታል፡፡ በአንክሮተ እድ ሲሾሙም “የተመረጠ የእግዚአብሔር አገልጋይ በሚሆን በዚያ በአብ በወልድ በመንፈስ ቅዱስ ስም እጃችንን እንጭናለን” እያሉ የቡራኬ ቃላት እየተናገሩ ነው፡፡ ከተሸመ በኋላ መስቀል ይሰጡታል፡፡ ሦስት ቀን በዓል ይከበራል፡፡ ኤጲስ ቆጶሱ ከተሾመ በኋላ ሦስት ሱባዔ ይጾማል፡፡

ኤጲስ ቆጶስ እሁድ እንዲሾም ተወስኗል፡፡

ሀ- በሕዝቡ ፊት ነውና መሾም ያለበት በጸሎት ስጋ ወደሙን ለመቀበል ወደ ቤተክረስቲያን የሚሰበሰቡበት እሁድ ስለሆነ በሕዝብ ፊት እንዲሾም እሁድ ተባለ፡፡

ለ- እሁድ ጌታ የተጸነሰበት፣ ብርሃነ መለኮቱን የገለጠበት፣ የተነሳበት፣ ለሐዋርያት መንፈስ ቅዱስን የላከበት፣ እመቤታችን ያረፈችበት ቅዱስ እለት ስለሆነ በዚህ ቅዱስ ዕለት ቅዱስ ሲመት ይደረጋል፡፡

ሐ- አምስት መክሊት ሰጥተኸኝ ሌላ አምስት መክሊት አተረፍኩ ብሎ ሲመቱን የሚያስረክብበት ዕለት ስለሆነች፡፡

ለአዲሱ ተሿሚ መስቀል የሚሰጡበት ምክንያት መከራ ትቀበላለህ ሲሉት ፍ/ነገ.፭፡፡ ሦስት ቀንም በዓሉ መከበር፡- ጌታ ሦስት ቀን በመቃብር ውስጥ ማደሩ ምሳሌ ነው፡፡
የኤጲስ ቆጶስ ሥልጣን ተግባር

ኤጲስ ቆጶስ ማንኛውንም የቤተክርስቲያን ሚስጢር መፈጸም ይችላል፡፡ ሜሮን ያፈላል፣ ሕንፃ ቤተክርስቲያንን፣ ንዋየ ቅድሳትን ካህናትን ምዕመናን ይባርካል፡፡ ከኤጲስ ቆጶሳት እንጂ ከቀሳውስት ስጋ ወደሙን ዓይቀበልም አይባርክም፡፡ ኤጲስ ቆጶስ ከቅስና እስከበር የሚዘጉና የሚከፍቱ ያለውን ሹመት ይሾማል የማይገባውን ይሻራል፡፡ የሐዋ.፲፬÷፳፫፡፡
የኤጲስ ቆጶስ ጉባኤ

ኤጲስ ቆጶስ በአመት ሁለት ጊዜ ይሰበሰባሉ፡፡ ስለሐይማኖት መጽናት ስለበጎ ምግባር መስፋፋት ስለቤተክርስቲያን መስፋፋት በጠቅላላው ስለመንፈሳዊ ነገር ይወያያሉ፡፡ የሐዋ. ፲፭÷፮፡፡ የሚሰበሰቡትም ጥቅምት ፲፪ እና በበዓለ ሃምሳ በ፬ኛው ሳምንት በ፬ኛው ቀን ነው፡፡
በስልጣነ ክህነት ውስጥ የማሠርና የመፍታት ሁኔታ 

· ሊቀ ጳጳስ ያሰረውን /ያወገዘውን/ ጳጳስ፣ ጳጳስ ያሰረውን ቄስ ሳለም ከሞተም በኋላም አይፈታውም፡፡

· ቄስ ያሰረውን ጳጳስ ፣ ጳጳስ ያሰረውን ሊቀጳጳስ ፓትሪያርክ ሳለም ከሞተም በኋላም መፍታት ይችላል፡፡

· ሊቀ ጳጳስ ያሰረውን ሊቀ ጳጳስ ያሰረውን ጳጳስ ቄስ ሳለ ዓይፈታውም፡፡ ከሞተ በኋላ ግን ይፈታዋል፡፡ ሲኖዶ ፶፩፡፡

ከክህነት በኋላ መንፈሳዊ ግዳጅ

እግዚአብሔር ለአገልግሎት ይመርጣል ሲመርጥም ከተለያየ ቦታ በተለያየ ዕድሜ በተለያየ ተዓምር ነው፡፡ እንደ ኤርሚያስ ከእናት መሐጸን ት.ኤር.፩÷፭ እንደ ጳውሎስ ክርስትያኖች ከማሳደድ የሐዋ.፱÷፩-፳፩፣ እንደማትያስ ከእርድዕትነት ወደ ሐዋርያነት የሐዋ.፩÷፳-፳፮፡፡ ስለዚህ እግዚአብሔር ለዚህ አገልግሎት የለየው መሆኑን አውቆ ከልብ መነሳት አለበት፡፡ ከነውር ከነቀፋ መራቅ ምዕመናንን በግድ ሳይሆን በፈቃድ ማስተማር ምክር መጠበቅ አለበት፡፡ ፩ኛ ጴጥ.፭÷፬፣ ፩ኛ ጢሞ ፬÷፲፩-፲፮፡፡

በምስጢረ ክህነት የሚታይ አገልግሎት

ኤጲስ ቆጰስ እጁን በተሿሚው ላይ ሲጭን ጸሎት ሲያደርግ ሜሮን ሲቀባ ሲሆን 
በምስጢረ ክህነት የማይታይ ፀጋ

ሀ. በአንብሮተ እድ ስልጣን ክህነት /የመለከት ፀጋ ሲሰጥ/

ለ. የእግዚአብሔር እንደራሴ ሲሆን

ሐ. የማሠር፣ የመፍታት፣ የማንፃት፣ የመቀደስ፣ የማጥመቅ፣ የማቁረብ ስልጣን /መንፈሳዊ ሐይል ሲያገኝ፡፡

፭ኛ- ምስጢረ ተክሊል

ተክሊል ከለለ ከሚለው ግሥ የወጣ ሲሆን ከለለ አከበረ ማለት ነው

· ምስጢረ ተክሊል ወንድና ሴት ተስማምተው በስርዓተ ቤተክርስቲያን በካህናት መንፈሳዊ አገልግሎት አማካኝነት ትዕዛዝ እግዚአብሔር የሚያጸኑበት፣ ጸጋ እግዚአብሔር እንዲሆን የሚፈጸም አገልግሎት ነው፡፡

· ተክሊል ሁለት የበጎ ፈቃድ ተጋቢዎች መንፈሳዊ ውሕደትን የጋብቻ ጽናት የሚያገኙበት መንፈሳዊ ምስጢር ነው፡፡

· ተክሊል የፈቃደኝነት ማረጋገጫ ምስክርነት ነው፡፡ በተክሊል የተጋቡትን ቤተክርስቲያን ሕጋዊ ጋብቻ ብላ ትመሰክራለች፡፡

· ተክሊል በምስጢረ ቁርባን የሚጸና የማይደገም በአደባባይ የሚፈጸም ምስጢር ነው፡፡ በአደባባይ መፈጸሙ ሁለተኛ ጋብቻ እንደሌለ ሊያረጋግጡ ነው፡፡

· ተክሊል ሁለት የተራራቁ ሥጋዎች ሁለትነት ጠፍቶ አንድ የሚሆኑበት የጋብቻን አንድነትና ጽናትን የሚያረጋግጥልን ቅዱስ ሚስጢር ነው፡፡

· ተክሊል ምስጢር መባሉ በሚታይ መሐላ፣ ጸሎት፣ ቀለበት፣ ሁለት የተለያዩ አካላት አንድ የሚሆኑበት የማይታይ ፀጋ ስላለው ነው፡፡  
የምሥጢረ ተክሊል /የጋብቻ/ አመሰራረት

ምስጢረ ተክሊል በልዑል እግዚአብሔር ፈቃድ በአዳምና በሔዋን የተመሠረተ ነው፡፡ ዘፍ ፩÷፳፰፣ ፪÷፳፪-፳፬ በሐዲስ ኪዳንም ጌታችን መድኃኒታችን ኢየሱስ ክርስቶስ በቃና ዘገሊላ ሠርግ በመገኘት ጋብቻን አጽንቷል፣ ባርኳል ዮሐ ፪÷፩-፲፩ ሐዋርያት ከአመንክዮ ጋብቻ ንፁህ እንደሆነ ልደትም ርኩሰት እንደሌለበት ተናግረዋል፡፡ ቅዱስ ጳውሎስም ጋብቻ መሆኑን ሊገልጽ መንግሰተ ሰማያትን በሙሽራ እንደመሰለ ማቴ ፳፭÷፩ ጳውሎስም ሚስጢረ ተክሊልም ታላቅ እንደሆነ ሲያስረዳ በክርስቶስና በምእመን መስሎ ተናገረ፡፡ ኤፌ ፭÷፴፪

ጋብቻ፡- ሁለት ተቃራኒ ጾታ ያላቸው ወንድና ሴት ከሁለት ወደ አንድ አካልነት የሚለወጡበት ሕይወት ነው፡፡ ጋብቻን የመሠረተው እግዚአብሔር ነው፡፡ ጋብቻ ምስጢር መባሉ፡- 

  ሀ- በሚታይ ሥርዓት የማይታይ ጸጋ ስለሚሰጥ 

  ለ- ለሁሉም ስለማይሰጥ /ለመነኮሳት/ 

  ሐ- ሁለቱ ተጋቢዎች የሚፈጽሙት ሩካቤ /ግንኙነት/ ምስጢር ስለሆነ ነው፡፡ ስዚህም ቅዱስ ጳውሎስ “ይህ ምስጢር ክቡር ነው” አለ፡፡ ኤፌ ፭÷፴፪፡፡ ጋብቻ ታላቅ፣ ክቡር፣ ብሩክ፣ ንጹህ ቅዱስ የሆነ ምስጢር ነው፡፡ 

የምስጢረ ተከሊል ዓላማ 

 ሀ- ለመረዳዳት ዘፍ ፪÷፳፰፣ ማር ፮÷፯ ምስጢረ ተክሊል ለመረዳዳት ነው፡፡ ሲባል በሁለቱ መንገድ ነው 

፩- በመንፈሳዊ ነገር ባል ወይ ሚስት በመንፈሳዊ ሕይወት ከምግባር ከሃይማኖት እንዳይወጡ አንዱ አንዱን ሊያበረታታው ሊመክረው ይገባል፡፡ 

፪- በስጋዊ ኑሮ የሚያሻቸውን ሁሉ ለማግኘት ልጆችን በስርዓት ለማሳደግ በችግርም ሆነ በደስታ ጊዜ መረዳዳት አለባቸው፡፡ ማር ፮÷፯

 ለ- መልካም ፍሬ ለማግኘት /ዘርን ለመተካት/ ዘፍ ፩÷፳፯-፳፰፣ ዘፍ ፱÷፩፣ ዘፍ ፳፪÷፩ ፩ኛ ሳሙ ፩÷፲፱፣ ሉቃ ፩÷፲፫፡፡ 

ሐ. ስለ ዝሙት ጠንቅ /በፍትወት ሥጋ ላለመቃጠል/ ፩ኛ ቆሮ ፯÷፪

· አንድ ሰው ለወደፊት ሕይወቱ ረዳት የሚሆነው ወይም የሚሆናትን ጓደኛ ለማግኘት በጸሎት ፈቃደ እግዚብሔርን ሊጠይቅ ልትጠይቅ ይገባል፡፡ አስተዋይ የትዳር ጓደኛ የሚሰጥ እግዚአብሔር ብቻ ነውና ምሳ ፲፱÷፳፬ ፈቃድ እንግዚአብሔርን እንዴት ማወቅ ይቻላል፡- 

· ትክክለኛ አመለካከት፡- ሁኔታዎች፣ ፍላጎት ለፍላጎት፣ ዓላማ ለአላማ፣ የተሰማሙ ከሆነ በተጨማሪም ከእግዚአብሔር ቃል ጋር የማያጋጨን ሲሆን ነው፡፡ እግዚአብሔር ለወዳጆቹ መልካም ያልሆነ ነገር አይሰጥምና ነው፡፡

የተሳሳተ አመለካከት 

· በህልም ምልክት መፈለግ፣ እጣን፣ ጥንቆላ፣ ካርታ ይህን የመሳሰሉ ፈቃደ እግዚአብሔርን በእርገጠኝነት ስለማያሳውቁን የተሳሳተ አመለካከት ይባላሉ፡፡ 

በመተጫጨት ጊዜ ሊሟሉ /ሊጤኑ/ የሚገባቸው ነገሮች

፩. በሐይማኖት መመሳሰል አለባቸው ዘዳ ፯÷፫-፬፣ ፩ኛ ነገ ፲፩፡፩-፰፣ ፩ቆሮ ፲፭÷፴፫፣ መዝ ፲፯÷፳፭ 
፪. ወንዱ ከ ፳ ሴቷ ከ፲፭ ዓመት በታች ከሆኑ መተጫጨት ክልክል ነው ጋብቻቸው አይፀናም 

፫. በዕድሜ በሳል መሆንና በትምህርት ደረጃ መበላለጥ /መራራቅ/ የለባቸውም፡፡ 

፬. ዝምድና የሌላቸው መሆን ይገባቸዋል፡፡ ዝምድና ሦስት መልክ አለው፡- ስጋዊ ዝምድና፣ መንፈሳዊ ዝምድና፣ የጋብቻ ዝምድና 

፩- ሥጋዊ ዝምድና፡- በተጋቢዎች መካከል እስከሰባት ቤት /ትውልድ/ ድረስ ዝምድና እንዳይኖር በሥርዓተ ቤተክርስቲያን ተደንግጎአል፡፡ ፍተ/ነገ ፳፰÷፰፻፵፪ 

ሀ- የአባን የአያቱን ሚስት፣ ልጅ፣ እህት፣ እናት፣ አያገባም 

ለ- የልጁን ሚስት፣ ልጅዋን፣ እህትዋን ዓያገባም 

ሐ- የወንድሞቹንና የልጆቹን ሚት፣ ልጅዋን፣ እህቷ፣ አያቷን ዓያገባም 

መ- በተጨማሪ የጡት ልጅ፣ እናት አባት እንደ ልጁ ካሳደጉ/ጓት/ ጋር መተጫጨት መጋባት ክልክል ነው 

፪- መንፈሳዊ ዝምድና፡- የክርስትና ዝምድና ማለት ነው 

ሀ- የክርስትና አባቱን ሚስት፣ ልጅ፣ የልጅ እህት ዓጋባም፡፡ 

ለ- የክርስትና ልጁን እናት፣ እህት፣ የእህት የወንድም ልጁን አያገባም፡፡ 

፫- የጋብቻ ዝምድና፡- ባል የሚስቱን አያት፣ እናት፣ አክስት፣ እህት፣ ልጅዋን፣ የልጅ ልጅዋን ዓገባም ሚስትም እንዲሁ፡፡ 

· ጥሎሽ፡- ፍቅር የመግለጫ ስጦታ ሲሆን የተጀመረው በአዳምና በሔዋን ነው፡፡ የአዳም ጥሎሽ ወርቅ፣ እጣን፣ ከርቤ ነበር፡፡ የሰጠውም እግዚአብሔር ነበር፡፡ ይህም የጥሎሽ ስርዓት ሲወርድ ሲዋረድ የመጣ ነው፡፡ ለይስሀቅ ሚስት ለመፈለግ የሄደው የአብርሃም አገልጋይ ኢያዉብርስ ጥሎሽ ይዞ ነበር፡፡ ፍተ/ነገ ጥሎሽ እንዲጥል ያዛል፡፡ 
· የቃል ኪዳን ቀለበት፡- ጋብቻ እስከሞት ድረስ የማይፈርስ ፍጻሜ የሌለው በመሆኑ ተጋቢዎች እስከመጨረሻው አብረን እንኖራለን ሲሉ በክብነት ፍጻሜ የሌለውን ቀለበት ያስራሉ፡፡ ከዚህም በተጨማሪ ቀለበት ፍቅርን ቀለበትን ይገልጣል፡፡ መኃ .መኃ ፰÷፮፡፡ ስለዚህ ለፍቅር ምልክትና ስለመዋሐዳቸው ቀለበት ያስራሉ፡፡ ቃል ኪዳን በሁለት ተጋቢዎች መካከል የሚፈጸም የሚጸና የማይናወጥ መሐላ ሲሆን ቃል ኪዳን በካህን ፊት ይፈጸማል፡፡ እስከ ሞትም ይጸናል፡፡

ስለዚህ ጋብቻ የመኖር ዘዴ ሳይሆን እስከ ሞት ድረስ የማይፈርስ ላከበሩት የሚያከብር መንፈሳዊ የሕይወት ማዕረግ ነው፡፡
ጋብቻ እንዴት ይፈጸማል

ጋብቻ በቤተክርስቲያን በሥርዓተ ተክሊል፣ በመአሰባንና፣ በቅዱስ ቁርባን ቤተሰብና የንስሃ አባት በተገኙበት ይፈጸማል፡፡

ሥረዓተ ተክሊል

፩- ጋብቻ ያለሥረዓተ ተክሊል ዓይፈጸምም፡፡

፪- ስረዓተ ተክሊል ድሃና ባለጸጋ፣ ጌታና ሎሌ፣ እመቤትና አገልጋይ ካህንና ምዕመን የማይለያዩበት በድንግልና ለኖረ ሁሉ የሚፈጸም ነው፡፡

፫- ሥረዓተ ተክሊል በሥጋወደሙ ይጸናል፡፡ ያለስጋወደሙ ዓይፈጸምም፡፡

በምሥጢረ ተክሊል የማይታይ ፀጋ

፩- ሁለትነት ጠፍቶ አንድነት 

፪- እስከሞት እንዳይለያዩ የሚያበረታታ ጸጋ

፫- የመተማመን እና የመረዳዳት ጸጋ

፭- መልካም ፍሬ ለማግኘት መንፈሳዊ ጸጋ መዝ ፻፳፮÷፭፣ ዕብ ፲፫÷4፡፡

· በምሥጢረ ተክሊል ሙሽራውና ሙሽራይቱ የሚለብሱት ልብስ አንድ ክብር የሚወርሱ ሁለትነት ቀርቶ አንድ አካል መሆናቸውን የሚያመለክት ነው፡፡ የሚቀዳጁት አክሊልም የሚያገኙትን ክብር የሚያመለክት ነው፡፡
፮. ምስጢረ ንስሐ

ምስጢረ ንስሐ፡- ክርስቲያን በጥምቀት በዓለም ክፉ ስራዎች ሁሉ የተለየ ነው የሞተ ነው፡፡ /ሰው ሰራሽ ህግ ማለት ይህን አድርግ ይህን አታድርግ የሚሉትን ተላልፎ አይበድል፡፡ /ሮሜ ፮÷፫፣ ቆላ ፫÷፭-፲፪፣ ገላ ፪÷፳፱ ፣ ገላ ፭÷፳፬/ ህይወቱ ለክርስቶስ የተሰጠ ነው፡፡ /ሮሜ ፲፪÷፩-፪/ የመጨረሻው ግቡና ዓላማውም ክርስቶስ ነው፡፡ /ፊል.፪÷፭፣ ፩ጴጥ ፪÷፳፩-፳፬ የመንፈሳዊ ኃይሉ ምንጭና መገኛ ክርስቶስ ነው፡፡ /ዮሐ. ፮÷፬፣ ፪ቂሮ.፲፪÷፱ ኤፌ.፬÷፲፮/ አካሉ የመንፈስ ቅዱስ መቅደስ ነው፡፡ /፩ቆሮ.፮÷፲፱/ በአጠቃላይ የክርስቶስ ሕዋስ ነው፡፡ ስለዚህ በክርስቶስ አምኖ የተጠመቀ ክርስቲያን ሁሉ ንጸህናና ቅድስና ገንዘቦቹ ናቸው፡፡ የክርስቶስ አካል አይፈቀድለትም፡፡ /፩ቆሮ.፮÷፲፭/ ከዚህ በላይ እንደገለጥነው ቅዱሳት መጻሕፍት የክርስቲያንን ማንነትና ያለንበትንም ደረጃ አጣርተው የገለጡት ክርስቲያን በዓለም ፈተና የለበትም፣ ፈተና አይቀርበውም ለማለት አይደለም፡፡ እንዲያውም ክርስቲያን ለዚህ ጊዜያዊ ህይወቱ የክርስቶስን ግማደ መስቀል ተሸክሞ የሚጓዝ ነው፡፡ ማለት ብዙ ጽዋትና መከራ አለበት፡፡ ነገር ግን የአለምን ክፋት ድል ያደረገ ክርስቶስን አምኖ ለክርስቶስ መስቀል ፈተናዎቹን ሁሉ ድል ያደርጋል ማለት ነው፡፡ “በአለም ብዙ መከራ ያገኛችኋል፣ ነገር ግን እኔ አለምን አሸንፈዋለሁና እናንተም አሽንፉ” ብሎ ጌታችን ለክርስቲያኖች ተራግሯል፡፡ /፩ዮሐ ፲፮÷፴፫/፡፡

· በቤተክርስቲያን ትምህርት ሰው ከተሳሳተ ሁለት ነገሮች ያስፈልጉታል 

ሀ. ንስሐ

ለ. ኑዛዜ

ሀ. ንስሐ፡- ማለት ነሰኸ ተጸጸተ፣ ተቆረቆረ ከሚለው የግእዝ ግስ የወጣ ነው በሰሩት የማይገባ ስራ ወይም ኃጢኣት ማዘን፣ ምነው ባልሰራሁት፣ ምነው ባልሰራሁት፣ ምነው በላደረኩት፣ ብሎ መቆጨት ነው፡፡ የሚጸጸት ፍጡር ሰው ብቻ ነው፡፡ ሌሎች ፍጥረታት የመጸጸት ስሜት የላቸውም፡፡

ለ. ኑዛዜ፡- ማለት ደግሞ ሰው አንድ ሥራ ከሰራ በኋላ ያንኑ ሳይደበቅ ሳይቀንስ ሳይጨምር ጨርሶ መናገር ማለት ነው፡፡ ንስሐ ለማንኛውም የጸጸት መግለጫ ይሆናል፡፡ ኑዛዜም እንደዚሁ ነው፡፡ ኃጢአትን መናገር ብቻ ሳይሆን ማንኛውም ሰው ሊሞት ሲል ሃብቴን ለእገሌ ሰጥቻለሁ ብሎ በቄስ ፊት የሚናገረው የመጫረሻው ንግግር ኑዛዜ ይባላል፡፡
ንስሐ በሐዲስ ኪዳን 

በሐዲስ ኪዳን 
“ንስሐ” ከማመን ጋር የተያያዘ ነው፡፡ /ማቴ ፬÷፲፯/ ሐዋሪያትም ያስተማራቸውን አይሁድና አህዛብ የሚያጠምቋቸው ከንስሐ እና ከኑዛዜ ጋር አያይዘው ነበር፡፡ /የሐዋ.ሥራ ፪÷፳፰/ ከክፉ ሥራ ወደ ደግ ምግባር መመለስ፤ ካለመመን ወደ ማመን መምጣት ነውና ይህን ት/ት መሠረት አድርጋ ቤ/ክ እስከ ዓለም ፍፃሜ ስትሠራበት ትኖራለች፡፡ በቄሱ አድሮ ኑዛዜውን የሚሰማውና፣ የሥርየት ኃጢአትንም ምሥጢር እሱው ባወቀ የሚፈጽም መንፈስ ቅዱስ ነውና፡፡ በሐዋርያት ጊዜ ከዚያም በኋላ ለረጅም ጊዜ ኑዛዜ በአደባባይ በሕዝብ ፊት ነበር፡፡ /የሐዋ.ሥራ.፲፱÷፲፰፣ ፪ቆሮ.፯÷፲፩፣ ያዕ.፭÷፲፮/ በኋላ ግን ያንዱን ኃጢአት ሌላው ሰምቶ እንዳይሰናከል በማሰብ በሚስጥር ነው፡፡ የኃጢኣትን ሥርየት በሚስጢር የሚፈጽመው መንፈስ ቅዱስ ቢሆንም አገልግሎቱን የሚፈጽመው ካህናት ናቸው፡፡ ጌታ በማስተማር ዘመኑ በምድር ያሠራችሁት በሰማይ የታሰረ ይሆናል፣ በምድር የፈታችሁት በሰማይ የተፈታ ይሆናል፡፡ ብሎ ለሐዋርያት ስልጣን ሰጥቷቸዋል፡፡ /ማቴ.፲፮÷፲፱/ ኋላም ይህንን ቃል በሞቱ ሞትን ደምስሶ በድል አድራጊነት ከተነሳ በኋላ ደግሞ ሹሟቸዋል፡፡ ዮሐ.፳÷፳፩፡፡

ሐዋርያት በዚህ ስልጣናቸው ብዙ ስራን ሰርተዋል፡፡ ለምሣሌ በሐናንያና በሰጲራ፣ በስሞን መሠርይ፣ በኤልያስ ላይ ያሳዩት ኃይል እግዚአብሔር የማይቀለድበት አምላክ መሆኑን አስመስክርዋል፡፡ የሐዋ ሥራ ፭÷፩-፲፩፣ ፰÷፳-፳፪፣ ፲፫÷፰-፲፪ ከሐዋርያት በኋላ የተነሱ የሐዋርያት ወራሽ ኤጲስ ቆጶሳትና ቀሳውስትም ይህን ስልጣን ወርሰው የክርስቶስን ቤ/ክ ያገለግላሉ፡፡

የምስጢረ ንስሐ አፈጸጸም

ሰው በፈጸመው የማይገባ ሥራ ተጸጽቶ ለወደፊት ወደዚህ ክፋ ሥራ አልመለስም ብሎ ወስኖ በፍጹም እምነትና በክርስቲያናዊ ተስፋ ተሞልቶ ማለት የተስፋ ስንቁን ቋጥሮ ወደ ቄሱ ይገሰግሳል፡፡ የሠራውንም ጥፋት አንድ ሳይቀር በቄሱ ፊት ይናዘዛል፡፡ ቀኖናውንም ከፈጸመ በኋላ ሥርየተ ኃጢኣትን ያገኛል፡፡ ወደ ቀድሞ ክርስቲያናዊ ክብሩ ይመለሳል፡፡
፯. ምሥጢረ ቀንዲል /ዘይት/

ቀንዲል አንድ ሕመምተኛ ካህናት ጸሎት እያደረጉ ከስጋና ከነፍስ ደዌ እንዲፈወስ የሚቀቡት ቅዱስ ቅባት ነው፡፡ ቀንዲል ጥንተ ቤተክርስቲያን በመብራት ዘይትነት ስትጠመቅበት የነበረ ሲሆን በሐዲስ ኪዳን ግን ድውያን የሚፈወሱበት ቅባት ነው፡፡ ቀንዲል ከንጹህ ወይራ ዘይት ይዘጋጃል፡፡ 

ቀንዲል ምን ማለት ነው?

ቀንዲል፡- /ካንድል፣ ከንዲል/ የላቲን ቃል ነው፡፡ ቀንዲል ግሪኮችም ይጠቀሙበታል፡፡ በግእዙም እዚህ ላይ እደምናየው በጥሬው አስገብተውታል ፍቺውም መብራት ማለት ነው፡፡ የወይራው ዘይት በሀገራችን ግን ቅብአ ኑጉን በጉድጓዳ እቃ ሞልተው በውስጡ ቀጭን ፈትል አስገብተው በቤተክርስቲያን በጸሎት ጊዜ ያበሩታል፡፡ ይህ መብራት ቀንዲል ይባላል፡፡ ብርሃኑን የሚሰጠው ዘይቱ ስለሆነ ዘይቱን ቀንዲል /ብርሃን/ ብለውታል፡፡ 

ቀንዲል በብሉይ ዘመን 

በብሉይ ኪዳን ዘይት የፈውስ ምልክት ነበር፡፡ በደዌዳኛ በአልጋ ቁራኛ ተይዘው የሚሰቃዩ ሕሙማን፤ ወይም ድንገተኛ አጋጣሚ የመቁሰል አደጋ የደረሰባቸው ቁስለኞች ዘይት እየተቀቡ ይፈወሱ ነበር፡፡ /ኢሳ.፩÷፮ ሉቃ ፲÷፴፬ ራዕ ፫÷፲፰፣ ማር ፮÷፲፫/ ይህ ዘይት የብሉይ ኪዳን ነገስታትና ካህናት ይቀቡት እንደነበረው ቅብአ መንግስትና ቅብዓ ክህነት ወይም በሐዲስ ኪዳን ለጥሙቃን ከሚደረገው ቅብዓ ሜሮን ጋር ተመሳሳይነት የለውም፡፡ራሱን የቻለ ሕሙማነ ሥጋ ብቻ ሳይሆን ሕሙማነ ነፍስ ኃጥኣንም የሚቀቡት ፈውስ የሚያገኙበት ዘይት ነው፡፡ 
ቀንዲል በሐዲስ ኪዳን

በሐዲስ ኪዳን ለምስጢረ ቀንዲል መሠረት በያዕቆብ ፭÷፲፬-፲፮ ያለው ቃል ነው፡፡ ሐዋሪያት በማስተማር ዘመናቸው ምስጢረ ቀንዲል ይፈጽሙ ነበርና ማር.፮÷፲፫ /ያዕቆብ እንዳስተማረው ይህ ቅዱስ ቀንዲል የሚቀቡ ሰዎች አስቅድመው በንስሐ የተዘጋጁ መሆን ይገባቸዋል፡፡ ለጸሎት ቀንዲል ቦታ ጊዜ አይለይም፡፡ በቤተክርስቲያን ወይም በሽተኛው በተኛበት አልጋ ዙርያ ይፈጸማል፡፡ እድሜና ሁኔታም አይለይም፤ ማንኛውም ምዕመን በማንኛውም ሁኔታ ቢሆን ያስፈልገኛል ካለ ንስሐ ገብቶ ኃጢኣቱን ተናዞ ቀኖና ተቀብሎ የቀንዲል ምስጢር ይፈጸምለታል፡፡

የምስጢረ ቀንዲል አፈጻጸም

የቀንዲልን ምስጢር የሚፈጽሙት ሰባት አጲስ ቆጶሳት ወይም ሰባት ቀሳውስት ናቸው፡፡ እነዚህም ዩሐንስ በራዕዩ ያያቸው ሰባት ብርሃናት ምሳሌ ናቸው፡፡ /ራዕ.፩÷፲፫/ ከላይ ያዕቆብ እንዳለው በቤተክርስቲያን ስርዓተ ቀንዲል የሚደረግለት ምዕመን በቅድሚያ መናዘዝ አለበት፣ ከዚያ በኋላ ምስጢሩን የፈጸሙት ኤጲስ ቆጶሳት ወይም ቀሳውስት ንጹህ ዘይት አቅርበው ለዚህ የተወሰነው ጸሎት ያደርሳሉ፡፡ ሰባቱም በየተራ በምእመኑ ራስ ላይ ወንጌል ያነባሉ፡፡ ይህም የጌታ አንብሮተ ዕድ ምሳሌ ነው፡፡ ወንጌል ከተነበበ በኋላ ሰባቱም እጃቸውን በራሱ ላይ ጭነው ይጸልዩለታል፡፡ በመጨረሻም በጫፋቸው ጥጥ የተጠመጠመባቸው ሰባት እንጨቶች ይይዛሉ፡፡ ያንን በየተራ ወደተጸለየበት ዘይት እየነከሩ በትእምርተ መስቀል ይቀቡታል፡፡ በሰርዓተ ሜሮን ላይ እንዳየነው አምስቱን ህዋሳቱን፡- ዓይኑን፣ ጆሮውን፣ አፉን፣ አፍንጫውን እና እጁን ይቀቡታል፡፡ በዓይን አይቶ፣በጆሮው ሰምቶ፣ በአፉ ተናግሮ፣ በአፍንጫው አሽትቶ፣ በእጁ ዳሶ ለሰራው ሃጢያት ሥርየት እንዲሆነው ሲሉ አምስቱን ህዋሳት ይቀቡታል በምስራቅ አብያተ ክርስቲያናት ምስጢረ ቀንዲል አፈጻጸም ሥርዓት ከሞላጎደል ይህ ነው፡፡

· የምስጢረ ቀንዲልና የምስጢረ ንስሐ ልዩነት፡-

· ምስጢረ ንስሐ፡- በኃጢአት በቁመናው ለሞተ ሰው የሚፈጸም ሲሆን 

ቀንዲል ግን፡- በደዌ ስጋ ለተያዙ ሰዎች የሚፈጸም አገልግሎት ነው፡:
ማጠቃለያ

እስካሁን ሰለሰባቱ ምስጢራት ቤ/ክ በኢ/ኦ/ተ/ቤ/ክ ያለውን ገጽታ ለመመልከት ሞክረናል፡፡ ቤተክርስቲያን በዘመናት ሁሉ ለምእመኖቿ የምታስተምረው ከዚህ በላይ በገለጽነው መንገድ ነው፡፡ ምዕመናኑ ግን እነዚህን ምስጢራት ሙሉ በሙሉ አይጠቀሙባቸውም ይህም የሆነበት ምክንያት ኢትዮጵያ ሀገራችን ብዙ ጊዜ በጠላት ስለተወረረች ይልቁንም ከግራኝ ወረራ በኋላ ብዙ ክርስቲያናዊ ትውፊት ስለተደመሰሰ ነው፡፡ ከነዚህ ሰባቱ ምስጢራተ ቤተክርስቲያን ውስጥ ምስጢረ ጥምቀትና ምስጢረ ሜሮን፡- አዲስ ተጠማቂውን ወዲያው ማቅረብ አልተረሱም፡፡ ኃጢአትን በየጊዜው መናዘዝ ምስጢረ ቀንዲልና የተክሊል ጋብቻ ተረስተው አልፎ አልፎ ካልሆነ በብዛት ሲፈጸሙ አይታይም፡፡ ምስጢረ ቁርባንንም በመፍራት ብዙዎቹ ሲሸሹት ይታያሉ፡፡ በእርግጥ ሲጠመቁ ጀምረው አካለ መጠን እስኪደርሱ ይቆርባሉ ከዚያ በኋላ ግን ብዙዎች እስኪያረጁ ድረስ አይቆርቡም፡፡ በመሆኑም ከላይ ያየናቸው ባጠቃላይ የቤተክርስቲያን ምስጢራት ናቸው፡፡ ምዕመናን በጥንቃቄ ለመረዳትና ለመማር ሊያቁትና ሊፈጽሙት ይገባል፡፡
ምንጭ
· መርሔ ድህነት፡- በብርሃኑ ጎበና       
· ትምህርተ መለኮት፡- በአስራት ገ/ማርያም 

· ስርዓተ ቤ/ክርስትያን፡- ትምህርተ ክርስትና ፪ኛ   

“ወስበሐት ለእግዚአብሔር ወለመስቀሉ ክቡር ወለወላዲቱ ድንግል”

�ምንጭ የለውም 


�ሥርዓተ ነጥብ ችግር አለበት


�መገለጹበት መንገድ ከላይ ዝም ብሎ ሀ ብሎ ይጀምራል፡፡ ከዚያ ያስከትልና አስምሮ ቦልድ አድርጎ፣ይጽፋል ምን ለማለት ነው ዝርዝሮቹ ምንድን ናቸው …..


�የፊደል ችግር ሥራ ማለት ሲገባው ስራ ይላል ፊደላትን መጠንቀቅ ይገባል፡፡ 


�አገላለጽ ችግር አለበት

